മനോഹരം ഈ രാജ്യം, ചരിത്രം ഉറങ്ങുന്ന യുക്രൈൻ; അറിയാം ഈ സവിഷേതകൾ…\nവാർത്തകളിൽ നിറഞ്ഞുനിൽക്കുകയാണ് യുക്രൈൻ. റഷ്യ യുക്രൈനിൽ വ്യോമാക്രമണം നടത്തുന്ന വാർത്ത ഞെട്ടലോടെയാണ് ലോകം ഉൾക്കൊണ്ടത്. ലോകത്തെ മുഴുവൻ കണ്ണുകളും ഇപ്പോൾ അവിടേക്കാണ്. ഇരുരാജ്യങ്ങളും തമ്മിലുള്ള യുദ്ധത്തിൽ തകർന്നടിയാൻ പോകുന്നത് ഒരു രാജ്യവും അവിടുത്തെ ജനങ്ങളുമാണ്. കിഴക്കൻ യൂറോപ്യൻ രാജ്യമായ യുക്രൈൻ സഞ്ചാരികളുടെ ഏറ്റവും പ്രിയപ്പെട്ട ഇടങ്ങളിൽ ഒന്നാണ്. ചരിത്രപരമായി നിരവധി സവിശേഷതകളുള്ള യൂറോപ്പിലെ തന്നെ മനോഹരമായ ഒരു രാജ്യമാണ് യുക്രൈൻ.\n1991-ൽ സോവിയറ്റ് യൂണിയൻ പിരിച്ചുവിടുന്നത് വരെ ഇത് സോവിയറ്റ് യൂണിയന്റെ ഭാഗമായിരുന്നു. അതിനുശേഷം യുക്രെയ്ൻ സ്വതന്ത്ര രാജ്യമായി. എന്നാൽ സമീപകാലത്ത് ഈ രാജ്യം റഷ്യയ്ക്കും യൂറോപ്പിനും യുഎസിനും ചൈനയ്ക്കും പോലും താൽപ്പര്യമുള്ള സ്ഥലമായി മാറി. യുക്രെയ്ൻ വീണ്ടും തങ്ങളുടെ ഭാഗമാക്കാനുള്ള ശ്രമത്തിലാണ് റഷ്യ. ഈ ശ്രമത്തിൽ റഷ്യയും യുക്രെയ്നും തമ്മിൽ സംഘർഷം വളരുകയും അത് യുദ്ധത്തിലേക്ക് നയിക്കുകയും ചെയ്തു. അറിയാം യുക്രൈനിന്റെ പ്രത്യേകതകൾ എന്തൊക്കെയന്ന്…\nയൂറോപ്പിലെ ഏറ്റവും വലിയ രണ്ടാമത്തെ രാജ്യം\nലോകത്തിലെ 46-ാമത്തെ വലിയ രാജ്യവും യൂറോപ്പിലെ രണ്ടാമത്തെ വലിയ രാജ്യവുമാണ് യുക്രൈൻ. യുക്രൈനിന്റെ ആകെ വിസ്തീർണ്ണം ഏകദേശം ആറ് ദശലക്ഷം ചതുരശ്ര കിലോമീറ്ററാണ്. രാജ്യത്തെ മൊത്തം ജനസംഖ്യ 44.9 ദശലക്ഷം അതായത് 4.49 കോടി. യുക്രൈയ്നിലെ ജനസംഖ്യയുടെ 78 ശതമാനവും സ്വദേശികളാണ്. 22 ശതമാനം മറ്റ് രാജ്യങ്ങളിൽ നിന്നുള്ളവരും. 100 സ്ത്രീകൾക്ക് 86.3 പുരുഷന്മാർ എന്നാണ് ഇവിടുത്തെ കണക്ക്.\nയുക്രൈയിനിന്റെ കറൻസിയും ഭാഷയും\nയുക്രൈയ്‌നിലെ ഏറ്റവും വലിയ നഗരവും തലസ്ഥാനവും ആണ് കൈവ്. യുക്രൈനിന്റെ ഏറ്റവും വലിയ ജനസംഖ്യ ഈ നഗരത്തിലാണ് താമസിക്കുന്നത്. 2.8 ദശലക്ഷം ആളുകൾ. ഇവിടുത്തെ പ്രധാന മതം ക്രിസ്തുമതവും ഔദ്യോഗിക ഭാഷ യുക്രൈനിയനുമാണ്. എന്നിരുന്നാലും, മറ്റ് പല ഭാഷകളും ഇവിടുത്തുകാർ സംസാരിക്കുന്നുണ്ട്. രാജ്യത്തിന്റെ ഔദ്യോഗിക കറൻസി യുക്രൈനിയൻ ഹ്രിവ്നിയയാണ്.\n1991 ഓഗസ്റ്റ് 24 ന് സോവിയറ്റ് യൂണിയൻ പിളർന്നതിനുശേഷമാണ് യുക്രെയ്ൻ സ്വാതന്ത്ര്യം നേടുന്നത്. 1922 ൽ യുക്രെയ്ൻ സോവിയറ്റ് യൂണിയനിൽ അംഗമായി. വടക്കുകിഴക്കൻ-കിഴക്കൻ റഷ്യ, വടക്കുപടിഞ്ഞാറ് ബെലാറസ്, പടിഞ്ഞാറൻ പോളണ്ട്, സ്ലൊവാക്യ എന്നിവയാണ് ഈ രാജ്യത്തിന്റെ അതിർത്തി.\nപ്രശസ്തം ഈ രാജ്യം\nലോകത്തിലെ ഏറ്റവും ആഴമേറിയ മെട്രോ സ്റ്റേഷൻ യുക്രെയ്നിലാണ് സ്ഥിതി ചെയ്യുന്നത്. യുക്രെയ്നിലെ ആർസെനൽന മെട്രോ സ്റ്റേഷൻ എന്നാണ് ഇതിന്റെ പേര്. യുക്രെയ്നിന്റെ സാക്ഷരതാ നിരക്ക് ഏകദേശം 99.8 ശതമാനമാണ്. ഇത് ലോകത്തിലെ നാലാമത്തെ ഉയർന്ന സാക്ഷരതാ നിരക്കാണ്. ശരാശരി ആയുർദൈർഘ്യം ഏകദേശം 71.48 വർഷമാണ്.\nവേൾഡ് ഹെൽത്ത് ഓർഗനൈസേഷൻ (ഡബ്ല്യുഎച്ച്ഒ) അനുസരിച്ച്, ലോകത്ത് ഏറ്റവും കൂടുതൽ മദ്യം ഉപയോഗിക്കുന്ന ആറാമത്തെ രാജ്യമാണ് യുക്രെയ്ൻ. ഫുട്ബോൾ, ബോക്സിംഗ് എന്നിവയാണ് ഇവിടുത്തെ ഏറ്റവും പ്രശസ്തമായ കായിക വിനോദങ്ങൾ. ആണവായുധ ശേഖരം ഉപേക്ഷിക്കുന്ന ലോകത്തിലെ ആദ്യത്തെ രാജ്യമാണ് യുക്രെയ്ൻ.\nലോകത്തിലെ ഏറ്റവും വിദ്യാഭ്യാസമുള്ള രാജ്യം\nഏറ്റവും കൂടുതൽ വിദ്യാഭ്യാസമുള്ള ജനസംഖ്യയുടെ കാര്യത്തിൽ ഉക്രെയ്ൻ ലോകത്ത് നാലാം സ്ഥാനത്താണ്. 15 വയസും അതിൽ കൂടുതലുമുള്ള യുക്രൈനിയക്കാരിൽ 99.4% പേർക്കും എഴുതാനും വായിക്കാനും അറിയാം. പ്രായപൂർത്തിയായ യുക്രൈനിയക്കാരിൽ 70% പേർക്കും സെക്കൻഡറി അല്ലെങ്കിൽ ഉയർന്ന വിദ്യാഭ്യാസമുണ്ട്. യുക്രൈയ്നിൽ നിന്നുള്ള നിലവിലെ ഹെവിവെയ്റ്റ് ചാമ്പ്യൻമാരായ വിറ്റാലി, വ്ലാഡിമിർ എന്നിവർക്ക് പോലും ഡോക്ടറേറ്റ് ബിരുദമുണ്ട്.\nStory Highlights: Facts about Ukraine\nRead more on: facts | trending | ukraine | viral


‘അരി വാങ്ങാൻ പോയ എനിക്കു വായ്ക്കരി ഇടേണ്ടി വന്നേനെ തള്ളേ...’ | Kanal | E Novel | Literature | manoramaonline\n‘അരി വാങ്ങാൻ പോയ എനിക്കു വായ്ക്കരി ഇടേണ്ടി വന്നേനെ തള്ളേ...’\nസനു തിരുവാർപ്പ് June 18, 2021 03:30 PM IST\nകനൽ – അധ്യായം 1\nനായക്..നഹീ..കൽ നായക്..ഹൂ മേ... ലോട്ടറി കടയിൽ ഒരു പാട്ട് മുഴങ്ങി, ശേഷം ഭാഗ്യാന്വേഷികള്‍ക്കായുള്ള ക്ഷണവും. ഉച്ചചൂടിന്റെ മയക്കത്തിനുശേഷം കവല 5.45നുള്ള ജങ്കാറെത്തുന്നതിന്റെ ഉണർവിലായി. മരവിച്ച മീനുകൾക്കു മുകളിലിട്ടിരുന്ന വട്ടയില മാറ്റി, കൊന്നക്കമ്പെടുത്തു വീശിയും പൊടിമണ്ണും വെള്ളവും തളിച്ചു മീൻ വിൽപ്പനക്കാർ ഉഷാറായി. തരകൻസ് പാഡി ഫീൽഡിൽനിന്നും കവലക്കുള്ള റോഡിൽ വാഹനങ്ങളുടെ മുരളൽ. ഒരു ജീപ്പും രണ്ടു ബൈക്കും കവല മധ്യത്തിലെ സ്റ്റാച്യുവിനു താഴെ ഇരച്ചു വന്നു.\nമകൾക്കുവേണ്ടി ഒരമ്മ ചെയ്ത കൊലപാതകങ്ങൾ, ആ മൂന്ന് മരണങ്ങളുടെ ചുരുളഴിയുന്നു!\nഅവിടമാകെ നിശബ്ദമായി, മാത്യു തരകന്റെ ഇടിപ്പടയെന്നു ആരോ പിറുപിറുത്തു. ജീപ്പിന്റെ വശത്തുനിന്നു ആജാനുബാഹുവായ ഒരാള് ആദ്യമിറങ്ങി. മുണ്ടു മടക്കിക്കുത്തി ജീപ്പിന്റെ ബോണറ്റിൽ ചാരി നിന്നു. പിന്നാലെ നാലോളം പേരും. കൈയ്യിൽ ആയുധത്തിന്റെ തിളക്കം, സ്റ്റാച്യുവിന്റെ വശത്തിരുന്ന മീൻ വിൽപ്പനക്കാർ എണീറ്റു, റോഡരികിലേക്കു മാറി ഇരുന്നു. ഒരടി കാണാനുള്ള ആകാക്ഷയോടും അൽപ്പം ഭയത്തോടും ഏവരും അവരുടെ നോട്ടത്തെ കൗതുകത്തോടെ പിന്തുടർന്നു.\nഅകലെ ജങ്കാറിന്റെ തുടരെയുള്ള ഹോൺ കേട്ടു. ചുവന്ന സൂര്യൻ ജങ്കാറിനു മുകളിൽ ഒരു പാത്രത്തിലെന്നപോലെ തിളങ്ങി നിന്നു. ജങ്കാർ കരയ്ക്കടുത്തു. നിരവധി സൈക്കിളുകളും ബൈക്കുകളും ജങ്കാറിൽ നിന്നിറങ്ങി. പ്രതീക്ഷിച്ച ആളെ കാണാത്തതുപോലെ ഗുണ്ടകൾ പരസ്പരം നോക്കി. അവസാനത്തെ ആളും ഇറങ്ങിയതിനുശേഷം അവർ നിരാശയോടെ പരസ്പരം നോക്കുമ്പോളേക്കും ഒരു യുവാവ് ജങ്കാറിന്റെ എഞ്ചിൻ റൂമിനു പിന്നിൽ നിന്നിറങ്ങി വന്നു.\nവര: ശ്രീകാന്ത് ടി.വി.\nവലതുതോളിൽ എടുത്തുവച്ച ചാക്കുകെട്ട്, കൈയ്യിൽ തൂക്കിപ്പിടിച്ച ഒരു സഞ്ചിയും. ജങ്കാർ ഓളം വെട്ടലിൽ ഒന്നു ഇളകിയതിനെത്തുടർന്ന് വേച്ചശേഷം താഴേക്കിറങ്ങി. പതുക്കെ ആർക്കും മുഖംകൊടുക്കാതെ മുന്നോട്ടു നടന്നു. കുറച്ചു നടന്നപ്പോൾ എതിരെ വരുന്നവരെ വശത്തോട്ടൊതുക്കി എത്തുന്ന സംഘത്തെക്കണ്ടയാളുടെ നടപ്പിന്റെ വേഗം കുറഞ്ഞു. മറച്ചു പിടിച്ചിട്ടും ആയുധങ്ങളുടെ തിളക്കം. ഒരു നിമിഷം ചാക്കുകെട്ടു നിലത്തേക്കിട്ടു. വശത്തെ മീൻ കടയിൽ ഇരുന്ന നീളമുള്ള കത്തി കൈയ്യിലൊതുക്കി അവൻ റോഡിൽ നിലയുറപ്പിച്ചു, അവന്റെ പ്രത്യേക രീതിയിലുള്ള നിൽപ്പ് മുന്നോട്ടുവന്നവരെ ഒന്നു പകപ്പിച്ചു.\nതുമ്പി ജോൺ എന്നറിയപ്പെടുന്ന ജോൺ ആലുങ്കൽ ആയിരുന്നു ആ ഗുണ്ടാപ്പടയുടെ നേതാവ്. കാഞ്ഞിരത്തുങ്കൽ മാത്യു തരകന്റെ സേനാ നായകൻ. ഗുണ്ടകൾ ആയുധങ്ങൾ പുറത്തെടുത്തു. ജോൺ അവനുചുറ്റും അലസമായി നടന്നു, അവൻ മുന്നിൽ നിന്ന ഗുണ്ടകളിലും ചുറ്റും നടക്കുന്ന ജോണിലും ഒരേ സമയം ശ്രദ്ധിക്കേണ്ടി വന്നു. അൽപ്പം ശ്രദ്ധമാറിയിൽ പണിപാളുമെന്നവനു മനസ്സിലായി.\nമൂന്ന് കൊലപാതകങ്ങൾ, ബുദ്ധിപരമായ നീക്കങ്ങൾ, മറഞ്ഞിരിക്കുന്ന ആ കൊലയാളി ആര്?\nഅവൻ വശത്തേക്കൊഴിഞ്ഞു മാറി, അടഞ്ഞുകിടന്ന ഷട്ടറുകളിലൊന്നിൽ ചേർന്നു നിന്നു. ജോണേട്ടാ.. നിങ്ങൾക്കാളു മാറി. എന്നെ ഉപദ്രവിക്കരുത്... ഞാൻ സാജനാ. ജോൺ ഒന്നു പകച്ചു. അപ്പോഴേക്കും ഗുണ്ടകളിലൊരാൾ വന്നു ജോണിന്റെ ചെവിയിൽ അടക്കം പറഞ്ഞു. ജോൺ ഒരു വടിവാൾ പിന്നിൽ നിന്നെടുത്തു. നിന്റെ ചേട്ടനെയാ ഞങ്ങൾ പ്രതീക്ഷിച്ചേ.. എന്തായാലും നീയിങ്ങു വന്ന സ്ഥിതിക്കു അവനുള്ള സമ്മാനം നിനക്കു തന്നു വിടാം..\nഎന്റെ ചേട്ടാ എന്നെ ഉപദ്രവിക്കരുത്.. ദേ ഈ കടകളിൽ നിന്നൊന്നും മൂന്ന് ദിവസമായിട്ട് ഒന്നും തരുന്നില്ല. തരകൻ മുതലാളിയെ മറികടന്നിവരാരും ഒന്നും ചെയ്യുകേല. ഞാൻ അക്കരെ പോയി വീട്ടിലേക്കുള്ള സാധാനം വാങ്ങി വരുകാ. ഇതുകൊണ്ടു ചെന്നില്ലേൽ അടുപ്പു പുകയുവേല. പ്ളീസ് ഉപദ്രവിക്കരുത്.\nജോൺ അവനെ ഉഴിഞ്ഞുനോക്കി, പയ്യാരം പറയുന്നുണ്ടെങ്കിലും ജാഗ്രതയോടെയുള്ള ഒരു കളരി നിലയാണവന്റെ, ചെന്നാൽ ചിലപ്പോൾ പണികിട്ടും എന്നയാളുടെ അനുഭവ സമ്പത്തുള്ള കണ്ണുകൾക്കു മനസ്സിലായി.\nഎടാ കൊച്ചനെ.. അവനെയാണ് ഞങ്ങൾക്കു വേണ്ടത്. നിന്റെ ചേട്ടനെ.. അവൻ വരാതിരിക്കില്ലല്ലോ?. മുതലാളിക്കിട്ട് ഒണ്ടാക്കിയിട്ടു നീയൊന്നും ഇവിടെ വാഴാമെന്ന് ഇനി കരുതേണ്ട.\nജീപ്പ് പതിയെ അടുത്തേക്കു വന്നു. ജോൺ വശത്തെ സീറ്റിൽ കാലു പുറത്തിട്ടിരുന്നു. അവനെ നോക്കി നാക്കു കടിച്ചു, വാൾ ഇളക്കി ആഗ്യം കാണിച്ചു. അവൻ വാൾ മീൻ വെട്ടുന്ന തടിയേൽ കൊത്തിവച്ചശേഷം താഴെ വീണു കിടന്ന സഞ്ചിയെടുത്തു വേഗം നടന്നു. ചന്തയാകെ അവന്റെ പോക്കുകണ്ട് അമ്പരന്നു നിന്നു. ഒരടി നഷ്ടമായ നിരാശയിലെന്നപോലെ കവലയെ ഇരുൾ വിഴുങ്ങി.\nമുനിഞ്ഞു കത്തുന്ന മെഴുകുതിരിയുടെ വെളിച്ചത്തിൽ വഴിയിലേക്കു നോക്കി ശോശാമ്മ ഇരുന്നു. സോഫിയ മടിയിൽ തലവച്ചു കിടക്കുന്നുണ്ടായിരുന്നു ചുറ്റുമുള്ള വീടുകളിൽ പ്രകാശത്തിലായിരുന്നെങ്കിലും ആ വീട് ഇരുളിലായിരുന്നു. വെള്ളത്തിൽ തുഴ വീഴുന്ന ശബ്ദം കേട്ടവർ തട്ടിപിടഞ്ഞെണീറ്റു. മുറ്റത്തേക്കു കയറി വന്ന സാജൻ ഇളംതിണ്ണയിൽ ചാക്കിറക്കി വച്ചശേഷം ക്ഷീണത്തോടെ ഇരുന്നു. അരി വാങ്ങാൻ റേഷൻ കടേൽ പോയിട്ട് നീ ഇതെവിടാരുന്നെടാ?...\nഅരി വാങ്ങാൻ പോയ എനിക്കു വായ്ക്കരി ഇടേണ്ടി വന്നേനെ തള്ളേ.. നല്ല പരിപാടിയല്ലേ. ചേട്ടൻ കഴുവേറി കാണിച്ചു വച്ചേക്കുന്നേ. തരകൻ മുതലാളീടെ മകളുമായിട്ട് അവനു സെറ്റപ്പ് ഉണ്ടെന്നറിഞ്ഞപ്പോഴേ ഞാനൊന്നു ഉപദേശിച്ചതാ. ആ സിനി എന്റെ കൂടെ പഠിച്ചതാ കോലേക്കേറി.. അവളിങ്ങോട്ടു വളച്ചതാ അവനെ.. ആ മണ്ടൻ അവളേം അടിച്ചോണ്ടു പോയേക്കുന്നു. ഈ പെണ്ണിന്റെ കാര്യം അവനോർത്തോ..\nശോശാമ്മ താടിക്കു കൈ കൊടുത്തു. സോഫിയ പിടഞ്ഞെണീറ്റു. എന്താ ചേട്ടായീ. അവരു വല്ലോം ചെയ്തോ?, ഇല്ലെടീ വാളും കത്തീമൊക്കെയായിട്ടാ വന്നത്. വാൾ പള്ളയ്ക്കു കേറീട്ട്, അയ്യോ ഇരട്ടയാണേ. അവനല്ലേന്നൊക്കെ പറഞ്ഞിട്ടു വല്ല കാര്യാമുണ്ടോ?, കർത്താവിന്റെ കൃപ. ഞാൻ പിന്നെ അൽപ്പം ബലം പിടിച്ചങ്ങു നിന്നു ഒത്തിരി കൂഞ്ഞിയാലും ശരിയാകുകേലേ.\n‘അയൽക്കാരാണെന്നു പറഞ്ഞിട്ടെന്താ കാര്യം തമ്മില് കാണണെ തന്നെ കഷ്ട്യാ, കണ്ടാലോ മിണ്ടാനൊട്ട് നേരോല്യേനും’\nമൂന്നു പതിറ്റാണ്ട് നീണ്ട മൗനം മുറിയുമ്പോൾ\nhttps-www-manoramaonline-com-literature-e-novel 7jvvdsi4nk85had53qm9ddmvmv video-component


വൈദ്യുതി ബന്ധം കട്ടായി ; ബിഹാര് സര്‍ക്കാര് ആശുപത്രിയില് ടോര്‍ച്ച് അടിച്ച് യുവതിയ്ക്ക് ശസ്ത്രക്രിയ\nകറണ്ട് പോകുമ്പോള് പകരം ഉപയോഗിക്കാന് ഇവിടെ ജനറേറ്ററോ മറ്റ് സംവിധാനങ്ങളോ ഇല്ലെന്ന് ആശുപത്രി അധികൃതര് പറയുന്നു.\nശസ്ത്രക്രിയയ്ക്കിടെ വൈദ്യുതി ബന്ധം നിലച്ചതോടെ യുവതിയ്ക്ക് ടോര്‍ച്ച് അടിച്ച് ശസ്ത്രക്രിയ നടത്തി. ബിഹാറിലെ സദാര് സര്‍ക്കാര് ആശുപത്രിയിലാണ് ടോര്‍ച്ച് അടിച്ച് യുവതിയുടെ ശസ്ത്രക്രിയ നടത്തേണ്ടിവന്നത്. കറണ്ട് പോകുമ്പോള് പകരം ഉപയോഗിക്കാന് ഇവിടെ ജനറേറ്ററോ മറ്റ് സംവിധാനങ്ങളോ ഇല്ലെന്ന് ആശുപത്രി അധികൃതര് പറയുന്നു.\nഇത്തരത്തില് ആശുപത്രിയില് വൈദ്യുതി ബന്ധം കട്ടാകുന്ന സമയങ്ങളില് ടോര്‍ച്ച് ഉപയോഗിച്ചാണ് ശസ്ത്രക്രിയകളും മറ്റ് കാര്യങ്ങളും നടത്തുന്നതെന്ന് ദേശീയ മാധ്യമങ്ങള് പറയുന്നു. ടോര്‍ച്ച് ഉപയോഗിച്ച് ശസ്ത്രക്രിയ ചെയ്തതുമായി ബന്ധപ്പെട്ട് ആശുപത്രിയുടെ ഭാഗത്തു നിന്നും ഔദ്യോഗിക വിശദീകരണം ഉണ്ടായിട്ടില്ല. ടോര്‍ച്ചുപയോഗിച്ച് ശസ്ത്രക്രിയ നടത്തുന്ന വീഡിയോ പുറത്ത് വന്നതോടെയാണ് സംഭവം പുറത്തറിഞ്ഞത്.\nയുപിയില് കഴിഞ്ഞ വര്‍ഷം സമാന രീതിയിലുള്ള സംഭവം റിപ്പോര്‍ട്ട് ചെയ്തിരുന്നു. ഉന്നാവോ ആശുപത്രിയില് മുപ്പതോളം രോഗികളുടെ കണ്ണ് വൈദ്യുതി ഇല്ലാത്തതിനാല് ഫ്‌ളാഷ് ലൈറ്റ് ഉപയോഗിച്ച് ഓപ്പറേഷന് നടത്തി. സംഭവം വിവാദമായതോടെ ആശുപത്രി മേധാവിയെ തല്‍സ്ഥാനത്ത് നിന്ന് നീക്കിയിരുന്നു.


ബ്രിട്ടീഷ് രാഞ്ജിയുടെ ക്വീന്‍സ് അവാര്‍ഡ് എംഎ യുസഫലിക്ക് ; മലയാളിയ്ക്ക് ഇത് അഭിമാന നിമിഷം\nലുലു ഗ്രൂപ്പിന്റെ ബ്രിട്ടനിലെ സ്ഥാപനമായ വൈ ഇന്റര്‍നാഷണലിന്റെ പ്രവര്‍ത്തന മികവ് കണക്കിലെടുത്താണ് പുരസ്‌കാരം.\nബ്രിട്ടനിലെ സാമ്പത്തിക, വ്യാപാര, തൊഴില് മേഖലകളില് നല്‍കിയ മികച്ച സംഭാവനകള്‍ക്കുള്ള ബ്രിട്ടീഷ് രാജ്ഞിയുടെ പുരസ്‌കാരമായ 'ക്വീന്‍സ് അവാര്‍ഡ്' ലുലു ഗ്രൂപ്പ് ചെയര്‍മാന് എം.എ.യൂസഫലിക്ക്. ലുലു ഗ്രൂപ്പിന്റെ ബ്രിട്ടനിലെ സ്ഥാപനമായ വൈ ഇന്റര്‍നാഷണലിന്റെ പ്രവര്‍ത്തന മികവ് കണക്കിലെടുത്താണ് പുരസ്‌കാരം.\nബര്‍മിംഗ്ഹാം സിറ്റി കൗണ്‍സില് ഹാളില് നടന്ന പ്രൗഢഗംഭീരമായ ചടങ്ങില് എലിസബത്ത് രാജ്ഞിയുടെ പ്രതിനിധി ലോര്‍ഡ് ലെഫ്റ്റനന്റ് ജോണ് ക്രാബ് ട്രീയാണ് ക്വീന്‍സ് അവാര്‍ഡ് സമ്മാനിച്ചത്. ബര്‍മിംഗ് ഹാം മേയര് ആനി അണ്ടര്‍വുഡ്, വാണിജ്യ വകുപ്പ് അണ്ടര് സെക്രട്ടറി ക്രിസ്റ്റിന് ഹാമില്‍ട്ടന് പാര്‍ലമെന്റ് അംഗം ഖാലിദ് മുഹമ്മദ്, വ്യവസായ രംഗത്തെ പ്രമുഖര് എന്നിവരടക്കം നിരവധി പേര് ചടങ്ങില് സംബന്ധിച്ചു. അവാര്‍ഡ് സമര്‍പ്പണത്തോടനുബന്ധിച്ച് ബക്കിംഗ്ഹാം കൊട്ടാരത്തില്‍വച്ച് എലിസബത്ത് രാജ്ഞി നല്‍കിയ സ്വീകരണത്തിലും യൂസഫലി പങ്കെടുത്തു. ബ്രിട്ടനില് ലുലു ഗ്രൂപ്പ് നടത്തുന്ന നിക്ഷേപങ്ങളുടെ വിശദാംശങ്ങള് യൂസഫലി രാജ്ഞിയെ ധരിപ്പിച്ചു\nരാജ്ഞിയുടെ ജന്മദിനാഘോഷങ്ങളൂടെ ഭാഗമായി പ്രധാനമന്ത്രി തെരേസ മേയ് നല്‍കിയ സ്ഥാപനങ്ങളുടെ പട്ടികയ്ക്കാണ് എലിസബത്ത് രാജ്ഞിയുടെ അംഗീകാരം ലഭിച്ചത്. ഇതാദ്യമായാണ് മലയാളി ഉടമസ്ഥതയിലുള്ള ഒരു സ്ഥാപനത്തിന് വ്യാപാരരംഗത്ത് ബ്രിട്ടനിലെ ഉന്നത ബഹുമതി ലഭിക്കുന്നത്. ബ്രക്‌സിറ്റിനുശേഷം ബ്രിട്ടനില് കൂടുതല് നിക്ഷേപവസരങ്ങളാണ് വിവിധ മേഖലകളില് നില നില്‍ക്കുന്നതെന്ന് വ്യാപാര അണ്ടര് സെക്രട്ടറി ക്രിസ്റ്റിന് ഹാമില്‍ട്ടണ് അവാര്‍ഡ് ചടങ്ങില് അറിയിച്ചു. ബ്രിട്ടനില് നിക്ഷേപമിറക്കുന്ന വ്യവസായികള്‍ക്ക് സര്‍ക്കാര് എല്ലാവിധ സഹായങ്ങളും നല്‍കുമെന്നും അവര് പറഞ്ഞു.


ശനിയാഴ്ചയും പ്രവൃത്തിദിനം: കൂടുതൽ ട്രെയിനുകൾ വേണമെന്ന് ഈ 'സമയം ശരിയല്ല' | Saturday and working day: Need more trains | Madhyamam\ndate_range 15 Sep 2021 4:29 AM GMT\nശനിയാഴ്ചയും പ്രവൃത്തിദിനം: കൂടുതൽ ട്രെയിനുകൾ വേണമെന്ന് ഈ 'സമയം ശരിയല്ല'\nനിലവിലെ സമയക്രമങ്ങൾ യാത്രക്കാരെ വലക്കുന്നു\nകോട്ടയം: കോവിഡ് നിയന്ത്രണങ്ങൾ നീക്കുന്നതിെൻറ ഭാഗമായി ശനിയാഴ്ച കൂടി പ്രവൃത്തിദിവസമാക്കാനിരിക്കെ ഉദ്യോഗസ്ഥർക്ക് ഉപകാരപ്രദമാവുന്ന വിധത്തിൽ കൂടുതൽ ട്രെയിനുകളും സ്റ്റോപ്പുകളും അനുവദിക്കണമെന്നും സമയക്രമം മാറ്റണമെന്നും യാത്രക്കാരുടെ ആവശ്യം.\nനിലവിലെ പല ട്രെയിനുകളുടെയും സമയം ജോലിക്കാർക്ക് സൗകര്യപ്രദമായ വിധത്തിലല്ല. ഗതാഗത സംവിധാനങ്ങളും ഓഫിസുകളും പഴയപടിയാകുേമ്പാൾ ട്രെയിൻ സർവിസ് പുനരാരംഭിക്കാതെ റെയിൽവേ യാത്രക്കാരെ ദുരിതത്തിലാക്കുകയാണെന്നാണ് യാത്രക്കാരുടെ ആക്ഷേപം.\nനിലവിൽ കോട്ടയത്തുനിന്നുള്ള ഓഫിസ് ജീവനക്കാരുടെ ഏക ആശ്രയം പാലരുവി എക്സ്പ്രസ് ആണ്. രാവിലെ 7.15ന് കോട്ടയത്തുനിന്ന് പുറപ്പെട്ടാൽ 9.15ന് എറണാകുളത്തെത്തും. നിരവധിപേർ ആശയ്രിക്കുന്ന പാലരുവിക്ക് ഏറ്റുമാനൂരിൽ സ്റ്റോപ് വേണമെന്നത് നാളുകളായുള്ള ആവശ്യമാണ്. പലതവണ അധികൃതർക്ക് നിദേവനം നൽകിയിരുന്നെങ്കിലും നടപടിയായില്ല.\nയാത്രക്കാരുടെ ആവശ്യം നിലവിലിരിക്കെ ജൂൺ 30വരെ റെയിൽവേ ജീവനക്കാർക്കായി താൽക്കാലിക സ്റ്റോപ് അനുവദിച്ചിരുന്നു. എന്നാൽ, പിന്നീട് അതുനിർത്തി. രാവിലെ 8.32ന് തൃപ്പൂണിത്തുറയിൽ എത്തുന്ന ട്രെയിൻ എറണാകുളത്ത് എത്തുന്നത് 9.15നാണ്. 10 മിനിറ്റുകൊണ്ട് എത്താവുന്ന ദൂരത്തേക്ക് റെയിൽവേ അനുവദിച്ചിരിക്കുന്ന സമയം 45 മിനിറ്റാണ്. അതിനാൽ ഏറ്റുമാനൂരിൽ ഒരുമിനിറ്റ് സമയം സ്റ്റോപ് അനുവദിച്ചാൽ അത് ട്രെയിൻ സർവിസിനെ ബാധിക്കില്ലെന്ന് യാത്രക്കാർ ചൂണ്ടിക്കാട്ടുന്നു.\nവേണാടിനെ ചിങ്ങവനത്ത് പിടിച്ചിടരുത്\nകോട്ടത്തുനിന്നുള്ള സർക്കാർ, അർധസർക്കാർ സ്ഥാപനങ്ങളിലെ ജീവനക്കാരും ഐ.ടി മേഖലയിലെ വലിയൊരു വിഭാഗം ജീവനക്കാരും ദിവസേന എറണാകുളത്തേക്ക് ജോലിക്ക് പോയി മടങ്ങാൻ ഏറ്റവും കൂടുതൽ ആശ്രയിക്കുന്ന ട്രെയിനാണ് വേണാട് എക്സ്പ്രസ്. കോട്ടയത്തെത്തുന്നത് രാവിലെ 8.20നാണ്.\nചെന്നൈ മെയിലിെൻറ കോട്ടയം സമയം 8.20 എന്നുള്ളത് എട്ട് ആക്കിയത് കാരണം വേണാട് ചിങ്ങവനത്ത് അരമണിക്കൂറിലധികം പിടിച്ചിടും. എറണാകുളത്ത് എത്തുേമ്പാൾ 10.05കഴിയും. ഇതിനാൽ എറണാകുളത്ത് ജോലിസമയം പാലിക്കാൻ കഴിയുന്നില്ലെന്ന് യാത്രക്കാർ പറയുന്നു. ഓഫിസ് സമയം പാലിക്കുന്ന ട്രെയിനുകൾക്ക് അശാസ്ത്രീയ ക്രോസിങ് ഒഴിവാക്കണമെന്നതും യാത്രക്കാരുടെ വർഷങ്ങളായുള്ള ആവശ്യമാണ്.\nപുതുതായി അനുവദിച്ചിരിക്കുന്ന മെമു പുലർച്ച നാലിന് കൊല്ലത്തുനിന്ന് പുറപ്പെട്ട് രാവിലെ 6.13ന് കോട്ടയത്ത് എത്തും. 7.23ന് തൃപ്പൂണിത്തുറയിൽ എത്തുന്ന ട്രെയിൻ 8.30നാണ് എറണാകുളം ജങ്ഷനിൽ എത്തുന്നത്. തൃപ്പൂണിത്തുറയിൽനിന്ന് എറണാകുളംവരെ ഓടിയെത്താൻ ഒരുമണിക്കൂർ സമയമാണ് നൽകിയിരിക്കുന്നത്. ഒമ്പതുമണിക്ക് ഓഫിസിൽ എത്തേണ്ട ഒരാളെ സംബന്ധിച്ച് ഇത് വളരെ നേരത്തേയാണ്.പഴയ പാസഞ്ചറിെൻറ സമയമായിരുന്നു യാത്രക്കാർക്ക് ഏറെ അനുയോജ്യം. കൊല്ലത്തുനിന്ന് രാവിലെ നാലുമണിക്ക് എടുക്കുന്ന ട്രെയിൻ ഓഫിസ് ജീവനക്കാർക്ക് അനുകൂലമല്ല. രാവിലെ തന്നെ വീട്ടിലെ ജോലി തീർത്ത് ഓഫിസിലേക്ക് തിരിക്കുന്ന സ്ത്രീകളെ സംബന്ധിച്ചിടത്തോളം മെമുവിെൻറ സമയക്രമം ദ്രോഹമാണ്.\nപുതിയ മെമു ആരംഭിക്കണം\n7.45ന് കൊല്ലത്തുനിന്ന് തുടങ്ങുന്ന എറണാകുളം മെമു 10ന് കോട്ടയത്തെത്തുമായിരുന്നു. എന്നാൽ, ഈ ട്രെയിൻ സർവിസ് തുടങ്ങാത്തതും കോട്ടയത്തേക്ക് ജോലിക്ക് വരുന്നവരെ ദുരിതത്തിലാക്കുന്നു.\nവൈകീട്ട് 4.15നാണ് മെമു കോട്ടയത്തെത്തുക. അൽപംകൂടി വൈകി അഞ്ചുമണിക്കുശേഷം ആക്കി ട്രെയിൻ സർവിസ് പുനരാരംഭിക്കണമെന്നാണ് യാത്രക്കാരുെട ആവശ്യം. നിലമ്പൂർ-ഷൊർണൂർ-തൃശൂർ-എറണാകുളം-കോട്ടയം റൂട്ടിൽ പുതിയ മെമു സർവിസും ആരംഭിക്കണം. ഇക്കാര്യങ്ങളാവശ്യപ്പെട്ട് യാത്രക്കാരുടെ കൂട്ടായ്മ 'ഫ്രണ്ട്‌സ് ഓൺ റെയിൽസ്' റെയിൽവേ അധികൃതർക്ക് നിവേദനം നൽകി.\nNews Summary - Saturday and working day: Need more trains


KPCC News in Malayalam, Latest KPCC news, photos, videos | Zee News Malayalam\nകെപിസിസി യോഗത്തിന് വി.എം. സുധീരനും കെ. മുരളീധരനും ക്ഷണമില്ല\nവികാരപരമായ പ്രതികരണത്തിനില്ലെന്ന് ഉമ്മന്‍ചാണ്ടി; പുള്ളിക്ക് പാര്‍ട്ടിയേക്കാള് വലുത് ഗ്രൂപ്പെന്ന് പി. ജെ കുര്യന്\nഉമ്മന്‍ചാണ്ടിയ്ക്കെതിരെ ശക്തമായ ആരോപണങ്ങളാണ് പി. ജെ കുര്യന് ഉന്നയിക്കുന്നത്.\nJun 14, 2018, 03:44 PM IST\nതാന് ഗ്രൂപ്പ് വൈരത്തിന്‍റെ ഇരയായിരുന്നു; തുറന്നടിച്ച് സുധീരന്\nപാര്‍ട്ടിയിലെ ഗ്രൂപ്പ് പോരുകള് കാരണം ഒരു തരത്തിലും പ്രവര്‍ത്തിക്കാന് കഴിയാതെ വന്നപ്പോഴാണ് ഞാന് രാജിവെച്ചത്. ഗ്രൂപ്പ് മാനേജര് വളഞ്ഞിട്ട് ആക്രമിച്ചിട്ടുണ്ട്. സുധീരന് പറഞ്ഞു.\nJun 12, 2018, 05:06 PM IST\nരാജ്യസഭാ സീറ്റ് വിവാദം: 'പറ്റിപ്പോയെ'ന്ന് ചെന്നിത്തല; കലിയടങ്ങാതെ നേതൃത്വം\nരാജ്യസഭാ സീറ്റ് കേരളാ കോണ്‍ഗ്രസിന് വിട്ടു നല്‍കിയതില് വീഴ്ച പറ്റിയെന്ന് സമ്മതിച്ച് പ്രതിപക്ഷ നേതാവ് രമേശ് ചെന്നിത്തല. ഇന്ന് ചേര്‍ന്ന കെപിസിസി രാഷ്ട്രീയകാര്യ സമിതി യോഗത്തിലാണ് ചെന്നിത്തല ഇക്കാര്യം ഏറ്റുപറഞ്ഞത്. ഭാവിയില് ഇത്തരം തീരുമാനങ്ങള് രാഷ്ട്രീയകാര്യ സമതിയില് ചര്‍ച്ച ചെയ്തേ തീരുമാനിക്കൂവെന്നും അദ്ദേഹം കൂട്ടിച്ചേര്‍ത്തു.\nJun 11, 2018, 08:01 PM IST\nകേരളത്തിലെ രാജ്യസഭാ സീറ്റ്: പ്രശ്നങ്ങള് ഗുരുതരമാകുന്നെന്ന് കോണ്‍ഗ്രസ് ഹൈക്കമാന്‍ഡ്\nരാഹുലിന് പരാതി നൽകാനുള്ള കുര്യന്‍റെ തീരുമാനം ഉചിതമാണെന്നും അതിനുശേഷം കാര്യങ്ങള് കുര്യന് മനസ്സിലാകുമെന്നും ഉമ്മന് ചാണ്ടി പ്രതികരിച്ചു.\nJun 10, 2018, 02:37 PM IST\nകെപിസിസി രാഷ്ട്രീയകാര്യ സമിതി ഈ മാസം 11ന് ചേരും\nകെപിസിസി രാഷ്ട്രീയകാര്യ സമിതി ഈ മാസം 11ന് ചേരും.\nJun 1, 2018, 06:06 PM IST\nകെപിസിസി അധ്യക്ഷ പദവി: പട്ടിക ആവശ്യപ്പെട്ട് രാഹുല് ഗാന്ധി\nപുതിയ കെപിസിസി അധ്യക്ഷനെ തീരുമാനിക്കാന് ചുരുക്കപ്പട്ടിക ആവശ്യപ്പെട്ട് കോണ്‍ഗ്രസ് അധ്യക്ഷന് രാഹുല് ഗാന്ധി. പ്രതിപക്ഷ നേതാവ് രമേശ് ചെന്നിത്തലയോടും മുന് മുഖ്യമന്ത്രി ഉമ്മന് ചാണ്ടിയോടുമാണ് മൂന്ന് പേരുടെ പേര് നിര്‍ദ്ദേശിക്കാന് രാഹുല് ഗാന്ധി ആവശ്യപ്പെട്ടിരുക്കുന്നത്.\nApr 19, 2018, 05:57 PM IST\nചെങ്ങന്നൂര് ഉപതെരഞ്ഞെടുപ്പ്: പിണറായി സര്‍ക്കാരിന്‍റെ വിലയിരുത്തലെന്ന് എം. എം ഹസന്\nചെങ്ങന്നൂരില് നടക്കുന്ന ഉപതെരഞ്ഞെടുപ്പ് പിണറായി സര്‍ക്കാരിന്‍റെ വിലയിരുത്തലാകുമെന്ന് കെപിസിസി അദ്ധ്യക്ഷന് എം. എം ഹസന്. രണ്ടാം വര്‍ഷത്തിലേക്ക് കടക്കുന്ന എല്‍ഡിഎഫ് സര്‍ക്കാരിന് ഇത് അഭിമാനപ്പോരാട്ടമാണ്. ഇതുവരെയുള്ള സര്‍ക്കാരിന്‍റെ പ്രവര്‍ത്തനങ്ങളെക്കുറിച്ചുള്ള വിലയിരുത്തലാകും ഇതെന്ന് ഹസന് സൂചിപ്പിച്ചു.\nMar 13, 2018, 03:40 PM IST\nഹജ്ജ് സബ്സിഡി നിര്‍ത്തലാക്കിയ കേന്ദ്രസര്‍ക്കാര് തീരുമാനത്തിനെതിരേ എം എം ഹസന്\nഹജ്ജ് തീര്‍ഥാടനത്തിന് പോകുന്നവര്‍ക്കായുള്ള സബ്സിഡി നിര്‍ത്തലാക്കാനുള്ള കേന്ദ്ര സര്‍ക്കാര് തീരുമാനത്തിനെതിരേ ശക്തമായ പ്രതിഷേധമുണ്ടാകുമെന്ന് കെപിസിസി അധ്യക്ഷന് എം.എം. ഹസന്.\nJan 16, 2018, 06:02 PM IST\nമുഖ്യമന്ത്രിയുടെ നിസഹായാവസ്ഥയില് സഹതാപമുണ്ടെന്ന് എം.എം ഹസന്\nതോമസ് ചാണ്ടിയുടെ വിഷയത്തില് മുഖ്യമന്ത്രി മൗനം ഭജിക്കുന്നതിനെ വിമര്‍ശിച്ച് കെ.പി.സി.സി അധ്യക്ഷന് എം.എം ഹസന്. മുഖ്യമന്ത്രിയുടെ നിസഹായാവസ്ഥയില് സഹതാപമുണ്ടെന്ന് എം.എം ഹസന് പ്രതികരിച്ചു.\nNov 14, 2017, 10:42 AM IST\nആരോപണം തെളിഞ്ഞാല് പൊതുജീവിതം അവസാനിപ്പിക്കുമെന്ന് ഉമ്മൻചാണ്ടി\nമുഖ്യമന്ത്രി പിണറായി വിജയന് സഭയുടെ മേശപ്പുറത്തു വച്ച കേരളരാഷ്ട്രീയത്തെ പിടിച്ചുലക്കുന്ന സോളാര് കമ്മീഷന് റിപ്പോര്‍ട്ടില് ഉമ്മന്‍ചാണ്ടിക്കും മുന്‍മുഖ്യമന്ത്രിയുടെ ഓഫീസിനും മന്ത്രിമാര്‍ക്കുമെതിരെ ഗുരുതര കണ്ടെത്തലുകളാണുള്ളത്. ഉപഭോക്താക്കളെ വഞ്ചിക്കാൻ ഉമ്മൻചാണ്ടിയും പേഴ്സണൽ സ്റ്റാഫിലുള്ളവരും സരിതയെ സഹായിച്ചെന്ന് വ്യക്തമാക്കുന്നതാണ് കമ്മീഷൻ റിപ്പോര്‍ട്ട്.\nNov 9, 2017, 06:38 PM IST\nസോളാര് കമ്മീഷന്‍റെ കണ്ടെത്തല് അതീവ ഗുരുതരമെന്ന് സുധീരന്\nസോളാര് കമ്മീഷന് റിപ്പോര്‍ട്ടിനെ സംബന്ധിച്ച് പ്രതികരണവുമായി കെപിസിസി മുന് അദ്ധ്യക്ഷന് വി.എം സുധീരന്. കമ്മീഷന്‍റെ കണ്ടെത്തല് അതീവ ഗുരുതരമെന്ന് അദ്ദേഹം അഭിപ്രായപ്പെട്ടു.\nNov 9, 2017, 05:12 PM IST\nപി.സി വിഷ്ണുനാഥിന്‍റെ പേരില് തര്‍ക്കത്തിന്‍റെ ആവശ്യമില്ലെന്ന് വി.ഡി സതീശന്\nപി.സി വിഷ്ണുനാഥിന്‍റെ പേരില് തര്‍ക്കത്തിന്‍റെ ആവശ്യമില്ലെന്ന് വ്യക്തമാക്കി വി.ഡി സതീശന്. കെ.പി.സി.സി പട്ടികയില് നിന്ന് പി.സി. വിഷ്ണുനാഥിന്‍റെ പേര് ഒഴിവാക്കണമെന്ന് കൊടിക്കുന്നില് സുരേഷ് ആവശ്യപ്പെട്ടുവെന്ന റിപ്പോര്‍ട്ടുകള് പ്രചരിക്കുമ്പോഴാണ് വിഷ്ണുനാഥിന് പരസ്യപിന്തുണയുമായി വി.ഡി സതീശന് രംഗത്തെത്തിയിരിക്കുന്നത്.\nകെപിസിസി: പുതുക്കിയ പട്ടികയെ ചൊല്ലി കോണ്‍ഗ്രസില് തര്‍ക്കം രൂക്ഷം\n: കെപിസിസി പട്ടികയെചൊല്ലി കോണ്‍ഗ്രസില് തര്‍ക്കം രൂക്ഷമായി. കൊടിക്കുന്നില് സുരേഷ് ആണ് ഇപ്പോള് രംഗത്തെത്തിയിരിക്കുന്നത്. കൊല്ലത്തെ എഴുകോണ് ബ്ലോക്കില് നിന്ന് എഐസിസി സെക്രട്ടറി പി.സി. വിഷ്ണുനാഥിന്‍റെ പേര് ഒഴിവാക്കണമെന്നാണ് അദ്ദേഹത്തിന്‍റെ ആവശ്യം. പകരമായി അദേഹത്തിന്‍റെ നോമിനിയായ വെളിയം ശ്രീകുമാറിനെ ഉള്‍പ്പെടുത്തണം എന്നാണ് ആവശ്യം. പുതുക്കിയ പട്ടികയിലും പി.സി. വിഷ്ണുനാഥിന്‍റെ പേര് കണ്ടതോടെ അദ്ദേഹം പരാതിയുമായി രാഹുല്‍ഗാന്ധിയെ സമീപിച്ചു.\nOct 27, 2017, 05:28 PM IST\nകെപിസിസി പട്ടിക അംഗീകരിക്കരുതെന്ന് ഹൈക്കമാന്‍ഡിനോട് കെ.മുരളീധരന്\nകെപിസിസി അംഗങ്ങളുടെ പുതുക്കിയ പട്ടികയ്‌ക്കെതിരെ കെ.മുരളീധരന്. പട്ടിക അംഗീകരിക്കരുതെന്ന് ഹൈക്കമാന്‍ഡിനോട് മുരളീധരന് ആവശ്യപ്പെട്ടു. കൂടുതല് ചര്‍ച്ചകള് വേണമെന്നും അതിനാല് തുടര്‍നടപടികള് നിര്‍ത്തിവയ്ക്കണമെന്നും അദ്ദേഹം ആവശ്യപ്പെട്ടു. പട്ടികയില് മാറ്റം വേണമെന്നും അദ്ദേഹം ആവശ്യപ്പെട്ടിട്ടുണ്ട്.\nOct 27, 2017, 11:40 AM IST\nതോമസ് ചാണ്ടി രാജിവെക്കും വരെ സമരമെന്ന് എം.എം ഹസൻ\nഭുമി കൈയേറ്റ വിഷയത്തിൽ മന്ത്രി തോമസ് ചാണ്ടി രാജിവെയ്ക്കും വരെ സമരം തുടരുമെന്ന് കെ.പി.സിസി. അധ്യക്ഷൻ എം.എം. ഹസന്. മന്ത്രിസഭ കായൽ കൈയേറ്റം സംബന്ധിച്ച റിപ്പോര്‍ട്ട് ചര്‍ച്ച ചെയ്യാത്തത് തോമസ് ചാണ്ടിയുമായി സി.പി.എം നേതാക്കള്‍ക്കുള്ള സാമ്പത്തിക ബന്ധം മൂലമാണ് എന്നും അദ്ദേഹം ആരോപിച്ചു\nOct 25, 2017, 02:48 PM IST\nകെപിസിസി അംഗങ്ങളുടെ പുതുക്കിയ പട്ടിക ഹൈക്കമാന്‍ഡിന് കൈമാറി\nകെപിസിസി അംഗങ്ങളുടെ പുതുക്കിയ പട്ടിക ഹൈക്കമാന്‍ഡിന് കൈമാറി. പുതുക്കിയ പട്ടികയില് വനിതകള്‍ക്കും ദളിത് വിഭാഗങ്ങള്‍ക്കും കൂടുതല് പ്രാതിനിധ്യമുണ്ട്. വനിതകളുടെ എണ്ണം 17ല്‍നിന്ന് 28 ആയി. ദളിത് വിഭാഗത്തിന് 10% പ്രാതിനിധ്യമുണ്ട്. ഹൈക്കമാന്‍ഡ് നിര്‍ദ്ദേശിച്ച മാറ്റങ്ങള് വരുത്തിയ ശേഷമാണ് പുതുക്കിയ പട്ടിക സമര്‍പ്പിച്ചിരിക്കുന്നത്.\nOct 23, 2017, 05:31 PM IST\nഭാരവാഹി പട്ടികയില് സമവായം വേണം; കെപിസിസിക്ക് ഹൈക്കമാന്‍ഡിന്‍റെ താക്കീത്\nകേരള പ്രദേശ് കോണ്‍ഗ്രസ് കമ്മിറ്റി പുനഃസംഘടനയുമായി ബന്ധപ്പെട്ട് ഭാരവാഹികളുടെ പട്ടിക തയ്യാറാക്കിയതില് അതൃപ്തി അറിയിച്ച് കോണ്‍ഗ്രസ് ഹൈക്കമാന്‍ഡ്. പട്ടിക തയ്യാറാക്കിയ രീതിയെ വിമര്‍ശിച്ച ഹൈക്കമാന്‍ഡ് വിഷയത്തില് എ, ഐ ഗ്രൂപ്പുകളുടെ സമവായം വേണമെന്ന് ആവശ്യപ്പെട്ടു. കെപിസിസിയെ ഒഴിവാക്കി മുന്നോട്ട് പോകാന് താല്‍പര്യമില്ലെന്നും ഹൈക്കമാന്‍ഡ് വ്യക്തമാക്കി.\nOct 22, 2017, 02:14 PM IST\nകെ.പി.സി.സി രാഷ്ട്രീയകാര്യ സമിതി യോഗം ഇന്ന് ചേരും\nകെ.പി.സി.സി രാഷ്ട്രീയകാര്യ സമിതി യോഗം ഇന്ന് ചേരും. സോളാര് നടപടികളെ രാഷ്ട്രീയമായി നേരിടുന്നതിനെ ചൊല്ലി കോണ്‍ഗ്രസിൽ തര്‍ക്കം നിലനില്‍ക്കുന്നതിനിടെയാണ് രാഷ്ടീയകാര്യ സമിതി ഇന്ന് ചേരുന്നത്. കേസുമായി ബന്ധപ്പെട്ട പാര്‍ട്ടിയിലെ ഭിന്നാഭിപ്രായം യോഗത്തിൽ പ്രകടമാകും. സോളാര് കേസ് പാര്‍ട്ടി ഏറ്റെടുക്കേണ്ട കാര്യമില്ലെന്നാണ് ഒരു വിഭാഗം നേതാക്കളുടെ പക്ഷം.\nOct 21, 2017, 08:08 AM IST\nകെപിസിസി അദ്ധ്യക്ഷനാവാന് താല്‍പര്യം ഇല്ല; നിലപാട് വീണ്ടും ഉറപ്പിച്ച് ഉമ്മന്‍ചാണ്ടി\nകെപിസിസി അദ്ധ്യക്ഷത വഹിക്കാന് താല്‍പര്യം ഇല്ലെന്ന നിലപാടില് ഉറച്ച് മുന് മുഖ്യമന്ത്രി ഉമ്മന് ചാണ്ടി. സമവായത്തിലൂടെ തെരഞ്ഞെടുപ്പ് വേണമെന്നാണ് നേതൃത്വം ആവശ്യപ്പെടുന്നത്.\nSep 26, 2017, 01:43 PM IST\nപുതിയ പല തീരുമാനങ്ങളോടെ കെ.പി.സി.സി രാഷ്ട്രീയകാര്യ സമിതിയോഗം\nകെ.പി.സി.സി രാഷ്ട്രീയകാര്യ സമിതിയോഗം ഇന്ന് തിരുവനന്തപുരത്ത് ഇന്ദിരാഭവനില് ചേര്‍ന്നിരുന്നു. ലോക്സഭാ തെരഞ്ഞടുപ്പിനുള്ള മുന്നൊരുക്കങ്ങളും സംഘടനാ തെരഞ്ഞെടുപ്പുമായിരുന്നു യോഗത്തിന്‍റെ മുഖ്യ ചർച്ചാവിഷയം.\nSep 13, 2017, 06:43 PM IST\nവേങ്ങര ഉപതെരഞ്ഞെടുപ്പിന് മുമ്പ് പുതിയ കെപിസിസി പ്രസിഡന്‍റിനെ തീരുമാനിക്കും\nപി.കെ കുഞ്ഞാലിക്കുട്ടി എം പിയായി തിരഞ്ഞെടുക്കപ്പെട്ടതോടെ ഒഴിവു വന്ന വേങ്ങര നിയോജകമണ്ഡലത്തിലെ ഉപ തിരഞ്ഞെടുപ്പിനു മുന്\nSep 13, 2017, 11:14 AM IST\nവി എം സുധീരനെ ആശുപത്രിയില് പ്രവേശിപ്പിച്ചു\nഒരു പൊതുപരിപാടിക്കിടയില് തലകറക്കം അനുഭവപ്പെട്ടതിനെ തുടർന്ന് മുൻ കെപിസിസി അധ്യക്ഷൻ വി.എം. സുധീരനെ ആശുപത്രിയിൽ പ്രവേശിപ്പിച്ചു. ഇന്ന് ഉച്ചയോടെയാണ് സംഭവം.\nAug 31, 2017, 03:58 PM IST\nAug 12, 2017, 12:04 PM IST\nമദ്യ നയം : സര്‍ക്കാര് ഹിതപരിശോധന നടത്തണമെന്നു കെപിസിസി പ്രസിഡണ്ട് വി.എം. സുധീരന്\nമദ്യനയത്തിന്‍റെ സത്യാവസ്ഥ അറിയാന് സര്‍ക്കാര് ഹിതപരിശോധന നടത്തണമെന്നു കെപിസിസി പ്രസിഡന്റ് വി.എം. സുധീരന്. മദ്യനയം അട്ടിമറിക്കാനുള്ള സംഘടിത ശ്രമമാണ് ഇപ്പോള് നടക്കുന്നത്. സ്ത്രീകള് ഉള്‍പ്പെടെയുള്ളവര്‍ക്കു അഭിപ്രായം രേഖപ്പെടുത്താന് അവസരം ഉണ്ടാകണം. ഇതിനായി പ്രത്യേക ഹിതപരിശോധന നടത്താന് സര്‍ക്കാര് ഭയപ്പെടുന്നത് എന്തിനെന്നു വ്യക്തമാക്കണം.\nJul 3, 2016, 11:51 AM IST\nഎ .ഐ. സി. സി അംഗം ഷാഹിദ കമാൽ സി .പി ഐ മ്മിൽ ചേർന്നു\nഎ.ഐ.സി.സി അംഗം ഷാഹിദ കമാല് കോണ്‍ഗ്രസ് വിട്ട് സി.പി.എമ്മില് ചേര്‍ന്നു. ചവറയില് നടന്ന ചടങ്ങിലാണ് ഷാഹിദാ കമാല് സി.പി.എമ്മില് ചേരുന്നതായി പ്രഖ്യാപിച്ചത്. ഏറെ കാലമായി കോണ്‍ഗ്രസുമായി അകല്‍ച്ചയിലായിരുന്ന ഇവര് കെ .പി സി സി എക്സ്സിക്യൂട്ടീവ് അംഗം കൂടിയായിരുന്നു.ഷാഹിദക്കൊപ്പം കൊല്ലം സ്പോർട്സ് കൗൺസിൽ മുൻ ജില്ലാ സെക്രട്ടറി പി. രാമഭദ്രനും സി.പി.എമ്മിൽ ചേർന്നു.\nMay 2, 2016, 03:50 PM IST\nസ്വര്‍ണക്കടത്ത് ഭക്ഷ്യവസ്തുക്കള് എന്ന വ്യാജേന; എത്തിയത് UAE കോണ്‍സുലേറ്റ് അംഗം അറ്റാഷെയുടെ പേരില്..!!\nശമ്പളം ചോദിച്ചതിന് നായയെ കൊണ്ട് കടിപ്പിച്ചു; മുഖത്ത് 15 തയ്യൽ...!!\nനേപ്പാള് രാഷ്ട്രീയ പ്രതിസന്ധി;പ്രധാനമന്ത്രി ഒലിയെ കടന്നാക്രമിച്ച് പ്രതിപക്ഷം;പക്വതയില്ലാത്ത വിദേശനയമെന്ന് വിമര്‍ശനം!\nകോറോണ കാലത്ത് സ്വർണ്ണക്കവർച്ചയ്ക്ക് പുതിയ തന്ത്രങ്ങൾ..!\nചീരു.. എന്റെ പുഞ്ചിരിയുടെ കാരണം നീ മാത്രമാണ്: മേഘ്ന\nസ്വര്‍ണ്ണക്കടത്ത് കേസ്;സ്വപ്ന മതം മാറി മുംതാസ് ആയോ?


കണ്ണൂരിൽ ട്രിപ്പിൽ ലോക്ക് ഡൗണിന്റെ സാഹചര്യമില്ലെന്ന് ഉത്തരമേഖല ഐജി\nകണ്ണൂരിൽ ട്രിപ്പിൾ ലോക്ക് ഡൗണിന്റെ സാഹചര്യമില്ലെന്ന് ഉത്തരമേഖല ഐജി അശോക് യാദവ്. കണ്ണൂരിൽ നിയന്ത്രണങ്ങൾ കർശനമാക്കും. പുറത്തിറങ്ങുന്നവരെ അറസ്റ്റ് ചെയ്യും. അനാവശ്യമായി പുറത്തിറങ്ങുന്ന വാഹനങ്ങൾ പിടിച്ചെടുക്കുമെന്നും ഐജി പറഞ്ഞു.\nകണ്ണൂരിൽ കൂടുതൽ പേർക്ക് കൊവിഡ് സ്ഥിരീകരിച്ചതിന് പിന്നാലെ കർശന പരിശോധനയാണ് ജില്ലയിൽ നടക്കുന്നത്. കണ്ണൂരിലെ ചെറു റോഡുകളടക്കം പരിശോധന കർശനമാക്കുമെന്ന് ഐജി പറഞ്ഞു. അനാവശ്യമായി ആരും പുറത്തിറങ്ങരുതെന്നും അത് കൊവിഡ് പകരാനുള്ള സാഹചര്യം ഉണ്ടാക്കുമെന്നും ഐജി ചൂണ്ടിക്കാട്ടി.\nകണ്ണൂരിലെ സാഹചര്യങ്ങൾ വിലയിരുത്താൻ ഐജിമാരായ വിജയ് സാഖറെ, അശോക് യാദവ് എന്നിവരുടെ നേതൃത്വത്തിൽ യോഗം ചേർന്നിരുന്നു. കണ്ണൂർ ജില്ലയിലെ സബ് ഡിവിഷനുകളുടെ ചുമതല മൂന്ന് എസ്പിമാർക്ക് നൽകി. കണ്ണൂർ സബ് ഡിവിഷന്റെ ചുമതല ജില്ലാ പൊലീസ് മേധാവി യതീഷ് ചന്ദ്രയ്ക്കും തളിപ്പറമ്പിൽ നവനീത് ശർമയ്ക്കും ചുമതല നൽകി. അരവിന്ദ് സുകുമാറിനാണ് തലശേരി, ഇരിട്ടി സബ് ഡിവിഷനുകളുടെ ചുമതല. വില്ലേജ് അടിസ്ഥാനത്തിൽ അതിർത്തികൾ പൂർണ്ണമായും അടയ്ക്കാനും യോഗത്തിൽ തീരുമാനിച്ചു.


ടൈൽ സന്ധികൾ വെളുപ്പിക്കാനുള്ള തന്ത്രങ്ങൾ | ബെസ്സിയ\nടൈൽ സന്ധികൾ വെളുപ്പിക്കുന്നതിനുള്ള തന്ത്രങ്ങൾ\nടോസി ടോറസ് | 12/05/2022 10:00 | വീട്\nടൈൽ ജോയിന്റുകൾ വെളുപ്പിക്കാതെ അടുക്കളയോ കുളിമുറിയോ വൃത്തിയാക്കുന്നത് പിന്നീട് പ്രതിഫലം കൂടാതെ കഠിനാധ്വാനം ചെയ്യുന്നതുപോലെയാണ്. കാരണം യാഥാർത്ഥ്യം ഒറ്റനോട്ടത്തിൽ, സന്ധികൾ വെളുത്തതല്ലെങ്കിൽ, ടൈലുകൾ വൃത്തികെട്ടതാണെന്ന് തോന്നുന്നു. ഇത് പരിഹരിക്കാൻ, നിങ്ങൾ വലിയ ജോലികൾ ചെയ്യേണ്ടതില്ല, അല്ലെങ്കിൽ പുതിയതും തിളക്കമുള്ളതുമായ എല്ലാം കാണാനുള്ള സന്തോഷത്തിനായി ടൈലുകൾ മാറ്റുന്നത് പരിഗണിക്കുക.\nനിങ്ങൾ ശരിയായ ഉൽപ്പന്നങ്ങൾ ഉപയോഗിക്കുകയും ചുവടെയുള്ളത് പോലെയുള്ള ചില നുറുങ്ങുകൾ പിന്തുടരുകയും വേണം. പിന്നെ ഒരു ചെറിയ പരിശ്രമം കൊണ്ട് നിങ്ങൾക്ക് ആ സന്ധികൾ പൂർണ്ണമായും വെളുത്തതായി വിടാം. അത് അത്യന്താപേക്ഷിതമല്ലെന്ന് നമുക്കറിയാമെങ്കിലും, വീട് പോലെ തന്നെ പ്രാധാന്യമുള്ള ആ പരിതസ്ഥിതിയിൽ ഇത് അൽപ്പം മനസ്സമാധാനം നൽകുന്നു.\n1 ടൈൽ സന്ധികൾ എങ്ങനെ വെളുപ്പിക്കാം\n1.1 മറ്റ് തന്ത്രങ്ങൾ\nടൈൽ സന്ധികൾ എങ്ങനെ വെളുപ്പിക്കാം\nഈ ആവശ്യത്തിനായി വിപണിയിൽ നിരവധി നിർദ്ദിഷ്ട ഉൽപ്പന്നങ്ങൾ ഉണ്ട്, നിങ്ങൾക്ക് വളരെ കറുത്ത സന്ധികൾ വെളുപ്പിക്കണമെങ്കിൽ, പൂപ്പൽ അല്ലെങ്കിൽ കൂടുതൽ ശ്രദ്ധ ലഭിച്ചിട്ടില്ലാത്ത ഇടം, അവയിലൊന്ന് ഉപയോഗിക്കുന്നതാണ് നല്ലത്. ഇപ്പോൾ, ബാത്ത്റൂമുകളിലെ ഈർപ്പം, അടുക്കളയിൽ അടിഞ്ഞുകൂടുന്ന ഗ്രീസ് മുതലായവ കാരണം, ടൈൽ ജോയിന്റിലെ അഴുക്ക് സാധാരണ ഉപയോഗത്തിൽ നിന്ന് സാധാരണമാണെങ്കിൽ. അമോണിയയും വെള്ളവുമാണ് ഏറ്റവും നല്ലത്.\nഅമോണിയ വളരെ ശക്തമായതിനാൽ നിങ്ങൾ ആരംഭിക്കുന്നതിന് മുമ്പ് നിങ്ങൾ സ്വയം പരിരക്ഷിക്കണം. നിങ്ങൾ പുക ശ്വസിക്കാതിരിക്കാൻ മാസ്ക് ധരിക്കുക. നിങ്ങളുടെ നഖങ്ങൾക്കും കൈകൾക്കും കേടുപാടുകൾ വരുത്താതിരിക്കാൻ കുറച്ച് റബ്ബർ കയ്യുറകൾ ധരിക്കുക. മിശ്രിതത്തിന് നിങ്ങൾക്ക് ചൂടുവെള്ളവും അമോണിയയും ഉള്ള ഒരു തടവും ആവശ്യമാണ്. അളവുകൾ എങ്ങനെ കണക്കാക്കാമെന്ന് നിങ്ങൾ ആശ്ചര്യപ്പെടുകയാണെങ്കിൽ, അത് ഓരോ 10 വെള്ളത്തിനും കൂടുതലോ കുറവോ അമോണിയ ആയിരിക്കും.\nഅർദ്ധ-കഠിനമായ കുറ്റിരോമങ്ങളുള്ള ഒരു നീണ്ട ബ്രഷ് ഉപയോഗിക്കുക കഴിയുന്നത്ര അഴുക്ക് നീക്കം ചെയ്യാൻ. ഈ ഉപകരണം ഉപയോഗിച്ച് നിങ്ങൾക്ക് ഉപരിതലത്തിൽ തന്നെ ഒരേ സമയം ടൈലുകളുടെ സന്ധികൾ വൃത്തിയാക്കാൻ കഴിയും. ദോഷകരമായ ബീജങ്ങളും ബാക്ടീരിയകളും നീക്കം ചെയ്യുന്നതിനായി വൃത്തികെട്ട പ്രദേശങ്ങളിലോ പൂപ്പൽ ഉള്ളിടത്തോ ഇത് നന്നായി പ്രവർത്തിക്കുന്നു. എന്നിട്ട് അഴുക്ക് നീക്കം ചെയ്യാൻ ചൂടുവെള്ളത്തിൽ നനച്ച തുണി കടക്കുക. നിങ്ങൾക്ക് വെള്ളത്തുള്ളികൾ നീക്കം ചെയ്യണമെങ്കിൽ, വൃത്തിയുള്ളതും ഉണങ്ങിയതുമായ തുണി ഉപയോഗിച്ച് തുടയ്ക്കാം, അവ തിളങ്ങുന്നതും വൃത്തിയുള്ളതും ആയിരിക്കും.\nഅമോണിയ ഫൂൾപ്രൂഫ് ആണ്, എന്നാൽ ടൈൽ സന്ധികൾ വൃത്തിയാക്കാൻ നിങ്ങൾക്ക് ഉപയോഗിക്കാവുന്ന ഒരേയൊരു ഉൽപ്പന്നമല്ല ഇത്. വീട്ടിൽ ഇനിപ്പറയുന്നതുപോലുള്ള മറ്റ് പരിഹാരങ്ങൾ നിങ്ങൾക്ക് കണ്ടെത്താനാകും.\nബ്ലീച്ച് ഉപയോഗിച്ച്താക്കീത് : മികച്ച അണുനാശിനി, ആരോഗ്യത്തിന് ഒരു പരിധിവരെ അപകടകരമാണെങ്കിലും . ബ്ലീച്ച് ഉപയോഗിച്ച് നിങ്ങൾക്ക് ടൈലുകളുടെ സന്ധികൾ വെളുപ്പിക്കുകയും അവയെ പൂർണ്ണമായും അണുവിമുക്തമാക്കുകയും ചെയ്യാം. ആ പ്രയാസകരമായ കോണുകൾ നന്നായി ആക്സസ് ചെയ്യുന്നതിന് നിങ്ങൾക്ക് ഒരു സ്പ്രേയർ ഉപയോഗിക്കാം, അതിൽ നിങ്ങൾക്ക് അത് ആവശ്യമാണ് ബ്ലീച്ചിന്റെ ഒരു ഭാഗം ഉപയോഗിച്ച് വെള്ളം (എപ്പോഴും തണുപ്പ്) കലർത്തുക.\nടൂത്ത്പേസ്റ്റ്: പരമ്പരാഗത ടൂത്ത് പേസ്റ്റ് ടൈൽ സന്ധികൾക്കുള്ള ശക്തമായ ക്ലീനർ കൂടിയാണ്. അതെ, ഉപയോഗിക്കുക പല്ല് വെളുപ്പിക്കാൻ രൂപകൽപ്പന ചെയ്ത ഒന്ന്, അവയിൽ ബൈകാർബണേറ്റ് അടങ്ങിയിട്ടുണ്ട്, ഇത് സന്ധികളെ വെളുപ്പിക്കുന്ന ഉൽപ്പന്നമാണ്. ഈ സാഹചര്യത്തിൽ, നിങ്ങൾ വെളുപ്പിക്കാൻ ആഗ്രഹിക്കുന്ന സ്ഥലങ്ങളിൽ നന്നായി തടവാൻ കഴിയുന്ന ഒരു പഴയ ടൂത്ത് ബ്രഷ് ഉപയോഗിക്കാൻ ഞങ്ങൾ ശുപാർശ ചെയ്യുന്നു. കൂടുതൽ അധ്വാനിക്കുന്ന, എന്നാൽ തുല്യമായി ഫലപ്രദമാണ്.\nവെളുത്ത വിനാഗിരിയും ബേക്കിംഗ് സോഡയും: നിങ്ങളുടെ വീടിന്റെ ഏത് കോണിലും ഉപയോഗിക്കാൻ കഴിയുന്ന ഏറ്റവും മികച്ച ക്ലീനറും അണുനാശിനിയും. അത് പറഞ്ഞ് ഞങ്ങൾ മടുക്കില്ല, അതാണ് വിനാഗിരി വൃത്തിയാക്കൽ ബൈകാർബണേറ്റിനൊപ്പം, അവ വിപണിയിലെ ഏറ്റവും മികച്ച അണുനാശിനി ഉപകരണങ്ങളായി മാറുന്നു. വിലകുറഞ്ഞതും കണ്ടെത്താൻ എളുപ്പമുള്ളതും പാരിസ്ഥിതികവും ഏറ്റവും പ്രധാനമായി സൂപ്പർ പ്രായോഗികവുമാണ്. തയ്യാറാക്കുക ചൂടുവെള്ളം, വെളുത്ത വിനാഗിരി, ബേക്കിംഗ് സോഡ എന്നിവയുള്ള ഡിഫ്യൂസർ ഉള്ള ഒരു കണ്ടെയ്നർ. സന്ധികളിൽ സ്പ്രേ ചെയ്ത് പഴയ ടൂത്ത് ബ്രഷ് ഉപയോഗിച്ച് സ്‌ക്രബ് ചെയ്യുക. വളരെ കറുത്തതും പൂപ്പലിന്റെ അംശമുള്ളതുമായ സന്ധികൾക്ക് ഈ പ്രതിവിധി പ്രത്യേകിച്ചും ഉപയോഗപ്രദമാണ്.\nഈ തന്ത്രങ്ങളിൽ ഏതെങ്കിലും ഉപയോഗിച്ച് നിങ്ങൾക്ക് ടൈലുകളുടെ സന്ധികൾ വെളുപ്പിക്കുകയും അവയെ പൂർണ്ണമായും വൃത്തിയാക്കുകയും അണുവിമുക്തമാക്കുകയും ചെയ്യാം. അമിതമായ അഴുക്ക് അടിഞ്ഞുകൂടുന്നതും വൃത്തിയാക്കാൻ കൂടുതൽ സമയം ചെലവഴിക്കുന്നതും ഒഴിവാക്കാൻ, ഇടയ്ക്കിടെ അവലോകനം ചെയ്യുന്നതാണ് നല്ലത്ഇത് കുമിഞ്ഞുകൂടുന്നത് തടയും. നിങ്ങൾ പതിവായി ടൈലുകൾ വൃത്തിയാക്കുന്നുണ്ടെങ്കിലും, ഈർപ്പം കാരണം പൂപ്പൽ പെരുകാൻ എളുപ്പമുള്ള സന്ധികളിൽ പോറസ് വസ്തുക്കൾ ഉപയോഗിക്കുന്നു. അൽപ്പം ശ്രദ്ധിച്ചാൽ, നിങ്ങൾക്ക് അവ വളരെക്കാലം വൃത്തിയായി സൂക്ഷിക്കാൻ കഴിയും.\nലേഖനത്തിലേക്കുള്ള പൂർണ്ണ പാത: ബെസിയ » വീട് » ടൈൽ സന്ധികൾ വെളുപ്പിക്കുന്നതിനുള്ള തന്ത്രങ്ങൾ\nനിങ്ങളുടെ സ്വന്തം 'ഗാലറി വാൾ' സൃഷ്ടിക്കുന്നതിനുള്ള മികച്ച ഘട്ടങ്ങൾ\nഎന്താണ് ടോക്സോപ്ലാസ്മോസിസ്, അത് ഗർഭധാരണത്തെ എങ്ങനെ ബാധിക്കുന്നു?


Make Safe Passwords with PWGen - Compuhow.com\nHome » Compuhow » Internet » സുരക്ഷിതമായ പാസ് വേഡ് നിര്‍മ്മിക്കാം.\nസുരക്ഷിതമായ പാസ് വേഡ് നിര്‍മ്മിക്കാം.\nപേര് തലതിരിച്ചിട്ടും, വീട്ടുപേരും പേരും ചേര്‍ത്തെഴുതിയും പാസ് വേഡ് നിര്‍മ്മിച്ചിരുന്ന കാലമൊക്കെ അകലെയായിക്കഴിഞ്ഞു. ആരുടെയും അക്കൗണ്ടുകള് ചോര്‍ത്തപ്പെടാം എന്നതാണ് ഇപ്പോഴത്തെ അവസ്ഥ. അത് തടയാന് സെക്യൂരിറ്റി ടൂളുകളും, മറ്റ് സംവിധാനങ്ങളുമൊക്കെ ഉപയോഗിച്ചാലും ശക്തമായ ഒരു പാസ് വേഡ് ഇല്ലെങ്കില് വലിയ ഫലമൊന്നും ഇല്ല. പ്രത്യേകിച്ച് വളരെ പ്രധാനപ്പെട്ട രേഖകള് നിങ്ങള് ഓണ്‍ലൈനില് കൈകാര്യം ചെയ്യാറുണ്ടെങ്കില്.\nഅവനവന്‍റെ ചെറിയ ബുദ്ധിയില് പാസ് വേഡുകള് ഉണ്ടാക്കുന്നത് തൃപ്തികരമായി തോന്നുന്നില്ലെങ്കില് പാസ് വേഡ് ജനറേറ്ററുകളുടെ സഹായം തേടാം. ചെറിയ സമയം കൊണ്ട് സ്ട്രോങ്ങ് പാസ് വേഡുകള് അവ നിര്‍മ്മിച്ച് തരും. ഇന്ന് ഒട്ടനേകം പാസ് വേഡ് ജനറേറ്ററുകള് ലഭിക്കും. അത്തരത്തിലുള്ളവയില് മികച്ച ഒന്നാണ് PWGen.\nഇതില് പാസ്വേഡിന്‌റെ നീളം, കാരക്ടര് സെറ്റുകള് എന്നിവ നിശ്ചയിക്കാനാവും. സെറ്റിങ്ങുകള്‍ക്ക് ശേഷം ഒറ്റത്തവണ നൂറിന് മേലെ പാസ്വേഡുകള് നിര്‍മ്മിക്കാനാവും. ഇവ ടെക്സ്റ്റ് ഫയലായി സേവ് ചെയ്യാനും സംവിധാനമുണ്ട്.\nPrevious PostMalayalam Movie – 1966Next Postഫയര്‍ഫോക്സ് ആഡോണുകളുടെ മെമ്മറി യൂസേജ് കണ്ടെത്താം


'നീനാ നിനക്ക് കാലത്ത് പുട്ട് തന്നെ വേണം എന്നുണ്ടോ; ദോശയായാൽ കുഴപ്പമുണ്ടോ', ചിരിനിറച്ച് കൃഷ്ണ ശങ്കർ -\nHome Cinema ‘നീനാ നിനക്ക് കാലത്ത് പുട്ട് തന്നെ വേണം എന്നുണ്ടോ; ദോശയായാൽ കുഴപ്പമുണ്ടോ’, ചിരിനിറച്ച് കൃഷ്ണ ശങ്കർ\n‘നീനാ നിനക്ക് കാലത്ത് പുട്ട് തന്നെ വേണം എന്നുണ്ടോ; ദോശയായാൽ കുഴപ്പമുണ്ടോ’, ചിരിനിറച്ച് കൃഷ്ണ ശങ്കർ\nലോക്ക് ഡൗണിനെ തുടർന്ന് സിനിമ താരങ്ങൾ ഉൾപ്പെടെ എല്ലാവരും വീടുകളിലാണ്. കൊറോണക്കാലത്തെ തങ്ങളുടെ ജീവിതവും അനുഭവങ്ങളുമെല്ലാം സമൂഹമാധ്യമങ്ങളിൽ പങ്കുവയ്ക്കുകയാണ് താരങ്ങൾ. ഇപ്പോഴിതാ നടൻ കൃഷ്ണ ശങ്കർ തന്റെ കുക്കിങ് പരീക്ഷണങ്ങളുടെ ചിത്രങ്ങളാണ് സമൂഹ മാധ്യമങ്ങളിൽ പങ്കുവയ്ക്കുന്നത്.\n“നീനാ നിനക്ക് കാലത്ത് പുട്ട് തന്നെ വേണം ന്ന് നിർബന്ധമുണ്ടോ…. ദോശയായാൽ കൊഴപ്പം ഇല്ലല്ലോ! ല്ലേ. ലെപുട്ടും കുറ്റിയിൽ ചില്ലിടാൻ മറന്ന് പോയ ഞ്യാൻ…’ എന്ന അടിക്കുറുപ്പോടെയാണ് താരം ചിത്രം പങ്കുവെച്ചിരിക്കുന്നത്.\nനിരവധി താരങ്ങളാണ് ഈ ദിവസങ്ങളിൽ കുടുംബത്തോടൊപ്പമുള്ള ചിത്രങ്ങളും, രസകരമായ വിശേഷങ്ങളും സമൂഹമാധ്യമങ്ങളിൽ പങ്കുവെക്കുന്നത്. അതോടൊപ്പം കൊറോണക്കാലത്ത് ശ്രദ്ധിക്കേണ്ട കാര്യങ്ങളെക്കുറിച്ച് ബോധവത്കരണ വീഡിയോകളും താരങ്ങൾ പങ്കുവയ്ക്കാറുണ്ട്. ഇതിനും മികച്ച പ്രതികരണങ്ങളാണ് ലഭിക്കുന്നത്.


1. ദിനവൃത്താന്തം 21 - മലയാളം ബൈബിള്\n1. ദിനവൃത്താന്തം 21\n1അനന്തരം സാത്താൻ യിസ്രായേലിന് വിരോധമായി എഴുന്നേറ്റു യിസ്രായേലിനെ എണ്ണുവാൻ ദാവീദിന് തോന്നിച്ചു.\n2ദാവീദ് യോവാബിനോടും ജനത്തിന്റെ പ്രഭുക്കന്മാരോടും: “നിങ്ങൾ ചെന്ന് ബേർ-ശേബമുതൽ ദാൻവരെ യിസ്രായേലിനെ എണ്ണി അവരുടെ സംഖ്യ ഞാൻ അറിയേണ്ടതിന് കൊണ്ടുവരുവിൻ” എന്നു പറഞ്ഞു.\n3അതിന് യോവാബ്: “യഹോവ തന്റെ ജനത്തെ ഉള്ളതിൽ നൂറിരട്ടിയായി വർദ്ധിപ്പിക്കട്ടെ; എങ്കിലും എന്റെ യജമാനനായ രാജാവേ, അവർ ഒക്കെയും യജമാനന്റെ ദാസന്മാരല്ലയോ? യജമാനൻ ഈ കാര്യം അന്വേഷിക്കുന്നത് എന്ത്? യിസ്രായേലിന് കുറ്റത്തിന്റെ കാരണമായി തീരുന്നത് എന്തിന്? ” എന്നു പറഞ്ഞു.\n4എന്നാൽ യോവാബിന് രാജാവിന്റെ കല്പന അനുസരിക്കേണ്ടിവന്നു. അതുകൊണ്ടു യോവാബ് പുറപ്പെട്ടു എല്ലായിസ്രായേലിലുംകൂടി സഞ്ചരിച്ച് യെരൂശലേമിലേക്കു മടങ്ങിവന്നു.\n5യോവാബ് ജനത്തെ എണ്ണിയ സംഖ്യ ദാവീദിന് കൊടുത്തു: യിസ്രായേലിൽ യോദ്ധാക്കൾ എല്ലാംകൂടി പതിനൊന്നുലക്ഷംപേർ (1,100,000). യെഹൂദയിൽ യോദ്ധാക്കൾ നാലുലക്ഷത്തെഴുപതിനായിരം (470,000) പേർ.\n6എന്നാൽ രാജാവിന്റെ കല്പന യോവാബിന് വെറുപ്പായിരുന്നതുകൊണ്ടു അവൻ ലേവിയെയും ബെന്യാമീനെയും അവരുടെ കൂട്ടത്തിൽ എണ്ണിയില്ല.\n7ദൈവത്തിന് ഈ കാര്യം അനിഷ്ടമായിരുന്നതുകൊണ്ടു അവൻ യിസ്രായേലിനെ ശിക്ഷിച്ചു.\n8അപ്പോൾ ദാവീദ് ദൈവത്തോട്: “ഈ കാര്യം ചെയ്തതിനാൽ ഞാൻ മഹാപാപം ചെയ്തിരിക്കുന്നു: എന്നാൽ അടിയന്റെ അകൃത്യം ക്ഷമിക്കേണമേ: ഞാൻ വലിയ ഭോഷത്വം ചെയ്തുപോയി” എന്നു പറഞ്ഞു.\n9യഹോവ ദാവീദിന്റെ ദർശകനായ ഗാദിനോടു ഇപ്രകാരം അരുളിച്ചെയ്തു:\n10“നീ ചെന്ന് ദാവീദിനോട്: ‘ഞാൻ മൂന്നു കാര്യം നിന്റെ മുമ്പിൽ വെക്കുന്നു; അവയിൽ ഒന്നു തിരഞ്ഞെടുത്തുകൊൾക; അതു ഞാൻ നിന്നോടു ചെയ്യും’ എന്നു യഹോവ അരുളിച്ചെയ്യുന്നു” എന്നു പറയുക.\n11അങ്ങനെ ഗാദ് ദാവീദിന്റെ അടുക്കൽ ചെന്ന് അവനോടു: “യഹോവ ഇപ്രകാരം അരുളിച്ചെയ്യുന്നു:\n12മൂന്നു വർഷത്തെ ക്ഷാമമോ, നിന്റെ ശത്രുക്കളുടെ വാൾ നിന്നെ തുടർന്നെത്തി നീ മൂന്നു മാസം നിന്റെ ശത്രുക്കളാൽ നശിക്കയോ, ദേശത്ത് മൂന്നു ദിവസം യഹോവയുടെ വാളായ മാഹാമാരി ഉണ്ടായി യിസ്രായേൽദേശത്തൊക്കെയും യഹോവയുടെ ദൂതൻ സംഹാരം ചെയ്കയോ ഇവയിൽ ഒന്നു തിരഞ്ഞെടുത്തുകൊൾക. എന്നെ അയച്ചവനോടു ഞാൻ എന്ത് മറുപടിയാണ് പറയേണ്ടത് എന്നു ആലോചിച്ചുനോക്കുക” എന്നു പറഞ്ഞു.\n13ദാവീദ് ഗാദിനോട്: “ഞാൻ വലിയ വിഷമത്തിലായിരിക്കുന്നു; ഞാൻ ഇപ്പോൾ യഹോവയുടെ കയ്യിൽ തന്നേ വീഴട്ടെ; അവന്റെ കരുണ ഏറ്റവും വലിയതല്ലോ; മനുഷ്യന്റെ കയ്യിൽ ഞാൻ വീഴരുതേ” എന്നു പറഞ്ഞു.\n14അങ്ങനെ യഹോവ യിസ്രായേലിൽ മഹാമാരി അയച്ചു; യിസ്രായേലിൽ എഴുപതിനായിരംപേർ (70,000) വീണുപോയി.\n15ദൈവം യെരൂശലേമിനെ നശിപ്പിക്കേണ്ടതിന് ഒരു ദൂതനെ അവിടെ അയച്ചു; അവൻ നശിപ്പിക്കുവാൻ തുടങ്ങുമ്പോൾ യഹോവ കണ്ട്, ആ അനർത്ഥത്തെക്കുറിച്ചു അനുതപിച്ച് നാശം വരുത്തുന്ന ദൂതനോട്: “മതി, നിന്റെ കൈ പിൻവലിക്ക” എന്നു കല്പിച്ചു, യഹോവയുടെ ദൂതൻ യെബൂസ്യനായ ഒർന്നാന്റെ കളത്തിന്നരികെ നില്ക്കയായിരുന്നു.\n16ദാവീദ് തല പൊക്കി, യഹോവയുടെ ദൂതൻ വാൾ ഊരി യെരൂശലേമിന് മീതെ നീട്ടിപ്പിടിച്ചുംകൊണ്ട് ഭൂമിക്കും ആകാശത്തിനും മദ്ധ്യേ നില്ക്കുന്നതു കണ്ടു. ദാവീദും മൂപ്പന്മാരും രട്ടുടുത്തു സാഷ്ടാംഗം വീണു.\n17ദാവീദ് ദൈവത്തോട്: “ജനത്തെ എണ്ണുവാൻ പറഞ്ഞവൻ ഞാനല്ലയോ? ദോഷം ചെയ്ത പാപി ഞാൻ ആകുന്നു; ഈ ആടുകൾ എന്ത് ചെയ്തിരിക്കുന്നു? യഹോവേ, എന്റെ ദൈവമേ, നിന്റെ കൈ ബാധക്കായിട്ടു നിന്റെ ജനത്തിന്മേൽ അല്ല, എന്റെമേലും എന്റെ പിതൃഭവനത്തിന്മേലും ഇരിക്കട്ടെ” എന്നു പറഞ്ഞു.\n18അപ്പോൾ യഹോവയുടെ ദൂതൻ ഗാദിനോട് ദാവീദ് ചെന്ന് യെബൂസ്യനായ ഒർന്നാന്റെ കളത്തിൽ യഹോവയ്ക്ക് ഒരു യാഗപീഠം പണിയേണമെന്നു ദാവീദിനോടു പറയുവാൻ കല്പിച്ചു.\n19യഹോവയുടെ നാമത്തിൽ ഗാദ് പറഞ്ഞ വചനപ്രകാരം ദാവീദ് ചെന്നു.\n20ഒർന്നാൻ തിരിഞ്ഞ് ദൂതനെ കണ്ടു തന്റെ നാലു പുത്രന്മാരുമായി ഒളിച്ചു. ഒർന്നാൻ ഗോതമ്പു മെതിച്ചു കൊണ്ടിരിക്കയായിരുന്നു.\n21ദാവീദ് ഒർന്നാന്റെ അടുക്കൽ വന്നപ്പോൾ ഒർന്നാൻ ദാവീദിനെ കണ്ടു കളത്തിൽനിന്നു പുറത്തുചെന്ന് ദാവീദിന്റെ മുമ്പിൽ സാഷ്ടാംഗം വീണ് നമസ്കരിച്ചു.\n22ദാവീദ് ഒർന്നാനോട്: “ഈ കളത്തിന്റെ സ്ഥലത്ത് ഞാൻ യഹോവയ്ക്ക് ഒരു യാഗപീഠം പണിയേണ്ടതിന് അത് എനിക്കു തരേണം; ബാധ ജനത്തെ വിട്ടുമാറേണ്ടതിന് നീ അത് മുഴുവൻ വിലയ്ക്ക് എനിക്ക് തരേണം” എന്നു പറഞ്ഞു.\n23അതിന് ഒർന്നാൻ ദാവീദിനോട്: “അത് എടുത്തുകൊൾക; യജമാനനായ രാജാവിന്റെ പ്രസാദംപോലെ ചെയ്തുകൊണ്ടാലും; ഇതാ ഞാൻ ഹോമയാഗത്തിന് കാളകളെയും വിറകിന് മെതിവണ്ടികളെയും ഭോജനയാഗത്തിന് ഗോതമ്പും തരുന്നു; എല്ലാം ഞാൻ തരുന്നു” എന്നു പറഞ്ഞു.\n24ദാവീദ് രാജാവു ഒർന്നാനോട്: “അങ്ങനെ അല്ല; ഞാൻ മുഴുവൻ വിലയും നൽകിയേ അതു വാങ്ങുകയുള്ളു; നിനക്കുള്ളത് ഞാൻ യഹോവയ്ക്കായിട്ടു എടുക്കയില്ല; ചെലവുകൂടാതെ ഹോമയാഗം കഴിക്കയും ഇല്ല ” എന്നു പറഞ്ഞു.\n25അങ്ങനെ ദാവീദ് ആ സ്ഥലത്തിന് അറുനൂറു ശേക്കെൽ പൊന്ന് ഒർന്നാന് കൊടുത്തു.\n26ദാവീദ് അവിടെ യഹോവയ്ക്കു ഒരു യാഗപീഠം പണിതു ഹോമയാഗങ്ങളും സമാധാനയാഗങ്ങളും അർപ്പിച്ച് യഹോവയോട് പ്രാർത്ഥിച്ചു; അവൻ ആകാശത്തിൽനിന്ന് ഹോമപീഠത്തിന്മേൽ തീ ഇറക്കി അവന് ഉത്തരം അരുളി.\n27യഹോവ ദൂതനോടു കല്പിച്ചു; അവൻ തന്റെ വാൾ വീണ്ടും ഉറയിൽ ഇട്ടു.\n28ആ കാലത്ത് യെബൂസ്യനായ ഒർന്നാന്റെ കളത്തിൽവെച്ചു യഹോവ തന്റെ പ്രാർത്ഥനയ്ക്ക് ഉത്തരമരുളി എന്നു ദാവീദ് കണ്ടിട്ടു അവിടെ യാഗം അർപ്പിച്ചു.\n29മോശെ മരുഭൂമിയിൽവെച്ചു ഉണ്ടാക്കിയിരുന്ന യഹോവയുടെ തിരുനിവാസവും ഹോമപീഠവും അന്നു ഗിബെയോനിലെ പൂജാഗിരിയിൽ ആയിരുന്നു.\n30യഹോവയുടെ ദൂതന്റെ വാളിനെ പേടിച്ചതുകൊണ്ടു ദൈവത്തോടു അരുളപ്പാടു ചോദിക്കേണ്ടതിന് അവിടെ ചെല്ലുവാൻ ദാവീദിന് കഴിഞ്ഞില്ല.\n< 1. ദിനവൃത്താന്തം 20\n1. ദിനവൃത്താന്തം 22 >


Kerala PSC Malayalam Current Affairs Question4October 2017 - Kerala PSC Helper | All Info About Govt Jobs\nHome Current Affairs October 2017 Kerala PSC Malayalam Current Affairs Question4October 2017\nKerala PSC Malayalam Current Affairs Question4October 2017\nMashhari October 06, 2017\n1.പുകയില ഉത്പന്നങ്ങൾ, എനർജി ഡ്രിങ്ക്സ്, സോഫ്റ്റ് ഡ്രിങ്ക്സ് തുടങ്ങിയവയ്ക്ക് Sin Tax ഏർപ്പെടുത്തിയ രാജ്യം?\n2. ഉപരാഷ്ട്രപതി വെങ്കയ്യ നായിഡു മഹാത്മാഗാന്ധിയുടെ 1.80 മീറ്റർ നീളമുള്ള വെങ്കലപ്രതിമ അനാച്ഛാദനം ചെയ്ത സ്ഥലം?\nAnswer :- രാജ്ഘട്ട് 3. കേന്ദ്രസർക്കാർ തുറസ്സായ പ്രദേശങ്ങളിൽ സമ്പൂർണ്ണ മലമൂത്ര വിസർജ്ജന വിമുക്തമായി പ്രഖ്യാപിച്ച സംസ്ഥാനങ്ങൾ?\nAnswer :- മധ്യപ്രദേശ്, മഹാരാഷ്ട്ര, ഛത്തീസ്‌ഗഡ്, ജാർഖണ്ഡ്, ഹരിയാണ\n4. കാനഡയിലെ New Democratic Party യുടെ തലവനാകുന്ന വെള്ളക്കാരനല്ലാത്ത ആദ്യ വ്യക്തി?\nAnswer :- ജഗ്‌മീത് സിങ് (സിഖ് വംശജനാണ്)\n5. 2017-ലെ World Habitat Day (October 2) യുടെ പ്രമേയം?\nAnswer :- Housing Policies :- Affordable Homes\n6. ഇന്ത്യ ഏത് രാജ്യത്തുനിന്നുമാണ് അടുത്തിടെ ആദ്യമായി ക്രൂഡ് ഓയിൽ ഇറക്കുമതി ചെയ്തത്?\nAnswer :- അമേരിക്ക (പാരദ്വീപ് തുറമുഖത്ത്) 7. 2017-ൽ മീഡിയ വിഭാഗത്തിൽ കേന്ദ്രസർക്കാരിൻറെ സ്വച്ഛത അവാർഡ് നേടിയത്?\nAnswer :- മാതൃഭൂമി\n8. സ്വാതന്ത്ര രാജ്യമാകാനായി ജനഹിതപരിശോധന നടത്തിയ സ്‌പെയിനിലെ സ്വയംഭരണാധികാരമുള്ള ഭാഗം?\nAnswer :- കാറ്റലോണിയ\n9. ലോകത്തിലെ ആദ്യ Blockchain Smartphone\nAnswer :- Bit Vault\n10. ICC യുടെ ഏറ്റവും പുതിയ റാങ്കിങ് പ്രകാരം (ഏകദിന ബാറ്റ്സ്മാൻമാരുടെ) ആദ്യ പത്തിൽ ഇടംനേടിയ ഇന്ത്യൻ താരങ്ങൾ?\nAnswer :- വിരാട് കോഹിലി (1-ആം സ്ഥാനം), രോഹിത് ശർമ്മ (5-ആം സ്ഥാനം)


സംസ്ഥാനത്ത് മഴ അതിശക്തമായി തുടരുന്നു; പന്ത്രണ്ട് ജില്ലകളിൽ പ്രളയ മുന്നറിയിപ്പ് -\nHome News Latest News സംസ്ഥാനത്ത് മഴ അതിശക്തമായി തുടരുന്നു; പന്ത്രണ്ട് ജില്ലകളിൽ പ്രളയ മുന്നറിയിപ്പ്\nസംസ്ഥാനത്ത് മഴ അതിശക്തമായി തുടരുന്നു; പന്ത്രണ്ട് ജില്ലകളിൽ പ്രളയ മുന്നറിയിപ്പ്\nസംസ്ഥാനത്ത് മഴ അതിശക്തമായി തന്നെ തുടരുന്നു. മഴക്കെടുതിയിൽ ഇന്ന് മാത്രം മരിച്ചവരുടെ എണ്ണം ഒമ്പത് ആയി. അതേസമയം കേന്ദ്ര ജല കമ്മീഷൻ പന്ത്രണ്ട് ജില്ലകളിൽ പ്രളയബാധിത മുന്നറിയിപ്പ് നൽകിയിട്ടുണ്ട്. പത്തനംതിട്ട, ആലപ്പുഴ, കോട്ടയം, ഇടുക്കി, എറണാകുളം, തൃശൂർ, പാലക്കാട്, മലപ്പുറം, കോഴിക്കോട്, വയനാട്, കണ്ണൂർ, കാസർഗോഡ് ജില്ലകളിലാണ് പ്രളയ മുന്നറിയിപ്പ്. കൂടാതെ കർണാടകയിലെ ദക്ഷിണ കന്നടയിലും ഉഡുപ്പിയിലും പ്രളയ മുന്നറിയിപ്പ് നൽകിയിട്ടുണ്ട്. വടക്കൻ കേരളത്തിലും മധ്യകേരളത്തിലും മഴ ശക്തമായി തുടരുകയാണ്\nസംസ്ഥാനത്ത് കാലവർഷം അതിശക്തമായി തുടരുകയാണെങ്കിലും ആശങ്കപ്പെടേണ്ട സാഹചര്യമില്ലെന്ന് മുഖ്യമന്ത്രി പിണറായി വിജയൻ അറിയിച്ചിട്ടുണ്ട്. ഏത് സാഹചര്യം നേരിടാനും സംസ്ഥാനവും സൈന്യവിഭാഗവും റെഡിയായിത്തന്നെയുണ്ട്. നിരവധിയിടങ്ങളിൽ ദുരിതാശ്വാസ ക്യാമ്പുകൾ തുറന്നിട്ടുണ്ട്. 13000 പേർ ക്യാമ്പുകളിലുണ്ട്.


അദിതി - സര്‍വ്വവിജ്ഞാനകോശം\nഅനന്തത, സ്വാതന്ത്ര്യം, സര്‍ഗശക്തി, സമഗ്രത, സമൃദ്ധി തുടങ്ങിയ പല വിവക്ഷിതാര്‍ഥങ്ങളുമുള്ള ഈ പദം പ്രപഞ്ചത്തിലെ എല്ലാ സത്പ്രഭാവങ്ങളുടെയും ജ്ഞാനവിജ്ഞാനങ്ങളുടെയും മാതൃസ്ഥാനത്ത് ഭാരതീയര് സങ്കല്പിക്കുന്ന അനാദ്യന്തസ്വരൂപിണിയും മൌലികശക്തിയുടെ മൂര്‍ത്തിമദ്ഭാവവുമായ ദേവിയുടെ പേരാണ്. പരിമിതമായ ഭൂമിയുമായി താരതമ്യപ്പെടുത്തുമ്പോള് അമേയമായ സ്വര്‍ഗമാണ് അദിതി. തന്‍മൂലം ആകാശത്തിന്റെ അധിദേവതയായും ഭൂമിയെ താങ്ങിനിര്‍ത്തുന്ന ദേവിയായും സങ്കല്പിക്കപ്പെടുന്നു. എല്ലാ ദേവന്‍മാരുടെയും അമ്മ എന്ന അര്‍ഥത്തില് ദേവമാതാവ് എന്നും അദിതിയെ വിളിക്കുന്നു. ഗോക്കളെയും ശിശുക്കളെയും സംരക്ഷിക്കുന്നതിനും അവരുടെ അജ്ഞാനത്തിനു മാപ്പുകൊടുത്ത് അവരെ അനുഗ്രഹിക്കുന്നതിനും അര്‍ഹതയുള്ള ദേവിയാണ് അദിതി എന്ന് ഋഗ്വേദം പറയുന്നു.\nഅദിതിയെക്കുറിച്ച് പുരാണങ്ങള് നല്കുന്ന വിവരങ്ങളില് വൈരുധ്യങ്ങളുണ്ട്. ബ്രഹ്മാവിന്റെ പുത്രനായ കശ്യപന്റെ ഭാര്യയാണ് അദിതി. എട്ടു പുത്രന്‍മാരുണ്ടായതില് ഒരാളെ പരിത്യജിച്ചു. ആ പുത്രനാണ് മാര്‍ത്താണ്ഡന്. ശേഷിച്ച ഏഴുപേര് ആദിത്യന്മാര്. ആദിത്യന്മാര് ആറാണെന്നും എട്ടാണെന്നും അഭിപ്രായഭേദമുണ്ട്. അദിതിയുടെ പുത്രന്‍മാരായി പന്ത്രണ്ട് ആദിത്യന്മാരുള്ളതായി മഹാഭാരതം പറയുന്നു; ഈ സങ്കല്പത്തിനാണ് കൂടുതല് അംഗീകാരം. ദക്ഷന്റെ പുത്രിയായും അമ്മയായും അദിതി സങ്കല്പിക്കപ്പെട്ടിട്ടുണ്ട്. യജുര്‍വേദമനുസരിച്ച് അദിതി വിഷ്ണുവിന്റെ പത്നിയാണ്. കശ്യപന് അദിതിയിലുണ്ടായ പുത്രനാണ് വിഷ്ണുവിന്റെ അവതാരമായ വാമനന് എന്ന് വിഷ്ണുപുരാണത്തില് കാണുന്നു. മഹാഭാരതവും രാമായണവും മറ്റു പുരാണങ്ങളും അനുസരിച്ച് വിഷ്ണുവിന്റെ മാതാവാണ് അദിതി. ഇന്ദ്രനും അദിതിയുടെ പുത്രനായതുകൊണ്ട് ഇന്ദ്രാനുജന് എന്ന് വിഷ്ണുവിനു പേരുണ്ടായി. ദശാവതാരങ്ങളില് മൂന്നെണ്ണം അദിതിയില് നിന്നാണ്. അദിതിയില്‍നിന്നു നേരിട്ട് വാമനനും അദിതിയുടെ ചൈതന്യമായ കൌസല്യയില്‍നിന്ന് രാമനും അദിതിയുടെ മാനുഷികഭാവമായ ദേവകിയില്‍നിന്ന് കൃഷ്ണനും അവതരിച്ചു. ഏകാദശരുദ്രന്‍മാരും അഷ്ടവസുക്കളും അദിതിയുടെ സന്താനങ്ങളാണ്. അദിതിയുടെ പുത്രന്‍മാര് എന്ന അര്‍ഥത്തിലാണ് ആദിതേയന്മാര് എന്നു ദേവന്‍മാരെ വിളിക്കുന്നത്.\nതത്ത്വചിന്താപരമായ വ്യാഖ്യാനങ്ങള്‍കൊണ്ട് സാധൂകരിക്കാവുന്നതാണ് ഈ വൈരുധ്യങ്ങളെല്ലാം. സനാതനവും അനന്തവുമായ ചൈതന്യമാണ് അദിതി. അദിതിയില്‍നിന്ന് ദക്ഷന്, അഥവാ വിവേകവും തിരിച്ചറിവുമുള്ളവന്, ജനിച്ചു; മൌലികമായ ആ ജ്ഞാനത്തില്‍നിന്ന് ചൈതന്യം സ്വയം ഉദ്ഭവിച്ചു. സര്‍ഗശക്തിയില്‍നിന്ന് പ്രജ്ഞയും പ്രജ്ഞയില്‍നിന്ന് സര്‍ഗശക്തിയും ഉണ്ടാകുന്നു; മറ്റൊരു വിധത്തില് പറഞ്ഞാല്, പരമാത്മാവില് നിന്നുയിര്‍കൊള്ളുന്ന ജീവാത്മാവ് പരമാത്മാവില്‍ത്തന്നെ ലയിക്കുന്നു. ഈ ചാക്രികപ്രക്രിയയാണ് പ്രപഞ്ചത്തെ നിലനിര്‍ത്തുന്നത്. ദിതി എന്ന സങ്കല്പം ഈ വ്യാഖാനത്തിന്നുറപ്പു നല്കുന്നുണ്ട്. മനസ്സിന്റെ പരിധിക്കുമപ്പുറത്തുള്ള ഭാസുര തേജസ്സാണ് ബ്രഹ്മപുത്രനായ കശ്യപന്. ആ ജ്യോതിസ്സും അദിതി എന്ന അഖണ്ഡമായ ചിത്തശക്തിയും ഒത്തുചേരുന്നതാണ് സര്‍ഗപ്രക്രിയ; അതില് നിന്ന് ചേതനാചേതനങ്ങള് ഉണ്ടായി. അവയാണ് ദിതിയുടെ ജന്‍മത്തിനു കാരണം. ദിതിയും അദിതിയും കശ്യപന്റെ പത്നിമാരാണ്. ദിതിയില്‍നിന്ന് ദൈത്യന്‍മാര് (അചിത്തി) ജനിക്കുന്നു; അദിതിയില്‍നിന്ന് ആദിതേയന്മാര് അഥവാ ചിത്പുരുഷന്‍മാരായ ദേവന്‍മാര് രൂപംകൊള്ളുന്നു. രണ്ടിന്റെയും ഉറവിടം അഭിന്നമാണെന്നുമാത്രം.\nഭൂമി, പാര്‍വതി, പുണര്‍തം നക്ഷത്രം, ഗൃഹനിര്‍മാണത്തില് വ. വശത്തുവച്ചു പൂജിക്കേണ്ട വാസ്തുദേവത, സര്‍വത്തെയും 'അദി'ക്കുന്നത് (ഭക്ഷിക്കുന്നത്) എന്ന അര്‍ഥത്തില് മൃത്യു എന്നിവയ്ക്കൊക്കെ അദിതി എന്നു പേരുണ്ട്. രാത്രിയിലെ പതിനഞ്ചു നിത്യനക്ഷത്രമുഹൂര്‍ത്തങ്ങളില് ഒന്നിന്റെ പേര് 'അദിതിമുഹൂര്‍ത്തം' എന്നാണെന്ന് മാധവനിദാനം എന്ന വൈദ്യശാസ്ത്രഗ്രന്ഥത്തിലും സാരാവലി എന്ന ജ്യോതിഷകൃതിയിലും പരാമര്‍ശിച്ചു കാണുന്നു.\n"http://web-edition.sarvavijnanakosam.gov.in/index.php?title=%E0%B4%85%E0%B4%A6%E0%B4%BF%E0%B4%A4%E0%B4%BF" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 06:56, 23 നവംബര് 2014.\nഈ താള് 1,329 തവണ സന്ദര്‍ശിക്കപ്പെട്ടിട്ടുണ്ട്.


ശ്രീനിവാസരാമാനുജനെ 1729 എന്ന സംഖ്യയുമായി ബന്ധിപ്പിക്കുന്ന കഥ കേള്‍ക്കാത്തവര് കുറവായിരിക്കും. അതിന്റെ പിന്നിലെ സത്യത്തെപ്പറ്റിയുള്ള ഒരു അന്വേഷണം - ഗുരുകുലത്തില്.\nposted by ഉമേഷ്::Umesh @ 7:31 AM0comments links to this post\nകക്കാടിന്റെ “സഫലമീ യാത്ര“യുടെ ചുവടുപിടിച്ചു്, കക്കാടു മരിച്ച വാര്‍ത്തയറിഞ്ഞപ്പോള് 1987 ജനുവരി 7-നു് എഴുതിയ കവിത - ഗുരുകുലത്തില്.\nഇതു വായിക്കുന്നതിനുമുമ്പു് പെരിങ്ങോടന്റെയും വിശ്വത്തിന്റെയും കുറിപ്പുകള് വായിക്കുക.\nposted by ഉമേഷ്::Umesh @ 7:24 AM0comments links to this post\nഇന്നുപയോഗിക്കുന്ന ഗ്രിഗോറിയന് കലണ്ടറിനെപ്പറ്റി രണ്ടു ലേഖനങ്ങള് ഗുരുകുലത്തില്.\nഗ്രിഗോറിയന് കലണ്ടര്: സാമാന്യവിവരങ്ങള്.\nആഴ്ച കണ്ടുപിടിക്കാന്...: ഏതു തീയതിയുടെയും ആഴ്ച കണ്ടു പിടിക്കാനുള്ള രീതികളുടെ അടിസ്ഥാനതത്ത്വങ്ങള്.\nposted by ഉമേഷ്::Umesh @ 7:17 AM0comments links to this post\nഞാന് തന്നെ കൈകാര്യം ചെയ്യുന്ന എല്ലാ മലയാളം ബ്ലോഗുകളും (blogger, wordpress എന്നിവയില്) കൂടി ചേര്‍ത്തു് wordpress-ല് ഒരു ബ്ലോഗു തുടങ്ങി. ഇനിയും ബ്ലോഗറില് കൂട്ടുസംരംഭങ്ങളിലും (അക്ഷരശ്ലോകം, സമകാലികം, ബ്ലോഗുവാരഫലം, Varamozhi FAQ തുടങ്ങിയവ) കമന്റുകളിലും മാത്രമേ ഞാന് ഉണ്ടാവുകയുള്ളൂ.\nപുതിയ ബ്ലോഗ് ഇവിടെയാണു്: http://malayalam.usvishakh.com/blog\nബ്ലോഗറിലെ പല ബ്ലോഗുകള്‍ക്കു പകരം ഇവിടെ പല categories ആണു്. താഴെപ്പറയുന്ന കാറ്റഗറികളാണുള്ളതു്:\nഭാരതീയഗണിതം: പഴയ ഭാരതീയഗണിതം ബ്ലോഗ്. ഗണിതശാസ്ത്രവിഷയങ്ങള് ഇപ്പോള് അല്‍പം കൂടി നന്നായി (ഫോര്‍മുലകളും മറ്റും ശരിയായി കാണിച്ചു്) എഴുതിയിരിക്കുന്നു.\nവ്യാകരണം: പഴയ ശരിയും തെറ്റും, മലയാളം ബ്ലോഗ് എന്നിവയിലെ വ്യാകരണലേഖനങ്ങള്.\nപരിഭാഷകള്: പഴയ Umesh' translations ബ്ലോഗ്.\nGeneral: ഇവയിലൊന്നും പെടാത്തതു്.\nവേറെയും കുറേ കാറ്റഗറികളുണ്ടു്. ദയവായി സന്ദര്‍ശിക്കൂ. വായിക്കൂ. അഭിപ്രായങ്ങളെഴുതൂ.\nposted by ഉമേഷ്::Umesh @ 4:34 PM2comments links to this post\nഭാരതീയഗണിതം: ഭാസ്കരാചാര്യരും Quadratic equation-ഉം\nഭാരതീയഗണിതത്തില് ഭാസ്കരാചാര്യരുടെ ലീലാവതിയില് നിന്നു Quadratic equation ഉപയോഗിക്കേണ്ട രണ്ടു ചോദ്യങ്ങളും അവയുടെ ഉത്തരങ്ങളും. ഇവിടെ വായിക്കാം.\nposted by ഉമേഷ്::Umesh @ 4:51 PM0comments links to this post\nഭാരതീയഗണിതം ബ്ലോഗില് ഭാരതീയഗണിതശാസ്ത്രഗ്രന്ഥങ്ങളില് ഉപയോഗിച്ചിട്ടുള്ള മൂന്നു സംഖ്യാസമ്പ്രദായങ്ങളെപ്പറ്റി (പരല്‍പ്പേരു്, ഭൂതസംഖ്യ, ആര്യഭടീയസംഖ്യ) ഏതാനും ലേഖനങ്ങള് ചേര്‍ത്തിട്ടുണ്ടു്. അവയിലേക്കു് ഒരു സൂചിക ഇവിടെ കാണാം.\nposted by ഉമേഷ്::Umesh @ 6:46 AM0comments links to this post\nഞാന് ഒരു ബ്ലോഗു കൂടി തുടങ്ങി - ഭാരതീയഗണിതം. ഇത്തവണ ബ്ലോഗറിനു പകരം വേര്‍ഡ്പ്രെസ്സ് ആണുപയോഗിച്ചതു്.\nവായിച്ചുനോക്കി അഭിപ്രായം പറയുമല്ലോ.\nposted by ഉമേഷ്::Umesh @ 5:52 PM0comments links to this post\n2006-ലെ മലയാളം പഞ്ചാംഗം നിങ്ങളുടെ നാട്ടിലെ സമയത്തില് വേണോ? ഇതുണ്ടെങ്കില് വിശേഷദിവസങ്ങളും സമയങ്ങളും നാളും തിഥിയുമൊക്കെ അറിയാന് നാട്ടിലെ കലണ്ടര് നോക്കിയിട്ടു ഗണിതക്രിയകള് ചെയ്യേണ്ട.\nവേണ്ടവര് ഉമേഷ്.പി.നായര്@ജീമെയില്.കോം എന്ന വിലാസത്തില് താഴെപ്പറയുന്ന വിവരങ്ങള് അയയ്ക്കുക:\n1) സ്ഥലപ്പേരു്, രാജ്യത്തിന്റെ പേരു്\n2) അക്ഷാംശം (Latitude)\n3) രേഖാംശം (Longitude)\n4) Daylight Savings Time ഉണ്ടെങ്കില് എന്നു തുടങ്ങുന്നു, എന്നു തീരുന്നു എന്ന വിവരം\nബാക്കി അറിയില്ലെങ്കില് (1) മാത്രം അയയ്ക്കുക. ബാക്കി ഞാന് കണ്ടുപിടിക്കാന് ശ്രമിക്കാം. (ഗൂഗിളല്ലേ ഉള്ളതു്?)\nആര്‍ട്ടിക് സര്‍ക്കിളിനും അന്റാര്‍ട്ടിക് സര്‍ക്കിളിനുമിടയ്ക്കു കിടക്കുന്ന ഏതു പ്രദേശത്തിന്റെയും മലയാളം പഞ്ചാംഗം തയ്യാറാക്കാം.\nസാമ്പിള് (അമേരിക്കയിലെ പോര്‍ട്ട്‌ലാണ്ടിന്റേതു്) കാണണമെങ്കില് ഇവിടെ നോക്കുക.\n1) ഇതില് കണക്കുകള് മാത്രമേ ഉള്ളൂ. ഭാവിഫലവും പ്രവചനവും മറ്റു ജ്യോതിഷകാര്യങ്ങളും ഇല്ല.\n2) 2006-ന്റേതു മാത്രമല്ല, ഏതു വര്‍ഷത്തിന്റെയും കലണ്ടര് ഇതുപോലെ ഉണ്ടാക്കാം.\nposted by ഉമേഷ്::Umesh @ 7:59 PM 11 comments links to this post\nവളരെക്കാലത്തിനു ശേഷം രണ്ടു പോസ്റ്റുകള് - ശരിയും തെറ്റും എന്ന ബ്ലോഗില്.\nസംവൃതോകാരത്തെപ്പറ്റിയുള്ള ഒരു ലേഖനം വേണമെന്നുള്ളൊരു ആവശ്യം കുറെക്കാലമായി നിലവിലുണ്ടു്. ഈ ലേഖനങ്ങള് അതു നികത്തും എന്നു കരുതുന്നു. സംവാദങ്ങളും പ്രതീക്ഷിക്കുന്നു.\nposted by ഉമേഷ്::Umesh @ 6:56 AM0comments links to this post\nമേളം ബ്ലോഗ് റോള്


kattachira st mary's jacobite church | 2017 ജൂലൈയിലെ വിധി കട്ടച്ചിറ സെന്റ് മേരീസ് ദേവാലയത്തിനും ബാധകം; പള്ളി ഭരണം നടത്തേണ്ടത് 1934ലെ ഭരണഘടന പ്രകാരമെന്ന് സുപ്രീംകോടതിയുടെ നിർണ്ണായക വിധി; വിശ്വാസികൾ ഏറെയുണ്ടെങ്കിലും കായംകുളത്തെ ചാപ്പലും യാക്കോബായക്കാർക്ക് നഷ്ടമാകും; മലങ്കര സഭാ തർക്കത്തിൽ വീണ്ടും ഓർത്തഡോക്‌സ് സഭയ്ക്ക് നിയമ വിജയം; യാക്കോബായ സഭ നേരിടുന്നത് ചരിത്രത്തിലെ ഏറ്റവും വലിയ പ്രതിസന്ധി - MarunadanMalayalee.com\nറോഡിന്റെ എതിർവശത്തേക്ക് സ്‌കൂട്ടർ തള്ളിക്കൊണ്ടു പോയ യുവാവിനോട് പൊലീസ് ഹെൽമറ്റ് വയ്ക്കാത്തതിന് പെറ്റി അടയ്ക്കാൻ ആവശ്യപ്പെട്ടു; ഡിജിലോക്കറിലെ ലൈസൻസ് കാണിച്ചപ്പോൾ അംഗീകരിക്കാതെ എസ്ഐ; യുവാവിനെ മർദിച്ചുവെന്ന് മെഡിക്കൽ റിപ്പോർട്ട്: മുൻവൈരാഗ്യം തീർക്കാൻ യുവാവിനെ കള്ളക്കേസിൽ കുടുക്കാൻ ശ്രമിച്ച കോയിപ്രം പൊലീസ് പുലിവാൽ പിടിച്ചു\n2017 ജൂലൈയിലെ വിധി കട്ടച്ചിറ സെന്റ് മേരീസ് ദേവാലയത്തിനും ബാധകം; പള്ളി ഭരണം നടത്തേണ്ടത് 1934ലെ ഭരണഘടന പ്രകാരമെന്ന് സുപ്രീംകോടതിയുടെ നിർണ്ണായക വിധി; വിശ്വാസികൾ ഏറെയുണ്ടെങ്കിലും കായംകുളത്തെ ചാപ്പലും യാക്കോബായക്കാർക്ക് നഷ്ടമാകും; മലങ്കര സഭാ തർക്കത്തിൽ വീണ്ടും ഓർത്തഡോക്‌സ് സഭയ്ക്ക് നിയമ വിജയം; യാക്കോബായ സഭ നേരിടുന്നത് ചരിത്രത്തിലെ ഏറ്റവും വലിയ പ്രതിസന്ധി\nAugust 28, 201812:14 PM IST Permalink\nന്യൂഡൽഹി: കട്ടച്ചിറ സെന്റ് മേരീസ് ദേവാലയത്തിലെ ഭരണതർക്കം സംബന്ധിച്ച കേസിൽ ഓർത്തഡോക്‌സ് സഭയ്ക്ക് അനുകൂലമായി സുപ്രീം കോടതി. ജസ്റ്റിസ് രഞ്ജൻ ഗൊഗോയ് അധ്യക്ഷനായ മൂന്നംഗ ബെഞ്ചാണു കേസിൽ വിധി പറഞ്ഞത്. 2017 ജൂലൈ 3ലെ വിധി ഈ പള്ളിക്കും ബാധകമാണെന്ന് കോടതി വ്യക്തമാക്കി. 1934ലെ ഭരണഘടന അനുസരിച്ച് പള്ളി ഭരണം നടത്തണമെന്നും സുപ്രീംകോടതി ഉത്തരവിട്ടു. ഇതോടെ വിശ്വാസികൾ കൂടുതലുണ്ടെങ്കിലും എല്ലാ പള്ളികളും യാക്കോബായ സഭയ്ക്ക് നഷ്ടമാകുമെന്ന വിലയിരുത്തലാണ് ഉണ്ടാകുന്നത്. കേരളത്തിൽ യാക്കോബായ സഭയുടെ നിലനിൽപ്പിന് തന്നെ ഭീഷണിയിലാക്കുന്നതാണ് സുപ്രീം കോടതിയുടെ ഉത്തരവ്.\nമലങ്കര സഭയ്ക്ക് കീഴിലുള്ള പള്ളികൾ 1934ലെ ഭരണഘടന അനുസരിച്ച് ഭരിക്കണമെന്ന് സുപ്രീം കോടതി നേരത്തെ വിധി പ്രഖ്യാപിച്ചിരുന്നു. കോലഞ്ചേരി,വരിക്കോലി,മണ്ണത്തൂർ പള്ളികളിലുണ്ടായ തർക്കത്തെ തുടർന്നാണ് വിധിയെങ്കിലും മലങ്കര സഭയ്ക്ക് കീഴിലെ എല്ലാ പള്ളികളിലും വിധി ബാധകമാണെന്ന് സുപ്രീംകോടതി വ്യക്തമാക്കിയിരുന്നു. ഇതാണ് കട്ടച്ചിറ സെന്റ് മേരീസ് ദേവാലയത്തിലെ പ്രശ്‌നത്തിൽ യാക്കോബായ സഭ ചോദ്യം ചെയ്ത്. മലങ്കര സഭയ്ക്ക് കീഴിലെ 100 ഓളം പള്ളികളിൽ തർക്കം നിലനിൽക്കുന്നുണ്ട്. ഇരുസഭകൾക്കും കീഴിൽ 2000 പള്ളികളാണ് ഉള്ളത്. 1913ലെ ഉടമ്പടിയുടെ അടിസ്ഥാനത്തിൽ ഇടവകളിൽ ഭരണം പാടില്ലെന്ന് സുപ്രീം കോടതി വിധിയിൽ പ്രത്യേകം പറയുന്നു. 1934 ലെ ഭരണഘടന പ്രകാരം ഭരണം നടത്തണമെന്ന് 1995ൽ സുപ്രീം കോടതി വിധിയുണ്ടായിരുന്നു. എന്നാൽ യാക്കോബായ സഭ ഈ വിധി അംഗീകരിക്കാതെ 1913ലെ ഉടമ്പടി പ്രകാരം കോലഞ്ചേരി പള്ളിയിൽ ഭരണം നടത്തി.\nഇതിനെതിരെ ഓർത്തഡോക്സ് സഭ സുപ്രീം കോടതിയെ സമീപിച്ചു. ഈ കേസിലാണ് സുപ്രീം കോടതി നിർണായക വിധി പുറപ്പെടുവിച്ചത്. 1934ലെ ഭരണഘടയിൽ മാറ്റം വരുത്താൻ സുപ്രീം കോടതി തയാറായില്ല. സുപ്രീം കോടതി വിധിയോടെ ഒരോ പള്ളികളിലെയും തർക്കം പരിഹരിച്ച് പള്ളികൾ ഏകീകൃത ഭരണത്തിൻ കീഴിൽ വരേണ്ടതുണ്ട്. എന്നാൽ ചില ദേവാലയങ്ങളിൽ യാക്കോബായ സഭയ്ക്കാണ് കൂടുതൽ വിശ്വാസികളുള്ളത്. ഇത്തരത്തിലൊരു പള്ളിയായിരുന്നു കട്ടച്ചിറ. ഇവിടേയും കോടതി വിധി എതിരാകുന്നതോടെ വിശ്വാസികൾ കൂടുതലുള്ള പള്ളികളും സഭയ്ക്ക് നഷ്ടമാകും. സുപ്രീംകോടതി വിധിയുടെ പശ്ചാത്തലത്തിൽ ആഗോള തലത്തിൽ നടക്കുന്ന ഒത്തുതീർപ്പ് ചർച്ചകൾ ഇനി നിർണ്ണായകമാകും. അല്ലാത്ത പക്ഷം യാക്കോബായ സഭയ്ക്ക് എല്ലാ പള്ളികളും നഷ്ടമാകാനാണ് സാധ്യത.\nമലങ്കര സഭാക്കേസിൽ സുപ്രീം കോടതി 1995-ലും 2017-ലും പുറപ്പെടുവിച്ച വിധികളിൽ വൈരുധ്യമുണ്ടെന്നാണ് യാക്കോബായ സഭ കോടതിയിൽ വാദിച്ചത്. 1995-ലെ വിധിയിൽ പറയുന്ന പ്രധാന തീരുമാനങ്ങൾക്കു വിരുദ്ധമാണ് 2017-ലെ വിധിയെന്നു യാക്കോബായ സഭയ്ക്കുവേണ്ടി ഹാജരായ സീനിയർ അഭിഭാഷകൻ ശ്യാം ദിവാൻ വാദിച്ചിരുന്നു. സമുദായക്കേസിൽ പാത്രിയർക്കീസ് ബാവ കക്ഷിയല്ലാതിരുന്നിട്ടും അദ്ദേഹത്തെ മുറിവേൽപ്പിക്കുന്ന തരത്തിലുള്ളതാണ് 2017-ലെ ഡിവിഷൻ ബെഞ്ച് വിധി. മലങ്കരസഭ ആകമാന സുറിയാനി ഓർത്തഡോക്സ് സഭയുടെ ഒരു ഡിവിഷനാണെന്നും ആകമാന സഭയുടെ പരമാധ്യക്ഷൻ അന്തോഖ്യാ പാത്രിയർക്കീസാണെന്നും 1995-ലെ മൂന്നംഗ ബെഞ്ച് തീർപ്പാക്കിയതാണ്. അതിനു വിരുദ്ധമാണ് 2017-ലെ വിധിയെന്നും വാദമയുർത്തി.\nഒരു ട്രസ്റ്റ് എപ്പോഴും ട്രസ്റ്റായി തന്നെ നിലനിൽക്കണം. രജിസ്റ്റർ ചെയ്യാത്ത ഉടമ്പടിയുടെ പേരിലാണു വിശ്വാസികളുടെ മൗലികാവകാശമായ ആരാധനാ സ്വാതന്ത്ര്യം ഇല്ലാതാക്കാൻ ശ്രമിക്കുന്നത്. ഒരു ട്രസ്റ്റിലെ ട്രസ്റ്റി ട്രസ്റ്റിന്റെ വിശ്വാസപ്രമാണങ്ങൾക്കു വിരുദ്ധമായി പ്രവർത്തിച്ചാൽ ട്രസ്റ്റി പുറത്തുപോകേണ്ടതിനു പകരം ബഹുഭൂരിപക്ഷം വരുന്ന ട്രസ്റ്റി അംഗങ്ങളെ പുറത്താക്കുന്നത് നിയമപരമായ വഞ്ചനയാണ്. ഇടവക പള്ളികൾ സ്വതന്ത്ര ട്രസ്റ്റാണെന്ന 1995-ലെ വിധിക്കു ഘടകവിരുദ്ധമാണ് 2017-ലെ വിധി. കൂദാശകൾ മൂലമുള്ള രക്ഷപ്രാപിക്കുന്നത് പാത്രിയർക്കീസിൽനിന്നു ലഭിക്കുന്ന പൗരോഹിത്യ നൽവരം വഴിയാണ്. ഇത് തങ്ങളുടെ വിശ്വാസത്തിനു തിരക്കാത്തതും പാത്രിയർക്കീസിൽനിന്നു പൗരോഹിത്യ നൽവരം ലഭിക്കാത്തതുമായ വൈദികൻ മുമ്പാകെ കുമ്പസാരിക്കുന്നത് വിശ്വാസവിരുദ്ധമാണ്.\nഇന്ത്യൻ ഭരണഘടന 25, 26 ന്റെ ലംഘനമാണ് 2017-ലെ വിധിയിലുള്ളത്. കട്ടച്ചിറ പള്ളി മാത്യൂസ് മോർ കുറിലോസിന്റെ പേരിൽ ഇടവകക്കാർ എഴുതിക്കൊടുക്കുമ്പോൾ അദ്ദേഹം പാത്രിയർക്കീസിനു കീഴിലുള്ള മെത്രാപ്പൊലീത്തയായിരുന്നു. എന്നാൽ അദ്ദേഹം പാത്രിയർക്കീസിനെ ധിക്കരിച്ച് ഇടവക ട്രസ്റ്റിൽനിന്നു പുറത്തായി. അദ്ദേഹത്തിനു പള്ളി അവകാശപ്പെടുത്തിക്കൊടുക്കുക, മറ്റ് ഇടവക ട്രസ്റ്റി അംഗങ്ങളുടെ അവകാശം ഇല്ലാതാക്കുകയാണു ചെയ്യുന്നതെന്നും വാദിച്ചു. എന്നാൽ ഇതൊന്നും സുപ്രീംകോടതി അംഗീകരിച്ചില്ല.\nകായംകുളം കട്ടച്ചിറ സെന്റ് മേരീസ് യാക്കോബായ ചാപ്പലിലെ മാതാവിന്റെ ഫ്‌ളക്‌സ് ചിത്രത്തിൽ നിന്ന് സുഗന്ധകണ്ണുനീർ വരുന്നുവെന്ന പ്രചരണം ഏറെ വിവാദമായിരുന്നു. കട്ടച്ചിറപള്ളി, ഓർത്തഡോക്‌സ് - യക്കോബായ സഭാതർക്കം മൂലം കേസിലായിരുന്നതിനാൽ യാക്കോബായക്കാർ പ്രാർത്ഥനയ്ക്കായി ഉണ്ടാക്കിയ താല്കാലിക ഷെഡ്ഡിലാണ് സുഗന്ധ കണ്ണുനീർ വന്നതെന്നായിരുന്നു പ്രചരണം. 2009 ഒക്ടോബർ 21 നാണ് ആദ്യമായി കണ്ണുനീർ വന്നതെന്ന് രേഖപ്പെടുത്തി വച്ചിട്ടുണ്ട്.\nകഥയറിഞ്ഞ് വിശ്വാസികൾ എത്തിത്തുടങ്ങി. ഇതൊരു തുടർന്ന് സഭാനേതൃത്വം കട്ടച്ചിറപ്പള്ളിയെ 2010 ജനുവരി 10 ന് ആഗോള മരിയൻ തീർത്ഥാടന കേന്ദ്രമായി പ്രഖ്യാപിച്ചു. ഈ പള്ളിയുടെ നിയന്ത്രണമാണ് ഇപ്പോൾ യാക്കോബായ സഭയ്ക്ക് പൂർണ്ണമായും നഷ്ടമാകുന്നത്.\nമന്ത്രി വീണ ജോർജിന്റെ സത്രീത്വത്തെ അപമാനിക്കണമെന്നും, അപകീർത്തിപ്പെടുത്തണം എന്നുമുള്ള ഉദ്ദേശത്തോടെ ലൈംഗിക ചുവയുള്ള പരാമർശങ്ങൾ; ക്രൈം നന്ദകുമാറിന്റെ അറസ്റ്റ് സോഷ്യൽ മീഡിയ ആക്രമണങ്ങൾക്ക് കടിഞ്ഞാണിടണം എന്ന സർക്കാർ നയപ്രകാരം; കൊച്ചി സൈബർ ക്രൈം പൊലീസിന്റെ വിശദീകരണം


2021ലും ചെന്നൈ ടീമിന് മാറ്റം ആവശ്യമില്ലെന്ന് ആശിഷ് നെഹ്റ\nവെറ്ററന് താരങ്ങള് പടിക്ക് പുറത്ത് കടക്കണമെന്ന് മുറവിളി ഉയരുമ്പോഴാണ് നെഹ്റ ഇത്തരമൊരു പ്രസ്താവനയുമായി മുന്നോട്ട് വരുന്നത്\n30 Oct, 2020 at 10:38 AM\n2020 ഐപിഎല്ലില് ടൂര്‍ണമെന്‍റില് നിന്നും ആദ്യം പുറത്തുപോകുന്ന ടീമായി ചെന്നൈ സൂപ്പര് കിങ്സ് മാറിയതോടെ നാലുഭാഗത്ത് നിന്നും വിമര്‍ശനങ്ങളാണ് ടീമിനും മാനേജ്മെന്‍റിനും നേരിടേണ്ടി വന്നത്. പഴയ കളിക്കാര്‍ക്ക് പുറത്തേക്കുള്ള വഴി കാണിക്കണമെന്ന് ഏവരും അഭിപ്രായപ്പെട്ടപ്പോള് മുന് ഇന്ത്യന് താരം ആശിഷ് നെഹ്റ ചിന്തിക്കുന്നത് മറ്റൊരു രീതിയിലാണ്. അടുത്ത സീസണിലും പഴയ താരങ്ങള് ടീമില് നിന്നും പുറത്ത് പോകേണ്ട ആവശ്യമില്ലെന്ന നിലപാടാണ് നെഹ്റക്കുള്ളത്.\nനായകന് ധോണി, ഇമ്രാം താഹിര്, കേദാര് ജാദവ്, ബ്രാവോ തുടങ്ങി നിരവധി താരങ്ങളാണ് ഫോം കണ്ടെത്താന് പാടുപെടുന്നത്. താഹിറിന് ടൂര്‍ണമെന്‍റില് ഒരു കളിയില് മാത്രമാണ് അവസരം ലഭിച്ചത്. വെറ്ററന് താരങ്ങള് പടിക്ക് പുറത്ത് കടക്കണമെന്ന് മുറവിളി ഉയരുമ്പോഴാണ് നെഹ്റ ഇത്തരമൊരു പ്രസ്താവനയുമായി മുന്നോട്ട് വരുന്നത്.\nപ്രശ്നങ്ങളെ തരണം ചെയ്യാന് എം.എസ് ധോണിക്ക് ഇപ്പോഴും സാധിക്കും. മാനസികമായ ആരോഗ്യനില വളരെ ഉയര്‍ന്നുനില്‍ക്കുന്ന ഒരാളെക്കുറിച്ചാണ് നാം സംസാരിക്കുന്നത്. ഇതൊരു വലിയ പ്രശ്നമാണെന്ന് തോനുന്നില്ല. ഓരോ തവണയും പ്ലേ ഓഫിലേക്ക് കടക്കാതിരിക്കുമ്പോള് പ്രയാസമാണ്. പക്ഷെ, ആ പഴയ എം.എസ് ധോണിയെയും പഴയ സി.എസ്.കെയെയും അടുത്ത സീസണില് കാണാന് സാധിക്കുമെന്നാണ് വിശ്വസിക്കുന്നത്. നെഹ്റ പറഞ്ഞു.\n35 വയസൊന്നും ഒരു വയസല്ലെന്നും താന് 39 വയസുവരെ ഐപിഎല് കളിച്ചിരുന്നെന്നും നെഹ്റ കൂട്ടിച്ചേര്‍ത്തു. വാട്സണും അടുത്ത സീസണില് കളിക്കണമെന്നും നെഹ്റ അഭിപ്രായപ്പെട്ടു. എനിക്ക് 39 വയസുവരെ കളിക്കാമെങ്കില് അവര്‍ക്ക് അതില് കൂടുതല് കളിക്കാം. നെഹ്റ കൂട്ടിച്ചേര്‍ത്തു.


പറക്കും മീനുകളും ആൽബട്രോസ് പക്ഷികളും | Sunday | Malayalam News | Manorama Online\nപറക്കും മീനുകളും ആൽബട്രോസ് പക്ഷികളും\nകമാൻഡർ അഭിലാഷ് ടോമി March 21, 2021 12:43 AM IST\n50 വർഷം മുൻപത്തെ രീതിയിൽ ചാർട്ട് ഉപയോഗിച്ചു തുരീയയുടെ യാത്രാവഴി അടയാളപ്പെടുത്തുന്ന അഭിലാഷ് ടോമി.\nനോർത്ത് അറ്റ്‌ലാന്റിക് മഹാസമുദ്രത്തിൽനിന്നു ഭൂമധ്യരേഖ കടന്ന് സൗത്ത് അറ്റ്ലാന്റിക് മഹാസമുദ്രത്തിലൂടെ തുരീയ യാത്ര തുടരുകയാണ്. ഭൂമധ്യരേഖയോടു ചേർന്നുള്ള കടലാണ് നാവികരുടെ പറുദീസ. കടലും കാലാവസ്ഥയും ഇവിടെ മികച്ചതായിരിക്കും.\nഅതേസമയം, ധ്രുവങ്ങളിലേക്ക് അടുക്കുംതോറും കാലാവസ്ഥ കടുപ്പമാകും. കടൽജലത്തിനു തണുപ്പു കൂടും. ഒഴുക്കും കൊടുങ്കാറ്റുകളും തിരകളും പ്രവചനാതീതമാകും.\nകടലിനു മീതെ പറക്കുന്ന വൈറ്റ് ആൽബട്രോസ് പക്ഷി. സാഗർ പരിക്രമ2പ്രയാണത്തിനിടെ അഭിലാഷ് ടോമി പകർത്തിയ ചിത്രം.\nഭൂമധ്യരേഖയ്ക്കു തൊട്ടുചേർന്ന ഭാഗത്തുകൂടി ലോകംചുറ്റി വരുന്ന നാവികരുണ്ട്. പാനമ – സൂയസ് കനാലുകൾ വഴിയുള്ള അവരുടെ യാത്രയ്ക്കു പക്ഷേ, നാവികരുടെ ഇടയിൽ മതിപ്പു കുറവാണ്. കടലിനെ പൂർണമായി അറിയണമെങ്കിൽ ഭൂമധ്യരേഖയിൽനിന്ന് 60 ഡ്രിഗിയോളം ദക്ഷിണഭാഗത്തേക്കു കൂടി യാത്ര ചെയ്യണം! കടലിലെ മൂന്നു മഹാമുനമ്പുകളും (ഗ്രേറ്റ് കേപ്സ്) ദക്ഷിണഭാഗത്താണ്. ഓസ്ട്രേലിയയിലെ കേപ് ല്യൂവിൻ, ദക്ഷിണാഫ്രിക്കയിലെ കേപ് ഓഫ് ഗുഡ് ഹോപ്, ചിലെയിലെ കേപ് ഹോൺ എന്നിവ. ഈ മൂന്നു മുനമ്പുകളും വലംവച്ചെങ്കിൽ മാത്രമേ, ലോകംചുറ്റുന്ന പായ്‌വഞ്ചിയോട്ടം പൂർണമാകൂ.\nകടലുകൾ തമ്മിൽ വ്യത്യാസമുണ്ടോ?\nഅറ്റ്ലാന്റിക്കും പസിഫിക്കും തമ്മിൽ എന്താണു വ്യത്യാസമെന്നു ചോദിക്കുന്നവരുണ്ട്. വ്യത്യാസമൊന്നുമില്ല എന്നാണ് ഞാൻ മറുപടി പറയാറ്. കാരണം, ഭൂമധ്യരേഖയോടു ചേർന്നുള്ള ഭാഗത്ത് കടലിൽ എല്ലായിടത്തും ഒരേ കാലാവസ്ഥയാണ്. അവിടെനിന്നു തെക്കോട്ടും വടക്കോട്ടും മാറുന്നതനുസരിച്ച് കടൽജലത്തിന്റെ താപനിലയിൽ വരുന്ന മാറ്റങ്ങൾ സൃഷ്ടിക്കുന്ന പ്രത്യേകത ഒരുപോലെയായിരിക്കും.\nഉദാഹരണത്തിന് 20 ഡിഗ്രി സൗത്ത് അറ്റ്ലാന്റിക് സമുദ്രത്തിന്റെ ഏതാണ്ട് അതേ സ്വഭാവം തന്നെയായിരിക്കും 20 ഡിഗ്രി സൗത്ത് പസിഫിക്കിനും ഇന്ത്യൻ മഹാസമുദ്രത്തിനും!\nകടലിന്റെ ഈ മാറ്റം തിരിച്ചറിയുന്നതു രസകരമാണ്. കടലിൽ ഒരു പ്രത്യേക ഭാഗത്തുമാത്രം കാണുന്ന പക്ഷികളും മീനുകളുമൊക്കെയുണ്ട്. ഈ അതിഥികളാണ് ഒറ്റയ്ക്കുള്ള യാത്രയിൽ പലപ്പോഴും നമ്മെ സന്തോഷിപ്പിക്കുക. തുരീയയുടെ യാത്രയിൽ ആദ്യം മുന്നിലെത്തിയതു പറക്കുംമത്സ്യമാണ്. കടൽജലത്തിൽനിന്ന് ഉയർന്നു പറന്ന് മറ്റൊരിടത്തു മുങ്ങുന്ന അപൂർവമീനുകൾ.\nഭൂമധ്യരേഖയോടു ചേർന്നാണ് പറക്കുംമീനുകൾ കാണപ്പെടുക. കടലിൽ ഏതെങ്കിലുമൊരു വലിയ മീൻ അവയെ തിന്നാനെത്തുമ്പോഴാണ് പറക്കുംമീ‍ൻ ഇങ്ങനെ ഉയർന്നു ചാടുക. ശത്രുവിൽനിന്നു രക്ഷപ്പെടാൻ ഒരിടത്തുനിന്നു മറ്റൊരിടത്തേക്കു പറപറക്കുന്ന മീൻ!\nകൂറ്റൻ ചിറകുള്ള പക്ഷികൾ\nദക്ഷിണ ധ്രുവത്തിലേക്ക് അടുക്കുമ്പോൾ ആൽബട്രോസ് പക്ഷികളുടെ വരവായി. വലിയ ചിറകുകളുള്ള ആൽബട്രോസ് പക്ഷികൾ രണ്ടു വിഭാഗമുണ്ട്; വെളുപ്പും തവിട്ടും. ആൽബട്രോസ് പക്ഷികൾ കടലിൽ കാലാവസ്ഥാവ്യതിയാനത്തിന്റെ അടയാളങ്ങളാണ്.\nചൂടിൽനിന്നു തണുപ്പിലേക്കു മാറുന്നിടത്താണ് ഞാനാദ്യം തവിട്ടു നിറമുള്ള ആൽബട്രോസ് പക്ഷികളെ കണ്ടത്. സൗത്ത് അറ്റ്‌ലാന്റിക്കിലേക്ക് തൂരീയ പ്രവേശിച്ച് അധികം വൈകാതെ ബ്രൗൺ ആൽബട്രോസുകളുടെ വരവായി. ദക്ഷിണായന രേഖയുടെ തെക്കുഭാഗത്ത് ചിലെ മുതൽ ഓസ്ട്രേലിയ വരെയാണു ബ്രൗൺ ആൽബട്രോസുകളുടെ അധിവാസമേഖല. കടലിൽ ഒരു ചിറകടിയൊച്ച പോലും കേൾപ്പിക്കാതെ എപ്പോഴും പറന്നുകൊണ്ടിരിക്കുന്ന ഇവ കുഞ്ഞുങ്ങൾക്കു തീറ്റകൊടുക്കാനല്ലാതെ കരയിൽ കാലുകുത്തില്ലെന്ന് ഉഗ്രശപഥമെടുത്തവയാണ്. പറക്കാൻ തുടങ്ങിയാൽ ആദ്യത്തെ6വർഷത്തോളം ഇവ കരയിൽ ഇറങ്ങാറേയില്ലത്രേ!\nഇടയ്ക്കെപ്പോഴൊക്കെയോ ആൽബട്രോസ് പക്ഷികളും തുരീയയ്ക്ക് ഒപ്പം പറക്കാൻ തുടങ്ങി. ഏകാന്തയാത്രയിൽ ഈ പക്ഷികൾ വലിയൊരു അനുഗ്രഹമാണ്. ചില നേരത്ത് അവ മനുഷ്യനെക്കാൾ നന്നായി ആശയവിനിമയം ചെയ്യാൻ കഴിവുള്ളവയാണെന്നു പോലും നമുക്കു തോന്നും. പസിഫിക് സമുദ്രത്തിലാണ് വെളുത്ത ആൽബട്രോസ് പക്ഷികൾ നമ്മെ വരവേൽക്കുക. 10 അടിയോളം വ്യാപ്തിയുണ്ട് ഇവയുടെ ചിറകുകൾക്ക്. പറക്കാൻ കഴിവുള്ള പക്ഷികളിൽ ലോകത്തേറ്റവും വലുപ്പവും ഇവയ്ക്കാണ്.\nഭൂമധ്യരേഖ മറികടന്ന് ആഫ്രിക്കയുടെ ഭാഗത്തേക്കു പോകാതെ അൽപം വളഞ്ഞ വഴിയിൽ ഞാൻ ദക്ഷിണ അമേരിക്കയുടെ ഭാഗത്തേക്കാണ് തുരീയയെ തിരിച്ചുവിട്ടത്. ഇതുകണ്ട് എനിക്കു ദിശ തെറ്റിയതായി കരയിലുള്ള പലരും സംശയിച്ചിരുന്നു. ഒപ്പമുണ്ടായിരുന്നവരെല്ലാം മുന്നിലേക്കു പോകുമ്പോൾ ഞാൻ മാത്രം പിന്നിലേക്കോ എന്നായി പലരുടെയും ചിന്ത. ആ സമയത്ത് 13–ാം സ്ഥാനത്തായിരുന്നു തുരീയ.\nപക്ഷേ, എനിക്കു ദിശ തെറ്റിയതായിരുന്നില്ല അത്. കാലാവസ്ഥ പരിശോധിച്ചപ്പോൾ സൗത്ത് അറ്റ്ലാന്റിക്കിൽ ഉയർന്ന മർദം ശക്തിപ്രാപിക്കുന്നതായി മനസ്സിലായി. ഇതിൽ അകപ്പെട്ടാൽ യാത്രയുടെ വേഗം കുറയും. എതിർദിശയിൽ വീശുന്ന കാറ്റാണ് (ഹെഡ്‌വിൻഡ്) ഇവിടെ പ്രശ്നം സൃഷ്ടിക്കുക. ഇതൊഴിവാക്കാനാണ് ഞാൻ ദിശ തിരിച്ചുവിട്ടത്. തുരീയയ്ക്ക് 500 നോട്ടിക്കൽ മൈൽ വരെ മുന്നിലായിരുന്ന വഞ്ചികൾ ഈ മർദത്തിൽപെട്ടു. ഈ പ്രത്യേക അവസ്ഥയിൽനിന്നു രക്ഷപ്പെടാൻ ഏറെ സമയമെടുക്കും.\nആ സമയത്തു ഞാൻ സാധാരണയിലും വേഗത്തിലുള്ള കുതിപ്പിലായിരുന്നു. തുരീയയ്ക്ക് 500 നോട്ടിക്കൽ മൈൽ മുന്നിലായിരുന്ന പല വഞ്ചികളും കേപ് ഓഫ് ഗുഡ്ഹോപ് പിന്നിട്ടപ്പോഴേക്കും 1200 നോട്ടിക്കൽ മൈൽ വരെ പിന്നിലായി. 13–ാം സ്ഥാനത്തായിരുന്ന ഞാൻ ഒരു ഘട്ടത്തിൽ രണ്ടാം സ്ഥാനത്തു വരെയെത്തി.\nകാറ്റിന്റെ കരുത്തും കടലിലെ ഒഴുക്കും മുതലാക്കി യാത്ര ചെയ്യുമ്പോൾ കാലാവസ്ഥയും കടലിന്റെ സ്വഭാവവും പരിഗണിച്ചു റൂട്ട് തീരുമാനിക്കുന്നതാണു വെല്ലുവിളി. കേപ് ഓഫ് ഗുഡ്ഹോപ്പിൽ അറ്റ്ലാന്റിക്കിൽനിന്ന് ഇന്ത്യൻ മഹാസമുദ്രത്തിലേക്കു പ്രവേശിക്കുന്നിടത്തു വച്ച് തുരീയയ്ക്കു നല്ല കാറ്റും അനുകൂലമായ ഒഴുക്കുമാണു കിട്ടിയത്. ഇതുമൂലം മൂന്നു ദിവസം കൊണ്ട് ഏകദേശം 600 നോട്ടിക്കൽ മൈൽ പിന്നിടാൻ സാധിച്ചു.\nഇന്ത്യൻ മഹാസമുദ്രത്തിലേക്ക് എത്തും മുൻപ് മറ്റൊരു അദ്ഭുതവുമുണ്ടായി. ചന്ദ്രനിൽ ചെന്നാൽപോലും അവിടെയൊരു മലയാളിയുടെ ചായക്കടയുണ്ടാകുമെന്നു തമാശയായി പറയുമല്ലോ. അറ്റ്ലാന്റിക് സമുദ്രത്തിലെ ഏകാന്തമായ ഒരിടത്തു വച്ച് ഞാനൊരു മലയാളിയെ പരിചയപ്പെട്ടു!


മുല്ലപ്പെരിയാര് അണക്കെട്ടിലെ ജലനിരപ്പ് 139.5 അടിയാക്കി നിലനിര്‍ത്താന് കേരളവും തമിഴ്‌നാടും ധാരണയായി. നവംബര് 10 വരെ ജലനിരപ്പ് 139.5 അടിയില് കൂടാന് പാടില്ല എന്ന് കോടതി നിര്‍ദ്ദേശിച്ചു. 137 ആണ് കേരളം ആവശ്യപ്പെട്ടത്. എന്നാല് പല ഘട്ടത്തില് കേരളത്തിന് വിട്ടുവീഴ്ചകള് ചെയ്യേണ്ടിവന്നു.\nനവംബര് 11 വരെ ഈ നില തുടരണം. അതില് കൂടാന് പാടില്ല. മേല്‍നോട്ട സമിതിയുടെ തീരുമാനമാണ് കോടതി അംഗീകരിച്ചത്. ഹരജി അടുത്ത മാസം 11ന് വീണ്ടും പരിഗണിക്കും.\nവിഷയത്തില് നവംബര് എട്ടിനകം സത്യവാങ്ങ് മൂലം നല്‍കാന് കേരളത്തോടും കോടതി നിര്‍ദേശിച്ചു.5ജില്ലകളിലെ 30 ലക്ഷം ജനങ്ങളുടെ സുരക്ഷ പരിഗണിച്ച് മുല്ലപ്പെരിയാര് ഡാം ഡികമ്മിഷന് ചെയ്യണമെന്ന് നേരത്തെ കേരളം ആവശ്യപ്പെട്ടിരുന്നു. മുല്ലപ്പെരിയാര് അണക്കെട്ടിന് എന്തെങ്കിലും സംഭവിച്ചാല് ഉണ്ടാകാന് സാധ്യതയുള്ള ദുരന്തം ചിന്തിക്കാവുന്നതിനും അപ്പുറത്തായിരിക്കുമെന്നും കേരളം സുപ്രീംകോടതിയില് വ്യക്തമാക്കി.\nഅതെ സമയം വിധി ആശ്വാസകരമാണെന്നും കോടതിയില് നിലപാട് വിശദീകരിക്കാന് കേരളത്തിന് സമയം ലഭിച്ചെന്നും ജലവിഭവ വകുപ്പ് മന്ത്രി റോഷി അഗസ്റ്റിന് പറഞ്ഞു.\nമുല്ലപ്പെരിയാറില് നീരൊഴുക്ക് വര്‍ധിച്ച സാഹചര്യത്തില് ജലനിരപ്പ് 138.10 അടി ആയി ഉയര്‍ന്നിട്ടുണ്ട്. ഇന്ന് പുലര്‍ച്ചെ മൂന്നുമണിക്കാണ് ജലനിരപ്പ് 138 അടി പിന്നിട്ടത്. സെക്കന്‍റില് 5800 ഘനയടി വെള്ളമാണ് ഒഴുകിയെത്തുന്നത്. സ്പില്‍വെ നാളെ രാവിലെ ഏഴ് മണിക്ക് തുറക്കുമെന്ന് തമിഴ്നാട് സര്‍ക്കാര് കേരളത്തെ അറിയിച്ചിട്ടുണ്ട്.\nഡാം തുറക്കാനുള്ള എല്ലാ തയ്യാറെടുപ്പുകളും പൂര്‍ത്തീകരിച്ചതായി ജലവിഭവ മന്ത്രി റോഷി അഗസ്റ്റിന് അറിയിച്ചു. ആശങ്കപ്പെടേണ്ട സാഹചര്യമില്ല, റവന്യു വകുപ്പ് കര്‍ശന നിര്‍ദേശങ്ങള് നല്‍കിക്കഴിഞ്ഞു. പെരിയാര് തീരദേശവാസികളുടെ സുരക്ഷ ഉറപ്പാക്കുമെന്നും മന്ത്രി ഉറപ്പു നല്‍കി. ഇതുപതിലധികം ക്യാമ്ബുകള് സജ്ജമാക്കിയിട്ടുണ്ട്. വിവിധ വകുപ്പുകളുടെ സഹകരണത്തോടെയാകും പ്രവര്‍ത്തനങ്ങള് ഏകോപിപ്പിക്കുകയെന്നും മന്ത്രി പറഞ്ഞു.\nവെള്ളം ഒഴുകി പോകുന്ന വഴിയിലെ തടസ്സങ്ങള് നീക്കം ചെയ്തു. മനുഷ്യസാധ്യമായി ചെയ്യാന് കഴിയുന്നതെല്ലാം ചെയ്തെന്നും മന്ത്രി പറഞ്ഞു. അതേസമയം, തമിഴ്നാടിന്റെ തീരുമാനം ആശാവഹമാണെന്നും മന്ത്രി കൂട്ടിച്ചേര്‍ത്തു.


രാഷ്ട്രീയത്തിന് സ്വർണത്തേക്കാൾ മാറ്റുണ്ടെന്ന് തെളിയിച്ച അധ്യാപിക | rosamma chacko\nരാഷ്ട്രീയത്തിന് സ്വർണത്തേക്കാൾ മാറ്റുണ്ടെന്ന് തെളിയിച്ച അധ്യാപിക\nMar 15, 2019, 07:59 AM IST\nഅധ്യാപികയായി ജോലിചെയ്യുമ്പോഴും കോൺഗ്രസ് രാഷ്ട്രീയത്തിൽ സജീവമായി. പുരുഷന്മാർ മാത്രം കൈയാളിയിരുന്ന പല പദവികളിലും മികവു കാട്ടി.\n# സനൽ പുതുപ്പള്ളി\nജി. കാര്‍ത്തികേയനും ഉമ്മന് ചാണ്ടിക്കുമൊപ്പംം റോസമ്മ ചാക്കോ.\nപാലാ: ബൈപ്പാസ് റോഡിലെ നടപ്പാതകൾ കാൽനടയാത്രക്കാർക്ക് അപകടക്കെണിയായി മാറുന്നു. ഇതിലൂടെ ..\nതോട്ടയ്ക്കാട്: രാഷ്ട്രീയത്തിന് സ്വർണത്തേക്കാൾ മാറ്റുണ്ടെന്ന് തെളിയിച്ച പൊതുപ്രവർത്തക. അതാണ് റോസമ്മ ചാക്കോ. രാഷ്ട്രീയ ജീവിതത്തിനിടെ പാർട്ടിക്കുവേണ്ടി സ്വർണവളകൾ ഊരിനൽകിയ മനസ്സ്. പിന്നീട് ജീവിതാവസാനംവരെ ആ കൈളിൽ വളയണിയണിഞ്ഞില്ല. വാച്ചുമാത്രം.\nകുഞ്ഞുന്നാളിൽ അച്ഛന്റെ കൈപിടിച്ച് നടന്ന വഴികളിലൂടെയാണ് രാഷ്ട്രീയം പരിചയിച്ചത്. സ്നേഹിച്ചതത്രയും രാഷ്ട്രീയജീവിതം. ഇതിനിടയിൽ ദാന്പത്യജീവിതംപോലും വേണ്ടെന്നുവെച്ചു. അരനൂറ്റാണ്ടിലേറെ പൊതുപ്രവർത്തനത്തിൽ തിളങ്ങിയപ്പോൾ തുടർച്ചയായ മത്സരത്തിൽ മൂന്നു വ്യത്യസ്തമണ്ഡലങ്ങളിൽനിന്ന് നിയമസഭയിലെത്തിയ അപൂർവത കൂടിയായി ആ വ്യക്തിത്വം.\nഅന്ന് സിറ്റിങ് എം.എൽ.എ.മാർക്കെല്ലാം സീറ്റുണ്ടെന്ന് ഉറപ്പുണ്ടായിട്ടും മറ്റുള്ളവർക്കായി മാറിക്കൊടുക്കാൻ തയ്യാറായ രാഷ്ട്രീയമാന്യത. അതായിരുന്നു വീട്ടുകാരുടെ ആനിയമ്മയെന്ന നാട്ടുകാരുടെ റോസമ്മ ചാക്കോ. അധ്യാപികയായി ജോലിചെയ്യുമ്പോഴും കോൺഗ്രസ് രാഷ്ട്രീയത്തിൽ സജീവമായി. പുരുഷന്മാർ മാത്രം കൈയാളിയിരുന്ന പല പദവികളിലും മികവു കാട്ടി.\nമൗണ്ട് കാർമൽ, മീനടം ടി.എം.യു. യു.പി.സ്കൂൾ എന്നിവിടങ്ങളിലായിരുന്നു അധ്യാപകജീവിതം. 1956-മുതൽ കെ.പി.സി.സി. എക്സിക്യൂട്ടീവ് കമ്മിറ്റിയംഗം, കെ.പി.സി.സി. വൈസ് പ്രസിഡന്റ്, ജനറൽ സെക്രട്ടറി, മഹിളാ കോൺഗ്രസ് സംസ്ഥാന ജനറൽ സെക്രട്ടറി, എ.ഐ.സി.സി. അംഗം, റെഡ് ക്രോസ് സൊസൈറ്റി കോട്ടയം വൈസ് പ്രസിഡന്റ്, സ്റ്റേറ്റ് യൂണിയൻ മഹിളാ സമാജം പ്രസിഡന്റ്, എ.ഐ.ഡബ്ല്യു.സി. സ്റ്റാൻഡിങ് കമ്മിറ്റിയംഗം, കേരള സ്റ്റേറ്റ് സോഷ്യൽ വെൽഫെയർ ബോർഡ് ചെയർപേഴ്സൺ എന്നീ നിലകളിൽ പ്രവർത്തിച്ചു.\nContent Highlights: rosamma chacko\nസൗരോർജ ബോട്ടിനെ അടുത്തറിഞ്ഞ് വിദേശ പ്രതിനിധികൾ\nസ്വകാര്യ ബസ് കാറിലും സ്‌കൂട്ടറിലും തട്ടി; പഞ്ചായത്ത് ജീവനക്കാരന് പരിക്ക്


സ്വാതിയ്ക്ക് മിന്നുകെട്ടാൻ ഒരുങ്ങി വിജിലേഷ്; വിവാഹനിശ്ചയ വിഡിയോ – Indian Express Malayalam\nമഹേഷിന്‍റെ പ്രതികാരം, വരത്തൻ എന്നീ ചിത്രങ്ങളിലൂടെ ശ്രദ്ധേയനായ നടനാണ് വിജിലേഷ്\nUpdated: November 18, 2020 10:53:06 am\nമഹേഷിന്‍റെ പ്രതികാരത്തിലെ ‘എന്താല്ലേ’ എന്ന ഒരൊറ്റ ഡയലോഗിലൂടെ തിയേറ്ററിൽ കൈയ്യടി നേടിയ താരമാണ് വിജിലേഷ് കാരയാട്. താൻ വിവാഹിതനാവാൻ പോവുന്നു എന്ന വാർത്ത അടുത്തിടെയാണ് വിജിലേഷ് സമൂഹമാധ്യമങ്ങളിലൂടെ പങ്കുവച്ചത്. കോഴിക്കോട് സ്വദേശിയായ സ്വാതി ഹരിദാസ് ആണ് വധു. ഇപ്പോഴിതാ, ഇരുവരുടെയും വിവാഹനിശ്ചയം കഴിഞ്ഞിരിക്കുകയാണ്. വിവാഹനിശ്ചയത്തിന്റെ വീഡിയോ ആണ് ഇപ്പോൾ ശ്രദ്ധ നേടുന്നത്.\nമഹേഷിന്റെ പ്രതികാരം, തീവണ്ടി, കപ്പേള, വരത്തൻ തുടങ്ങിയ ചിത്രങ്ങളിലെല്ലാം തന്നെ ശ്രദ്ധേയ കഥാപാത്രങ്ങളെയാണ് വിജിലേഷ് അവതരിപ്പിച്ചത്.\nഭാവി വധുവിനൊപ്പമുള്ള ചിത്രം പങ്കുവച്ചുകൊണ്ടായിരുന്നു വിജിലേഷ് വിവാഹ വാർത്ത പ്രേക്ഷകരെ അറിയിച്ചത്.\nമഹേഷിന്റെ പ്രതികാരം എന്ന ചിത്രത്തിലൂടെയാണ് വിജിലേഷ് സിനിമരംഗത്ത് ശ്രദ്ധിക്കപ്പെടുന്നത്. ഈ ചിത്രത്തിനുശേഷം ഗപ്പി,അലമാര,ചിപ്പി,വിമാനം തുടങ്ങിയ ചിത്രങ്ങളില് മികച്ച കഥാപാത്രങ്ങളെ അവതരിപ്പിച്ചു. അമല് നീരദ് സംവിധാനം ചെയ്ത ‘വരത്തന്’ എന്ന ചിത്രത്തിലെ ജിതിന് എന്ന കഥാപാത്രം വിജിലേഷിന്റെ അഭിനയജീവിതത്തിലെ എക്കാലത്തെയും മികച്ച കഥാപാത്രങ്ങളിലൊന്നാണ്.\nWeb Title: Actor vijilesh engagement video


എസ്എസ്എൽസി പരീക്ഷാ മാനുവൽ അടുത്ത വർഷംമുതൽ | School Vartha\nPublished on : May 25 - 2022 | 3:49 pm\nതിരുവനന്തപുരം: സംസ്ഥാനത്തെ പ്രധാന പരീക്ഷയായ എസ്എസ്എൽസി പരീക്ഷയ്ക്ക് അടുത്ത വർഷം മുതൽ മാനുവൽ തയ്യാറാക്കുമെന്ന് മന്ത്രി വി. ശിവൻകുട്ടി. രാജ്യത്ത് തന്നെ ആദ്യമായാണ് പത്താം ക്ലാസ് പരീക്ഷയ്ക്കുള്ള മാനുവൽ തയ്യാറാക്കുന്നത്. മാനുവൽ തയ്യാറാക്കാനുള്ള പ്രവർത്തനങ്ങൾ നടന്നു\nവരികയാണ്. അടുത്ത എസ്.എസ്.എൽ.സി. പരീക്ഷയ്ക്ക് മുന്നോടിയായി ഇത് പ്രസിദ്ധീകരിക്കും.\n16 വർഷത്തിനുശേഷം ഹയർ സെക്കൻഡറി പരീക്ഷാ മാനുവൽ പുതുക്കി പ്രസിദ്ധീകരിച്ചിരുന്നു. ഇതിന്റെ തുടർച്ചയായാണ് എസ്എസ്എൽസി പരീക്ഷാ മാനുവൽ തയ്യാറാക്കാൻ പൊതുവിദ്യാഭ്യാസ വകുപ്പ് തീരുമാനിച്ചത്. അടുത്ത വർഷം മുതൽ പരീക്ഷാ നടത്തിപ്പും മൂല്യനിർണ്ണയം, ഫലപ്രഖ്യാപനം അടക്കമുള്ള നടത്തിപ്പ് കാര്യങ്ങൾ മാനുവൽ പ്രകാരമാകും നടക്കുക.\n← പരമാവധി സ്കൂൾ വിദ്യാർത്ഥികൾക്ക് കോവിഡ് വാക്‌സിൻ: നാളെമുതൽ വാക്സിനേഷൻ യജ്ഞം ഹയർ സെക്കൻഡറി അധ്യാപകരുടെ സ്ഥലംമാറ്റം: പട്ടിക പ്രസിദ്ധീകരിച്ചു →


(കലാകൗമുദി വാരിക, 1985-11-10-ൽ പ്രസിദ്ധീകരിച്ചതു്)\n1938. വടക്കൻപറവൂരിനടുത്തുള്ള വരാപ്പുഴ എന്ന സ്ഥലത്തു് ഒരു നാടകമുണ്ടെന്നറിഞ്ഞു് ഞാൻ അതു കാണാൻ ചെന്നു. നാടകത്തിന്റെ പേരും അതിലെ അഭിനേതാക്കളുടെ പേരുകളും എന്റെ ഓർമ്മയിൽനിന്നു് ഓടിപ്പോയിരിക്കുന്നു. ഒരഭിനേതാവിന്റെ പേരുമാത്രം ഓർമ്മയിലുണ്ടു്. അദ്ദേഹത്തിന്റെ രൂപം സ്മരണദർപ്പണത്തിൽ ഇപ്പോഴും പ്രതിഫലിക്കുന്നു. മാത്തപ്പൻ, ഹാസ്യ ചലച്ചിത്രനടൻ എസ്. പി. പിള്ള യുടെ ഗുരുനാഥനായിരുന്നു അദ്ദേഹം. അടൂർഭാസി ചലച്ചിത്രത്തിൽ പ്രത്യക്ഷനായാലുടൻ ആളുകൾ ചിരിച്ചു തുടങ്ങുമല്ലോ. അതുപോലെയാണു് മാത്തപ്പനെ കാണുന്ന ആളുകളുടെ രീതിയും. പ്രേക്ഷകരുടെ പൊട്ടിച്ചിരിക്കിടയിൽ അദ്ദേഹം കഥ പറഞ്ഞുതുടങ്ങി: “ഞാൻ ജോലിയില്ലാതെ കഷ്ടപ്പെടുന്ന കാലം, എവിടെയെങ്കിലും വേലക്കാരനായി നിന്നാലും മതി എന്നു തോന്നൽ. അങ്ങനെ കോട്ടയത്തു് ഒരു കുടുംബത്തിൽ കടന്നുകൂടി. യജമാനനും കൊച്ചമ്മയും എല്ലാക്കാര്യത്തിലും തർക്കിക്കും. രണ്ടുപേരെയും പ്രീതിപ്പെടുത്തി കഴിഞ്ഞുകൂടാനായിരുന്നു എന്റെ സൂത്രം. അങ്ങനെയിരിക്കെ ആ വീട്ടിലെ പൂച്ച പ്രസവിച്ചു. പൂച്ചക്കുട്ടി ആണോ പെണ്ണോ എന്ന കാര്യത്തിൽ തർക്കമായി യജമാനനും കൊച്ചമ്മയും. തർക്കം മൂത്തപ്പോൾ അവർ എന്നെ വിളിച്ചു. “മാത്തപ്പാ അതിയാൻ പറയുന്നു ഇതു ചക്കിപ്പൂച്ചയാണെന്നു്, ഞാൻ പറയുന്നു കണ്ടൻപൂച്ചയാണെന്നു്. മാത്തപ്പൻ എന്തുപറയുന്നു?” എന്നു കൊച്ചമ്മ എന്നോടൊരു ചോദ്യം. ഞാൻ ധർമ്മ സങ്കടത്തിലായി. കണ്ടൻപൂച്ചയാണെന്നു പറഞ്ഞാൽ യജമാനൻ എന്നെ അവിടെനിന്നു പറഞ്ഞയയ്ക്കും. ചക്കിപ്പൂച്ചയാണെന്നു പറഞ്ഞാൽ കൊച്ചമ്മ എന്നെ വീട്ടിനു വെളിയിലാക്കും. ഉള്ള കഞ്ഞിയിൽ പാറ്റയിടുന്നതെന്തിനു്? ജോലിയില്ലാതെ പട്ടിണികിടക്കാനും വയ്യ. അതുകൊണ്ടു രണ്ടുപേരുടെയും പ്രീതിക്കായി ഞാൻ പറഞ്ഞു: “ഇതു് ഏതാണ്ടൊരു കണ്ടനും ഏതാണ്ടൊരു ചക്കിയുമാണു്”. ഈ പരുക്കൻ നേരമ്പോക്കു കേട്ടു് സദസ്സു പൊട്ടിച്ചിരിക്കുകയും കൈയടിക്കുകയും ചെയ്തു. നമ്മുടെ ചില നിരൂപകർ മാത്തപ്പന്മാരാണു്. സത്യം പറയാതെ ഗ്രന്ഥകാരനെയും പ്രസാധകനെയും സന്തോഷിപ്പിക്കാൻവേണ്ടി പുസ്തകത്തെ ചൂണ്ടിക്കാണിച്ചു് “ഇതു് ഏതാണ്ടൊരു കണ്ടനും ഏതാണ്ടൊരു ചക്കിയുമാണെ”ന്നു് അഭിപ്രായപ്പെടുന്നു. സാക്ഷാൽ മാത്തപ്പനെ യജമാനനും കൊച്ചമ്മയും കൂടി വീട്ടിനു വെളിയിലാക്കിയിരിക്കും. നമ്മുടെ ഈ നിരൂപകർക്കും ഇതുതന്നെയായിരിക്കും ഗതി.\nപികാസ്സോ യുടെ ഭാര്യ ഒരിക്കൽ അഭിപ്രായപ്പെട്ടു—“എന്റെ ഭർത്താവു വരയ്ക്കുന്ന ചിത്രങ്ങളിലെ സ്ത്രീകളെപ്പോലെ ഒരു സ്ത്രീയെ റോഡിൽവച്ചു് കാണാൻ അദ്ദേഹത്തിനിടവന്നാൽ അദ്ദേഹം ബോധശൂന്യനായി നിലത്തുവീഴുമെന്നതിൽ ഒരു സംശയവുമില്ല”. മേല്പറഞ്ഞ നിരൂപകർ “ഔട്ടാ”യി ബഹുജനത്തിനു് അഭിമുഖീഭവിച്ചു നിന്നാലും ഒരു കുഴപ്പവും കൂടാതെ നില്ക്കും. എന്നല്ല ജീവിതത്തിൽ അടിക്കടി ഉയരുകയും ചെയ്യും. സകല ഭാഗ്യങ്ങളും അവർക്കുള്ളതാണു്. സത്യം പറയുന്നവൻ അധഃപതിച്ചുപോകും. ആദ്യത്തെ കൂട്ടരിൽ നിന്നു രണ്ടാളുകളുടെ പേരുകൾ എഴുതാൻ എനിക്കു താൽപര്യം “വേണ്ട, മനമേ. അടങ്ങു്” രണ്ടാമത്തെ ആളിന്റെ പേരെഴുതാനും കൗതുകം. അപ്പോൾ വിനയം ഉപദേശിക്കുന്നു. “വേണ്ട, അടങ്ങു്”\nഅഴിമതിയുടെയും ദുഷ്ടതയുടെയും ദുർഗ്ഗന്ധം ഉയരുന്ന ഈ നാട്ടിൽ സാഹിത്യവും ദുർഗ്ഗന്ധം ഉയർത്തിയില്ലെങ്കിലേ വിസ്മയിക്കാനുള്ളു, വിസ്മയമില്ല. കലാരാഹിത്യത്തിന്റെ ദുർഗ്ഗന്ധം ദേവസ്സി ചിറ്റമ്മലിന്റെ ‘ഈ. എസ്. ഐ. ആശുപത്രി’ എന്ന ചെറുകഥയിൽ നിന്നു് ഉത്ഭവിക്കുന്നു. ഗോപാലൻനായർക്കു രോഗം കൂടുതൽ, ചിലർ അയാളെയെടുത്തു് ഈ. എസ്. ഐ. ആശുപത്രിയിൽ എത്തിക്കുന്നു. ഡോക്ടറില്ല അവിടെ. അയാൾ വന്നെത്തുമ്പോഴെയ്ക്കും രോഗി ഇവിടെനിന്നു യാത്ര പറയുന്നു. കലയുടെ സത്യത്തിൽ വിലയംപ്രാപിക്കാൻ കഴിയാതെ ജീവിതത്തിന്റെ ഉപരിതലത്തിൽക്കൂടി എപ്പോഴും ഇഴഞ്ഞുകൊണ്ടിരിക്കുന്ന ഒരു അപ്രഗൽഭനാണു ദേവസ്സി ചിറ്റമ്മൽ. അദ്ദേഹം ഇതിനകം ‘റബിഷ്’—ചവറു് ധാരാളം വലിച്ചുകൂട്ടിയിട്ടുണ്ടു് ചവറിന്റെ കൂമ്പാരത്തിൽനിന്നു ദുർഗ്ഗന്ധമേ വരൂ. ഏതു വലിയ ‘റബിഷ്ഹീപ്പി”നെയും കാറ്റു് അടിച്ചുമാറ്റും. ആ “ഝംഝാ മാരുത”ന്റെ ആഗമനം എത്ര വേഗമുണ്ടാകുമോ അത്രയും നന്നു്.\nറഡ്യർഡ് കിപ്ലിങ്ങി ന്റെ ‘The Wish House’, ‘They’ എന്നീ ചെറുകഥകൾ വായിക്കുക. അവ അച്ചടിച്ച പുറങ്ങളിലൂടെ ഈശ്വരൻ നടക്കുന്നതായി തോന്നും. നമ്മുടെ ചില കഥാകാരന്മാരുടെ കഥകളുള്ള താളുകളിൽ പിശാചാണു് നടക്കുന്നതു്.\nശുചീന്ദ്രത്തുനിന്നു് ഏതാനും നാഴിക കിഴക്കോട്ടു പോയാൽ അഴകപ്പാപുരം എന്ന സ്ഥലത്തെത്തും. അവിടെനിന്നു പിന്നെയും കിഴക്കോട്ടു യാത്രചെയ്താൽ അഞ്ചുഗ്രാമത്തിൽ ചെല്ലാം. അഞ്ചുഗ്രാമത്തിൽനിന്നു് കന്യാകുമാരിയിലേക്കു വലിയ ദൂരമില്ല. അഴകപ്പാപുരത്തു താമസിച്ചിരുന്ന ഞാൻ പലപ്പോഴും വൈകുന്നേരത്തു് അഞ്ചുഗ്രാമത്തിൽനിന്നു സൈക്കിൽ ചവിട്ടി കന്യാകുമാരിയിലേക്കു പോയിട്ടുണ്ടു്. 1940-ലെ കഥയാണു് പറയുന്നതു്. അഴകപ്പാപുരവും കുറെയകലെയുള്ള ശുരാങ്കുടി എന്ന സ്ഥലവും കുപ്രസിദ്ധനായ ചെമ്പുലിംഗം നാടാരുടെ വിഹാരകേന്ദ്രങ്ങളായിരുന്നു. ഞാൻ താമസിച്ചിരുന്ന വീട്ടിൽത്തന്നെ ആ തസ്ക്കരപ്രമാണി രാത്രി കടന്നുവന്നു കൈത്തോക്കു കാണിച്ചു് പണം കൊള്ളയടിച്ചിട്ടുണ്ടെന്നു് അവിടത്തെ ചില നാടാർ പ്രമാണികൾ എന്നോടു പറഞ്ഞു. ഒരുദിവസം കാലത്തു് വീട്ടിന്റെ മുറ്റത്തു് ഇറങ്ങിനിന്നു് തെക്കോട്ടേക്കു നോക്കിയപ്പോൾ മരുത്വാമലയുടെ പംക്തികൾ കാണാറായി. നിലാന്തരീക്ഷത്തിന്റെ പശ്ചാത്തലത്തിലുള്ള നീലമലകൾ. “വലിയ ദൂരമില്ല നമുക്കു വേണമെങ്കിൽ അവിടെ പോകാം” എന്നൊരു എക്സൈസ് ശിപായി പറഞ്ഞതനുസരിച്ചു് ഞാൻ അയാളുടെ കൂടെ യാത്രയായി. ഉട എന്നു വിളിക്കുന്ന ഒരുതരം മുള്ളുള്ള വൃക്ഷങ്ങളും കുറ്റിക്കാടുകളും താണ്ടി ഞങ്ങൾ മരുത്വാമലയിലെത്തി. ശരീരത്തിലെവിടെ മുറിവുണ്ടായാലും അതിനെ ഉടനടി ഉണക്കുകയും വിണ്ടുകീറിയ തൊലിയുടെ ഭാഗങ്ങളെ കൂട്ടിച്ചേർക്കുകയും ചെയ്യുന്ന മുറിവൊട്ടി എന്ന പച്ചയില ഞങ്ങൾ പറിച്ചെടുത്തു കൈയിൽ വച്ചിട്ടുണ്ടു്. അനേകം സെന്റിനറി ആഘോഷിച്ചുകഴിഞ്ഞ മാമരങ്ങളുടെ ഇടയിലൂടെ കടന്നു് മരുത്വാമലയിലേക്കു കയറി. ഒരു ഗുഹ. ഗുഹയ്ക്കകത്തു് നീണ്ട കറുത്ത താടിയോടു് കൂടിയ മൂന്നു മഹർഷികൾ കിടക്കുന്നു. ഞങ്ങൾ അവരെക്കണ്ടു കൈകൂപ്പി. സന്ന്യാസിശ്രേഷ്ഠന്മാർ ലൗകികാചാരങ്ങളിൽ തൽപരരല്ല. അവർ തിരിച്ചു തൊഴുതില്ലെന്നു മാത്രമല്ല ഞങ്ങളെ ഒന്നു നോക്കിയതുപോലുമില്ല. എങ്കിലും ആ പാദങ്ങൾ തൊട്ടു് ഞങ്ങൾ കണ്ണിൽവച്ചു. നീലാന്തരീക്ഷം കറുക്കാൻ തുടങ്ങി. ഒരു നക്ഷത്രം ഉദിക്കുകയും ചെയ്തു. ഇനിയും നിന്നാൽ കൂടുതലിരുട്ടും, മഹർഷിമാരുടെ ദർശനമുളവാക്കിയ പാവനത്വമുള്ളതുകൊണ്ടു് വഴിയിൽ പാമ്പുകടിക്കില്ല. എങ്കിലും തിരിച്ചു് നടന്നുതുടങ്ങി. മലയുടെ താഴ്‌വരയിൽ രണ്ടു് ഊളന്മാർ ഇണചേരുന്നുണ്ടായിരുന്നു. ഞങ്ങളെ കണ്ടയുടനെ അവ രസഭംഗത്തോടെ ഓടിപ്പോയി. പല പ്രയാസങ്ങളും തരണം ചെയ്തു് വീട്ടിലെത്തി. ഒരാഴ്ച കഴിഞ്ഞപ്പോൾ മഹർഷിമാരെ കാണണമെന്നു മോഹം. എക്സൈസ് ശിപായിയോടു “പോകാമോ?” എന്നു ഞാൻ ചോദിച്ചപ്പോൾ അയാൾ പറഞ്ഞു: “വേണ്ട, അന്നു രക്ഷപ്പെട്ടതു് നമ്മുടെ ഭാഗ്യം. അവിടെക്കിടന്ന മൂന്നു താടിക്കാരും കൊലപാതകികളായിരുന്നു. തമിഴ്‌നാട്ടിലെവിടെയോ കൊലനടത്തിയിട്ടു് താടി നീട്ടിവളർത്തി മലയിലെ ഗുഹയിൽ വന്നു കിടക്കുകയായിരുന്നു അവർ. അവരെ പൊലീസ് അറസ്റ്റ് ചെയ്തുകൊണ്ടു പോയി”. അന്നുതൊട്ടു തുടങ്ങിയതാണു് സന്ന്യാസിയുടെ വേഷം ധരിച്ചവരെസ്സംബന്ധിച്ചു് എനിക്കുള്ള സംശയം എങ്കിലും ഭൗതികത്വം ആധ്യാത്മികത്വത്തെ അന്വേഷിക്കാതിരിക്കുന്നില്ല. ധർമ്മരാജാവിന്റെ കാലത്തെ ഹരിപഞ്ചാനനൻ തൊട്ടു് ഇക്കാലത്തു് വരെ തിരുവനന്തപുരത്തെത്തുന്ന സന്ന്യാസിമാരെ കാണാനും വന്ദിക്കാനും അവർ കൊടുക്കുന്ന ഭസ്മം നെറ്റിയിൽ ചാർത്താനും ഭക്തജനങ്ങൾക്കു് എന്തൊരു താൽപര്യമാണു്!\nകല്പിത കഥാപാത്രമായ ഹരിപഞ്ചാനനന്റെ യാഥാർത്ഥ്യം സി. വി. രാമൻപിള്ള നമുക്കു കാണിച്ചുതന്നു. ഇക്കാലത്തു് പ്രത്യക്ഷമാകുന്ന സന്ന്യാസിമാരുടെ ഉണ്മ നമ്മെ ഗ്രഹിപ്പിക്കാൻ ആരുമില്ല. പാറക്കെട്ടിനടിയിൽ ഒറ്റപ്പൂവു് വിരിഞ്ഞുനിൽക്കുന്നതു പോലെ ചിലപ്പോൾ സത്യം വിടരാറുണ്ടു് എന്നു മാത്രം. താഴെച്ചേർക്കുന്ന യഥാർത്ഥ സംഭവത്തിന്റെ ചെറിയ വർണ്ണന, സമയം ശ്രദ്ധിച്ചാലും 1950-നും 1955-നും ഇടയ്ക്കുള്ള കാലം. തിരുവനന്തപുരത്തു നിന്നു പത്തു പതിനഞ്ചു നാഴികയ്ക്കപ്പുറത്തുള്ള ഒരു സ്ഥലം, അവിടെയുള്ള ഒരു വീട്ടിൽ ഞാൻ ഉച്ചയ്ക്കു് മയങ്ങിക്കിടക്കുന്നു: അർദ്ധസുഷുപ്തി. അടുത്ത മുറിയിലെ അടക്കിയ സംഭാഷണം കേട്ടു ഞാൻ ഉണർന്നു. പ്രായംകൂടിയ സ്ത്രീ മദ്ധ്യവയസ്കയും സുന്ദരിയുമായ വേറൊരു സ്ത്രീയോടു, ആശ്രമജീവിതം എങ്ങനെയിരിക്കുന്നു? മധ്യവയസ്ക: “തരക്കേടില്ല. പക്ഷേ അർദ്ധരാത്രിയോടടുപ്പിച്ചു് പ്രധാനപ്പെട്ട സ്വാമിയുടെ പരിചാരകൻ വന്നു് “സ്വാമി വിളിക്കുന്നു. യോഗത്തിന്റെ മുറകൾ പറഞ്ഞുതരാനാണു്” എന്നു പറയാറുണ്ടു്. ഞാൻ പോകാറില്ല. ഇങ്ങനെ പല ദിവസവും രാത്രിയിൽ എന്നെ ശല്യപ്പെടുത്തുന്നു. എനിക്കു വേറെ ഒരിടത്തും പോകാൻ സ്ഥലമില്ലാത്തതുകൊണ്ടു് അവിടെത്തന്നെ കഴിഞ്ഞുകൂടുന്നു.” കേൾക്കേണ്ടതു് ഞാൻ കേട്ടു. പ്രായംകൂടിയ സ്ത്രീ അന്തരിച്ചു കഴിഞ്ഞു. സ്വാമിജി സമാധിയായി. മധ്യവയസ്ക ഇന്നു വൃദ്ധയായി ജീവിച്ചിരിക്കുന്നു. ഈ കാപട്യത്തെയാണു് പി. ആർ. ശ്യാമള ‘പിന്നിലായിപ്പോകുന്നവർ’ എന്ന ചെറുകഥയിലൂടെ സ്പഷ്ടമാക്കിത്തരുന്നതു്. ഒരു സന്ന്യാസിയും സന്ന്യാസിനിയും അവരെ കാണാനെത്തുന്ന വേറൊരാളും ഭൗതികത്വം ആധ്യാത്മികത്വത്തെ സാക്ഷാത്കരിക്കാൻ ശ്രമിക്കുമ്പോഴൊക്കെ ഭൗതികത്വത്തിനു പരാജയം. പ്രതിപാദ്യ വിഷയത്തിനു യോജിച്ച ശൈലിയും ആഖ്യാനവും കഥാകാരിക്കുണ്ടു് (കഥ കലാകൗമുദിയിൽ).\nമുടക്കംകൂടാതെ എല്ലാ ഞായറാഴ്ചയും പള്ളിയിൽ പോകുന്ന സുന്ദരിയായ ചെറുപ്പക്കാരിയോടു വെറുതെ ഞാൻ ചോദിച്ചു: “ആരാണു് പള്ളിയിലെ അച്ചൻ?” അവൾ; ഇന്നലെവരെ പ്രായംകൂടിയ ഒരച്ചനായിരുന്നു അദ്ദേഹത്തെ …ലേക്കു് മാറ്റി. ഇന്നു പുതിയ അച്ഛൻ വന്നു” “അദ്ദേഹമെങ്ങനെ?” എന്നു ഞാൻ വീണ്ടും. ചെറുപ്പക്കാരിക്കു ചിരിയടക്കാൻ വയ്യാതെയായി അവൾ മൊഴിഞ്ഞു. “ഓ, യങ് ആൻഡ് ഹാൻസം” (ചെറുപ്പക്കാരനും സുന്ദരനും) യൗവനത്തിലും സൗന്ദര്യത്തിലുമാണു് ഭക്തിയിരിക്കുന്നതു്. കിഴട്ടു കിഴവനെക്കണ്ടാൽ ഭക്തിയുണ്ടാകുമോ?\nടെക്നിക്കിനു് അപ്പുറത്തുള്ള ഒരു മണ്ഡലത്തിൽ സാഹിത്യകാരൻ എത്തുമ്പോഴാണു് അയാളെ യഥാർത്ഥത്തിലുള്ള സാഹിത്യകാരനായി കരുതുന്നതു്. സമുദായമദ്ധ്യത്തിലെ താൽകാലിക ക്ഷോഭങ്ങളെ ആകർഷകമായി അവതരിപ്പിച്ചാൽ ബഹുജനപ്രീതിയുണ്ടാകും. പക്ഷേ ധൈഷണിക ജീവിതം നയിക്കുന്നവരുടെ അംഗീകാരം അയാൾക്കു ലഭിക്കുകയില്ല. ഒ. വി. വിജയൻ ആ ക്ഷോഭങ്ങൾക്കുമതീതമായുള്ള മണ്ഡലങ്ങളിലേക്കു ഭാവനകൊണ്ടു കടന്നുചെല്ലുന്നു. ഉൾക്കാഴ്ചയുടെ അഗാധത എന്നു പറയുന്നതു് അതാണു്. അതു് ഒ. വി. വിജയനുള്ളതുകൊണ്ടാണു് അദ്ദേഹത്തെ സുപ്രധാനനായ കലാകാരനായി അഭിജ്ഞന്മാർ കാണുന്നതു്. കഥകളിലും ‘ഖസാക്കിന്റെ ഇതിഹാസ’മെന്ന നോവലിലും ഈ ‘അഗാധത’ പ്രദർശിപ്പിച്ച വിജയനെ ദില്ലിയിൽ വച്ചു് കഥാകാരനായ വി. നടരാജൻ കാണുകയുണ്ടായി. ആ കൂടിക്കാഴ്ചയുടെ ആകർഷകത്വമുള്ള റിപ്പോർട്ട് ‘ശ്രീരാഗം’ മാസികയുടെ രണ്ടാം ലക്കത്തിലുണ്ടു്.\nഎന്നും കാലത്തെഴുന്നേറ്റു് പെൺകുട്ടി കണ്ണാടിജന്നലിൽ മുഖമർപ്പിച്ചു് പാതയിലേക്കു നോക്കുന്നു. പുതിയ മുഖം കാണാനുള്ള ആഗ്രഹമാണു് അവൾക്കു്. പക്ഷേ, കാണുന്നതൊക്കെ മുൻപുകണ്ട മുഖങ്ങൾ അങ്ങനെയിരിക്കെ ഒരു നവയുവാവു വരുന്നു. എന്തൊരു സൗന്ദര്യം! പെൺകുട്ടിയുടെ മുഖത്തു് അരുണിമ. രോമാഞ്ചം. അവൾ ജന്നൽ തുറന്നിട്ടു് അയാളെ നോക്കി ചിരിക്കുന്നു. യുവാവിന്റെ മുഖവും തിളങ്ങുന്നു. ഈ പെൺകുട്ടിയാണു് മലയാള സാഹിത്യം. ഈ യുവാവാണു് ഒ. വി. വിജയൻ.\nപീഡനം രാവണൻ കോട്ടയിലൂടെ\nവൈശാഖന്റെ ഇക്കാലത്തെ കഥകൾ വായിക്കുന്നതു് വലിയ പീഡനമായിത്തീർന്നിരിക്കുന്നു. ഏതു കഥയും ദീർഘം, ദീർഘത രേഖാരൂപത്തിലല്ല അനുഭവപ്പെടുന്നതു്. രാവണൻ കോട്ടയിൽ കയറിയാലുണ്ടാകുന്ന “ചാക്രിക വൈഷമ്യ”മാണു് അദ്ദേഹത്തിന്റെ കഥകൾ പ്രദാനം ചെയ്യുന്നതു്. രേഖാരൂപമാണു് ആഖ്യാനമെങ്കിൽ ഏതെങ്കിലും കാലത്തു് എവിടെയെങ്കിലും ചെന്നു നില്ക്കുമല്ലോ. ചാക്രികയാനത്തിനു് അന്തമില്ല. നടന്നു നടന്നു് മനുഷ്യന്റെ ശരീരവും മനസ്സും കുഴയുന്നു. എന്തെങ്കിലും പ്രയോജനമുണ്ടോ, ലക്ഷ്യമുണ്ടോ? അവയൊട്ടു് ഇല്ലതാനും. മാതൃഭൂമി ആഴ്ചപ്പതിപ്പിൽ അദ്ദേഹമെഴുതിയ ‘രക്ഷപ്പെടാനുള്ള മാർഗ്ഗങ്ങൾ’ എന്ന കഥയും ഈ ദോഷത്താൽ മലീമസമായിരിക്കുന്നു. ഒരു തീവണ്ടിയാപ്പീസിലെ വെയിറ്റിങ് റൂമിൽ കുറെയാളുകളെ പ്രവേശിപ്പിച്ചു് സംസാരിപ്പിക്കുകയും പ്രവർത്തിപ്പിക്കുകയുമാണു് കഥാകാരൻ. പിൻകഴുത്തിലെ എല്ലിനു രോഗമുള്ളതുകൊണ്ടു് കോളർ ധരിച്ച ഒരു കിഴവൻ. അയാൾ ഒരു മൂഢസ്വർഗ്ഗത്തിൽ കഴിയുന്നുവെന്നാണു് കഥാകാരന്റെ അഭിപ്രായം. അതു ശരിയുമാണു് ഇത്തരത്തിലുള്ള ഹിപോക്രിസിയെ പല കഥാപാത്രങ്ങളിലൂടെ ആവിഷ്കരിക്കുന്നു. പക്ഷേ, അതിനെ കേന്ദ്രസ്ഥാനത്തു നിറുത്തി വികസിപ്പിക്കാതെ ഒരു മാധവൻനായരുടെയും യൂണിയനുകളുടെയും കാര്യങ്ങൾ പറഞ്ഞു ശാഖാ ചംക്രമണം നടത്തുന്നു. ഫലമോ? ലളിതമായ സത്യത്തിന്റെ വായിൽ അമർത്തി പിടിച്ച് അതിനെ ശ്വാസം മുട്ടിച്ചുകൊല്ലുന്ന പ്രതീതി. വൈശാഖൻ പണ്ടത്തെ രീതിയിൽ നല്ല കഥകളെഴുതണമെന്നാണു് എന്റെ ആഗ്രഹം.\nതിരുവനന്തപുരത്തു നിന്നു തിരിച്ചു് മദ്രാസിൽ ഇറങ്ങേണ്ട വിമാനത്തെ പൈലറ്റ് തിരുവനന്തപുരത്തുനിന്നു് നേരെ ടോക്കിയോവിലേക്കു കൊണ്ടുപോകുകയും അവിടെനിന്നു് മഡഗാസ്കറിൽ ഇറക്കുകയും പിന്നീടു് അന്റാർട്ടിക്കയിലേക്കു കൊണ്ടുചെന്നിട്ടു് ന്യൂയോർക്ക് നഗരത്തിന്റെ മുകളിൽ നിരന്തരം കറക്കിക്കൊണ്ടിരിക്കുകയും ചെയ്താൽ വിമാനയാത്രയ്ക്കു് പുതിയ മാനങ്ങൾ (dimensions) ഉണ്ടാക്കുകയാണു് അയാളെന്നു് (പൈലറ്റെന്നു്) ആരെങ്കിലും പറയുമോ? ചിലർ പറയുമായിരിക്കും. പക്ഷേ, അതു് ഉന്മാദത്തോടു് ബന്ധപ്പെട്ട മാനങ്ങളാണു്.\nപ്രകൃതി നേരം വെളുപ്പിച്ചു, ഉച്ചയായി, സായാഹ്നമായി, രാത്രിയായി. നക്ഷത്രങ്ങളെയെടുത്തു് ആകാശത്തു വിതറി. ഇവിടെ ഭ്രാന്തില്ല. നേരേ മറിച്ചു് പ്രഭാതം കഴിഞ്ഞയുടനെ രാത്രിയായാൽ? രാത്രിക്കു ശേഷം മദ്ധ്യാഹ്നമായാൽ? പ്രകൃതിക്കു് കിറുക്കാണെന്നു നമ്മൾ പറയും. അതോടെ നമ്മൾക്കും കിറുക്കു പിടിക്കും. സാഹിത്യകാരന്മാർ ജനങ്ങളെ ഊളമ്പാറയിലേക്കു് അയയ്ക്കരുതു്.\nഅർത്ഥം, ഓർമ്മ, പരകീയം\n“ചേട്ടന്റെ ശരീരത്തിനു് ഒരു ഷേപ്പുമില്ല” എന്നു് ഭാര്യ ഭർത്താവിനോടു് സിനിമ കണ്ടതിനു ശേഷം. ഷേപ്പുള്ള മമ്മൂട്ടി എന്റെ ഭർത്താവായിരുന്നെങ്കിൽ എന്നു് ആ പ്രസ്താവത്തിന്റെ അർത്ഥം. “മധുരചുംബനം വേണ്ട. വെറും ചുംബനം മതി” എന്നു് ഭർത്താവു് ഭാര്യയോടു്. അയാൾക്കു ഡയബിറ്റിസ് എന്ന രോഗമുണ്ടെന്നു് അർത്ഥം.\nവാരികയുടെ പേരു കവറിൽ അച്ചടിച്ച എഴുത്തു് തിടുക്കത്തിൽ പൊട്ടിച്ചു നോക്കുന്നു എഴുത്തുകാരൻ. മുഖം മങ്ങുന്നു “എന്താ ദുഃഖം?” എന്നു ഭാര്യയുടെ ചോദ്യം. “ഓ വിശേഷാൽപ്രതിക്കു കഥ ചോദിച്ചിരിക്കുന്നു പത്രാധിപർ” എന്നു് ഉത്തരം. ചെക്ക് കാണുമെന്നു് ഞാൻ വിചാരിച്ചു. അതില്ല എന്നാണു് ആ ഉത്തരത്തിന്റെ അർത്ഥം.\n“ഭാവനാ മോഹനഗാനങ്ങൾ പാടി\nവി. വി. കെ. നമ്പ്യാർ സമുല്ലസിക്കെ”\nഎന്നു ചങ്ങമ്പുഴ ആ കവിയെക്കുറിച്ചു്\n“ഞാൻ പോയാലോമനേ നീലാംബരിയിൽ നീ\nയെൻ നാമംചൊല്ലി വിലപിക്കല്ലേ”\nഎന്ന വരികൾ വി. വി. കെ. നമ്പ്യാരുടേതാണോ എന്നു ഞാൻ ചങ്ങമ്പുഴയോടു ചോദിക്കുന്നു. അപ്പോൾ ക്രിസ്റ്റീന റോസറ്റി ശവകുടീരത്തിൽ കിടന്നുകൊണ്ടു് എന്നോടുചോദിക്കുന്നു.\nsing no sad songs for me”\nഎന്നതു് ഞാനെഴുതിയതല്ലന്നാണോ നിങ്ങളുടെ അഭിപ്രായം?\n“ഓ ഈ വയസ്സുകാലത്തു്…” എന്നു് പ്രായംകൂടിയ ആൾ കൂടക്കൂടെ. അത്രയ്ക്കു വയസ്സായില്ലെന്നു മറ്റുള്ളവർ പറയാനാണതു്.\n“ഇന്നു് ഓഫീസിൽ വലിയ ജോലിയായിരുന്നോ?” എന്നു് ഭർത്താവിനോടു ഭാര്യയുടെ ചോദ്യം. സുന്ദരിയായ സ്റ്റെനോഗ്രാഫറെ വിളിച്ചു് ഡിക്ടേഷൻ കൊടുത്തോ ധാരാളം? എന്നാണു് ആ ചോദ്യത്തിന്റെ അർത്ഥം.\n“വെണ്ണിക്കുളത്തിന്റെ സൗന്ദര്യ പൂജയിൽ\nകണ്ണും കരളും കുളിർത്തുപോകെ”\nഇതാരെഴുതിയെന്നു് ഞാൻ വെണ്ണിക്കുള ത്തിനോടു ചോദിച്ചു “അറിഞ്ഞുകൂടാ” എന്നു് ഉത്തരം. “ചങ്ങമ്പുഴ ” എന്നു ഞാൻ “ആങ്ഹാ, ഇങ്ങനെയും എഴുതിയോ ചങ്ങമ്പുഴ?” എന്നു നന്ദിയോടും അദ്ഭുതത്തോടുംകൂടി കവിയുടെ ചോദ്യം. ഞങ്ങൾ രണ്ടുപേരും തിരുവനന്തപുരത്തെ വാട്ടർവർക്ക്സ് പാർക്കിൽ കുറെ നേരമിരുന്നു സംസാരിച്ചു. ഞാനൊരു സിഗററ്റ് കവിക്കു കൊടുത്തു. വെണ്ണിക്കുളത്തിനു സിഗററ്റ് വലിച്ചു ശീലമില്ല. സിഗററ്റ് പകുതിയോളം വായ്ക്കകത്തു് വച്ചിട്ടു് തിരിച്ചെടുത്തപ്പോൾ അതു “കൊഴകൊഴുന്നേ” നനഞ്ഞിരിക്കുന്നു.\nഓസ്ട്രിയൻ നാടകകർത്താവും നോവലിസ്റ്റുമാണു് ആർറ്റൂർ ഷ്നിറ്റ്സ്ലർ (Arthur Schnitzler, 1862–1981). അദ്ദേഹത്തിന്റെ ‘ലേ റൊങ്ട്’ എന്ന നാടകം പ്രഖ്യാതമാണു്. ആ നാടകത്തിലെ ഒരു രംഗത്തിന്റെ ഒരു ഭാഗം. വീട്ടിൽ ആൽഫ്രെഡ് എന്ന ചെറുപ്പക്കാരനും മേരി എന്ന ചെറുപ്പക്കാരിയായ വേലക്കാരിയും മാത്രമേയുള്ളു.\nമേരി ഒരു ഗ്ലാസ്സ് വെള്ളം കൊണ്ടുവരു. (മേരി വെള്ളം കൊണ്ടുവന്നു കൊടുക്കുന്നു. അവരുടെ വിരലുകൾ സ്പർശിക്കുന്നു.)\nഇവിടെ വരൂ മേരി.\n(കൂടുതൽ അടുത്തേക്കു വരുന്നു) സർ.\nകുറച്ചുകൂടെ അടുത്തു വരൂ… അതേ… ങ്ഹും… ഞാൻ വിചാരിച്ചു…\nഞാൻ വിചാരിച്ചു… ഞാൻ വിചാരിച്ചു… നിന്റെ ബ്ലൗസിനെക്കുറിച്ചാണു് ഞാൻ വിചാരിച്ചതു്. എന്തു തുണിയാണിതു്?\nഎന്റെ ബ്ലൗസിനു് എന്തു കുഴപ്പം സർ, അങ്ങയ്ക്കു് ഇഷ്ടപ്പെട്ടോ ഇതു്? (മേരിയെ കൂടുതൽ തന്നിലേക്കു് അടുപ്പിക്കുന്നു യുവാവു്—ലേഖകന്റെ വാക്യം)\nമേരി നിനക്കു് എത്ര സുന്ദരമായ വെളുത്ത ശരീരം!\nസർ അങ്ങെന്നെ പ്രശംസിക്കുന്നു.\n(അവളുടെ വക്ഷോജങ്ങളിൽ ചുംബിച്ചുകൊണ്ടു്) ഇതു് നിന്നെ വേദനിപ്പിക്കുന്നുണ്ടോ?\nഓ ഒരിക്കലുമില്ല… പക്ഷേ,… സർ, വാതില്ക്കലെ മണി ശബ്ദിച്ചാൽ. (മേരിയെ ഇത്രത്തോളം തന്നെ വസ്ത്രങ്ങളില്ലാതെ രണ്ടു ദിവസങ്ങൾക്കു മുൻപു് രാത്രി താൻ കണ്ടുവെന്നു് ആൽഫ്രെഡ് അവളോടു പറഞ്ഞു. രാത്രി അയാൾ വൈകി വീട്ടിലെത്തിയപ്പോൾ വെള്ളം കുടിക്കണമെന്നു തോന്നി. മേരി കിടക്കുന്നിടത്തു ചെന്നപ്പോഴാണു് അക്കാഴ്ച—ലേഖകന്റെ വാക്യങ്ങൾ.)\nഅപ്പോൾ ഞാൻ ഒരു പാടു കണ്ടു. ഇതും… ഇതും… ഇതും… പിന്നീടു്…\nഇവിടെ വരൂ… അടുത്തേക്ക്. ശരി… അങ്ങനെ തന്നെ.\n(La Ronde, Scene 3)\nസുന്ദരികളായ വേലക്കാരികളെ മാത്രം വീട്ടിൽ നിറുത്താറുള്ള ഒരുദ്യോഗസ്ഥനെ എനിക്കറിയാം. ആ ഉദ്യോഗസ്ഥന്റെ ഒരടുത്ത ബന്ധു ചിലപ്പോൾ ആ വീട്ടിൽ വരും. വന്നാലുടൻ (ഉദ്യോഗസ്ഥയില്ലെങ്കിൽ) ഒരു ബീഡിയെടുത്തു ചുണ്ടിൽ വയ്ക്കും. എന്നിട്ടു് അടുക്കളയിലേക്കു് ഒറ്റപ്പോക്കാണു് “കമലമ്മേ, തീപ്പെട്ടി ഇങ്ങെടു്” അല്പനേരം കഴിഞ്ഞു ബീഡി വലിച്ചുകൊണ്ടു് അയാൾ മുൻവശത്തേക്കു വരും. “നീ ഇത്രതാമസിച്ചന്തെന്നു്?” എന്നു് ഗൃഹനായികയുടെ ചോദ്യം” “പെണ്ണു പാത്രം തേക്കുകയായിരുന്നു തീപ്പെട്ടി നോക്കിയെടുത്തപ്പോൾ താമസിച്ചു്” എന്നു് ഉത്തരം. കൊച്ചമ്മ അപ്പോൾ അടുക്കളയിൽ ചെന്നു നോക്കിയാൽ വ്യാജമായി പെണ്ണു മുഖം വീർപ്പിച്ചു നില്ക്കുന്നുണ്ടാവും.\nഒരാഴ്ചപ്പതിപ്പിലെ കഥ വായിച്ചപ്പോൾ അതിന്റെ രചയിതാവു് ഷ്നിറ്റ്സ്ലറുടെ നാടകത്തിലെ യുവാവിനെപ്പോലെ, ഉദ്യോഗസ്ഥന്റെ ബന്ധുവിനെപ്പോലെ സാഹിത്യാംഗനയെ കടന്നാക്രമിക്കുന്നു എന്നു് എഴുതാൻ പോയതാണു ഞാൻ, അപ്പോഴാണു് കഥാകാരന്റെ പേരു പറയുന്നതു് മര്യാദകേടാണെന്നു ആശയം എന്നിലുദിച്ചതു്. അതുകൊണ്ടു് ആഴ്ചപ്പതിപ്പിന്റെ പേരും കഥാകാരന്റെ പേരും ഞാൻ എഴുതുന്നില്ല. വായനക്കാർ ക്ഷമിക്കട്ടെ.\nഅനപത്യതകൊണ്ടുള്ള ദുഃഖം അനുഭവിക്കുന്ന ഒരു തമിഴത്തിയെ കിടങ്ങറ ശ്രീവത്സൻ ഹൃദയസ്പർശകമായ വിധത്തിൽ അവതരിപ്പിക്കുന്നു ‘ദേശാടനപ്പക്ഷി’ എന്ന കഥയിൽ (സുനന്ദവാരിക)—‘എനിക്കു കുഞ്ഞുങ്ങളെ ഇഷ്ടമാണു്; കാരണം അവർ കരയും എന്നതുതന്നെ: കരയുമ്പോൾ അവരെ ആരെങ്കിലും എടുത്തുകൊണ്ടു പോകുമല്ലോ’ എന്നു് ബ്രിട്ടീഷ് നോവലിസ്റ്റ് നൻസി മിറ്റ്ഫോഡ് പറഞ്ഞതു് എനിക്കോർമ്മവരുന്നു.\nഉമ എന്ന കാണാൻ കൊള്ളാവുന്ന പെണ്ണിനെ ജോലിക്കായി കൊണ്ടുവന്നപ്പോൾ ഗൃഹനായകനും അനിയനും മകനും അവളെ കുറ്റംപറഞ്ഞു. പക്ഷേ, വെളിയിൽ വെറുപ്പു ഭാവിച്ചുകൊണ്ടു് അവരോരോരുത്തരും അവളെ പ്രാപിക്കാൻ ശ്രമിച്ചു. അതറിഞ്ഞ ഗൃഹനായിക അവളെ അവിടെനിന്നു പറഞ്ഞയച്ചു. ഇതാണു് ബിന്ദു തുറവൂർ എഴുതിയ ‘ചെന്നായ്ക്കൾ’ എന്ന കഥ (സെപ്റ്റംബർ മാസത്തിൽ മനോരാജ്യം നടത്തിയ കഥാമത്സരത്തിൽ വിജയം വരിച്ച കഥയാണിതു്). പ്രതിപാദ്യവിഷയം നിത്യജീവിതത്തിലെ സത്യം. ആ സത്യത്തെ കലയുടെ സത്യമാക്കാൻ ബിന്ദുവിനു് അറിഞ്ഞുകൂടാ. ജീവിതവ്യാഖ്യാനം നിർവ്വഹിക്കാതെ ബ്ളോട്ടിങ് പേപ്പർപോലെ ഏതും ഒപ്പിയെടുക്കുന്ന രചനയ്ക്കു് വൈരൂപ്യമാണുള്ളതു്.\nയാചകനോടു് ‘ഒന്നുമില്ല’ എന്നു പറഞ്ഞു കാര്യസ്ഥൻ. വീട്ടിലെ മൂപ്പിന്നു് യാചകനെ തിരിച്ചു വിളിച്ചു് ഭിക്ഷയ്ക്കാണു വന്നതെങ്കിൽ ഇവിടെ ഒന്നുമില്ല. അതു പറയാൻ കാര്യസ്ഥനല്ല, തനിക്കാണു് അധികാരമെന്നു് പറയുന്നു. ഇതാണു് ധീരപാലൻ ചാളിപ്പാട്ടു് ജനയുഗം വാരികയിലെഴുതിയ ഒരു പദ്യത്തിന്റെ സാരം—പലരും പറഞ്ഞുപറഞ്ഞു് പഴങ്കുഞ്ഞിയായ ഒരു നേരമ്പോക്കിനെ പഴങ്കുഞ്ഞിയിലും കെട്ടരീതിയിൽ ധീരപാലനു് എടുത്തെഴുതാൻ അറിയാം.\nപ്യേർ ഒഗ്യുസ്തു് റൻവേർ (Renoir) ഫ്രഞ്ചു ചിത്രകാരനായിരുന്നു. സ്ത്രീകൾ പുസ്തകമെഴുത്തുകാരികളും അഭിഭാഷകകളും രാഷ്ട്രീയക്കാരികളുമായി മാറുമ്പോൾ രാക്ഷസികളായിത്തീരുന്നുവെന്നു് അദ്ദേഹം പറഞ്ഞു. ശരിയാണോ എന്തോ? പക്ഷേ ഒരു സുന്ദരിയായ പുസ്തകമെഴുത്തുകാരി റൻവേറിന്റെ നേർക്കു് ഒരു കടാക്ഷമെറിഞ്ഞാൽ അദ്ദേഹം വീണുപോകും. സുന്ദരിയായ കാവ്യാംഗന കടാക്ഷിച്ചാൽ ഞാനും വീഴും. ചുനക്കര രാമൻകുട്ടി യുടെ കാവ്യാംഗന കടാക്ഷിച്ചിട്ടും ഞാൻ വീഴാത്തതു് അവൾക്കു വൈരൂപ്യമുള്ളതു കൊണ്ടാണു് (മംഗളം വാരികയുടെ മൂന്നാംപുറത്തു് അവൾ നില്ക്കുന്നു).\nപൊൻകുന്നം വർക്കി യുടെ ഗദ്യകവിതകൾ ബാല്യകാലത്തു വായിച്ചു് ഞാൻ ആഹ്ലാദിച്ചിരുന്നു. ആ നല്ല മനുഷ്യൻ നിശ്ശബ്ദനായി ഇരിക്കാൻ തുടങ്ങിയിട്ടു കാലമേറെയായി. അതു് എന്നെപ്പോലുള്ളവർക്കു വിഷാദമുളവാക്കുന്നു. ധൈര്യവും ആർജ്ജവവുമുള്ള ആ ശബ്ദം ഞങ്ങൾക്കു കേൾക്കണം.\nFirst publication details: Kalakaumudi Weekly; Trivandrum, Kerala; 1985-11-10.


രാഹുലിനെ പുസ്തകങ്ങള് നല്‍കി സ്വീകരിച്ച് ദുബൈ ഭരണാധികാരി | islamonlive\nHome/Politics/Middle East/രാഹുലിനെ പുസ്തകങ്ങള് നല്‍കി സ്വീകരിച്ച് ദുബൈ ഭരണാധികാരി\nഅബൂദാബി: ഹ്രസ്വ സന്ദര്‍ശനത്തിനായി യു.എ.ഇയില് എത്തിയ കോണ്‍ഗ്രസ് അധ്യക്ഷന് രാഹുല് ഗാന്ധിക്ക് ഉജ്വല സ്വീകരണം. വ്യാഴാഴ്ച വിമാനത്താവളത്തില് വന്നിറങ്ങിയതു മുതല് രാഹുലിന് പ്രൗഢഗംഭീരമായ വരവേല്‍പ്പാണ് യു.എ.ഇയിലുടനീളം ലഭിച്ചത്. വെള്ളിയാഴ്ച യു.എ.ഇ വൈസ്പ്രസിഡന്റും പ്രധാനമന്ത്രിയും ദുബൈ ഭരണാധികാരിയുമായ ശൈഖ് മുഹമ്മദ് ബിന് റാഷിദ് അല് മക്തൂമിനെയും രാഹുല് സന്ദര്‍ശിച്ചു.\nരാജകീയ സ്വീകരണമാണ് അദ്ദേഹം രാഹുലിന് നല്‍കിയത്. ദുബൈ ഉപഭരണാധികാരി മക്തൂം ബിന് മുഹമ്മദ് ബിന് റാഷിദ് അല് മക്തൂമും സഹമന്ത്രി റീം ബിന്‍ത് ഇബ്രാഹിം അല് ഹാഷിമിയും രാഹുലിനെ സ്വീകരിക്കാനെത്തിയിരുന്നു. തന്റെ പുസ്തകങ്ങള് രാഹുലിന് സമ്മാനമായി നല്‍കിയാണ് ശൈഖ് മുഹമ്മദ് രാഹുലിനെ സ്വീകരിച്ചത്. ഇന്ത്യ-യു.എ.ഇ ബന്ധം ശക്തിപ്പെടുത്തുന്നതിനെക്കുറിച്ചും ഇരു രാജ്യങ്ങളും തമ്മിലുള്ള ചരിത്ര-സുഹൃദ് ബന്ധത്തെക്കുറിച്ചും ഇരുവരും ചര്‍ച്ച ചെയ്തു.\nഡോ. സാം പിത്രോഡ,മുരളി ദിയോറ എന്നിവരും രാഹുലിനൊപ്പം ഉണ്ടായിരുന്നു. ശേഷം നടന്ന പൊതുസമ്മേളനത്തില് ശൈഖ് മുഹമ്മദിന്റെ ഗുണവിശേഷണങ്ങളെക്കുറിച്ചും നേതൃഗുണങ്ങളെക്കുറിച്ചും പ്രകീര്‍ത്തിക്കാന് അദ്ദേഹം മറന്നില്ല. വലിയ ആവേശത്തോടെയാണ് അദ്ദേഹം ദുബൈ ഭരണാധികാരിയുടെ മഹത്വങ്ങള് എടുത്തു പറഞ്ഞത്.


ഇന്ത്യക്കാരുടെ3കോടി പോസ്റ്റുകൾ നീക്കം ചെയ്ത് ഫേസ്ബുക്ക്; ഈ പോസ്റ്റുകളിലെ പ്രധാന പ്രശ്നം ഇതാണ്.! - MalluChronicle\nഇന്ത്യക്കാരുടെ3കോടി പോസ്റ്റുകൾ നീക്കം ചെയ്ത് ഫേസ്ബുക്ക്; ഈ പോസ്റ്റുകളിലെ പ്രധാന പ്രശ്നം ഇതാണ്.!\nഐടി നിയന്ത്രണ നിയമങ്ങള് (IT act) കര്‍ശനമാക്കിയതോടെ അടുത്തകാലത്തായി തങ്ങളുടെ പ്ലാറ്റ്ഫോമില് സ്വീകരിച്ച നടപടികള് വിവിധ സോഷ്യല് മീഡിയ കമ്ബനികള് തന്നെ വ്യക്തമാക്കുന്നുണ്ട്.\nAli adhnan November 2, 2021 1 min read\nദില്ലി: ഐടി നിയന്ത്രണ നിയമങ്ങള് (IT act) കര്‍ശനമാക്കിയതോടെ അടുത്തകാലത്തായി തങ്ങളുടെ പ്ലാറ്റ്ഫോമില് സ്വീകരിച്ച നടപടികള് വിവിധ സോഷ്യല് മീഡിയ കമ്ബനികള് തന്നെ വ്യക്തമാക്കുന്നുണ്ട്.ഫേസ്ബുക്ക് (facebook) മാതൃകമ്ബനി മെറ്റയുടെ (Meta) കീഴിലുള്ള പ്ലാറ്റ്ഫോമുകളില് നിന്ന് എകദേശം മൂന്നുകോടി പോസ്റ്റുകളാണ് നീക്കം ചെയ്തത് എന്നാണ് പുതിയ വാര്‍ത്ത. 2021 ഐടി റൂള്‍സിന് അനുസൃതമായി ഫേസ്ബുക്ക് പ്ലാറ്റ്ഫോമില് നിന്നും 2.69 കോടി പോസ്റ്റുകളും, ഇന്‍സ്റ്റഗ്രാമില് (Instagram) നിന്നും 32 ലക്ഷം പോസ്റ്റുകളും ഈ കാലയളവില് നീക്കം ചെയ്തു എന്നാണ് കണക്കുകള് പറയുന്നത്.\nകമ്ബനിയുടെ തന്നെ ഓട്ടോമേറ്റീവ് ടൂള് ഉപയോഗിച്ചാണ് മൂന്നുകോടി പോസ്റ്റുകളില് ഭൂരിഭാഗവും നീക്കം ചെയ്തത് എന്നാണ് റിപ്പോര്‍ട്ട്. ഇതിന് പുറമേ ഉപയോക്താക്കളുടെ പരാതിയിലും പോസ്റ്റുകള്‍ക്കെതിരെ നടപടി എടുത്തിട്ടുണ്ട്. ഇതും മെറ്റ പുറത്തിറക്കിയ റിപ്പോര്‍ട്ടില് പറയുന്നു. എല്ലാ മാസങ്ങളും ഇത്തരം റിപ്പോര്‍ട്ട് പ്രസിദ്ധീകരിക്കുന്നുണ്ട് എന്നാണ് മെറ്റ വ്യക്തമാക്കുന്നത്.\nകഴിഞ്ഞ മെയ് മാസത്തില് കേന്ദ്രസര്‍ക്കാര് ഐടി നിയമം അനുസരിച്ച് പരാതി പരിഹാര ഓഫീസറെ അടക്കം നിയമിച്ച ഫേസ്ബുക്ക് പ്രസിദ്ധീകരിക്കുന്ന നാലാമത്തെ റിപ്പോര്‍ട്ടാണ് ഇപ്പോള് പുറത്തുവന്നിരിക്കുന്നത്. സെപ്തംബര് മാസത്തില് ഫേസ്ബുക്ക് ഗ്രീവന്‍സ് സംവിധാനത്തിലൂടെ 708 പരാതികള് ലഭിച്ചിരുന്നു. ഇതില് 589 പരാതികള്‍ക്ക് പരിഹാരം കാണാന് സാധിച്ചുവെന്നാണ് മെറ്റ അധികൃതര് പറയുന്നത്.\nഅതേ സമയം 33,600 ഫേസ്ബുക്ക് നീക്കം ചെയ്തത് വിദ്വേഷ പ്രചാരണത്തെ തുടര്‍ന്നാണെന്ന് ഫേസ്ബുക്ക് അറിയിക്കുന്നു. നഗ്നത, ലൈംഗികത എന്നീ ആരോപണങ്ങളില് 516,800 പോസ്റ്റുകള് ഫേസ്ബുക്ക് നീക്കം ചെയ്തുവെന്നാണ് റിപ്പോര്‍ട്ട് പറയുന്നത്. ഭീഷണി വ്യക്തി സുരക്ഷ എന്നിവ പരിഗണിച്ച് ഫേസ്ബുക്ക് നീക്കം ചെയ്തത് 307000 പോസ്റ്റുകളാണ്.\nമൂന്ന് രീതിയിലാണ് പോസ്റ്റുകള്‍ക്കെതിരെ ഫേസ്ബുക്ക് നടപടി എടുക്കുന്നത് എന്നാണ് മെറ്റ അറിയിക്കുന്നത്. അതില് ഒന്ന് ഫേസ്ബുക്ക് തന്നെ വികസിപ്പിച്ച ആര്‍ട്ടിഫിഷല് ഇന്‍റലിജന്‍സ് ടൂള് വച്ചാണ്, രണ്ടാമത് ചെയ്യുന്നത് ഫേസ്ബുക്ക് കമ്യൂണിറ്റിയുടെ സഹായം ഉപയോഗിക്കുകയാണ്, മൂന്നാമത് ഫേസ്ബുക്ക് സ്വന്തം ടീമിനെ വച്ച് മാനുവലായി നടത്തുന്ന ഇടപെടലാണ്.\nവാട്ട്സ്‌ആപ്പിനെതിരെ നടപടി കടുപ്പിച്ച് കേന്ദ്രം\nഅതേ സമയം മെറ്റയുടെ മറ്റൊരു കന്പനിയായ വാട്ട്സ്‌ആപ്പിനെതിരെ കടുത്ത നിലപാടെടുത്ത് കേന്ദ്രസര്‍ക്കാര് മുന്നോട്ട് പോവുകയാണ്. ഇന്ത്യയില് ബിസിനസ് പ്ലേസ് ഇല്ലാത്ത കമ്ബനിയെന്ന നിലയില് രാജ്യത്തെ നിയമവ്യവസ്ഥയെ വെല്ലുവിളിക്കാന് കമ്ബനിക്ക് അവകാശമില്ലെന്ന് കേന്ദ്രസര്‍ക്കാര് വ്യക്തമാക്കി.\nദില്ലി ഹൈക്കോടതിയിലാണ് കമ്ബനിയും കേന്ദ്രവുമായുള്ള നിയമപോരാട്ടം നടക്കുന്നത്. കഴിഞ്ഞ മെയ് മാസത്തില് വാട്സ്‌ആപ്പാണ് ഹര്‍ജി നല്‍കിയത്. ഇന്ത്യന് ഐടി നിയമം 2021 (IT Act 2021) ല് പ്രദിപാദിച്ചിരിക്കുന്ന ട്രേസബിലിറ്റി ക്ലോസിനെതിരായാണ് കമ്ബനി കോടതിയെ സമീപിച്ചത്.\nരാജ്യത്ത് 50 ലക്ഷത്തിലേറെ ഉപഭോക്താക്കള് നിര്‍ബന്ധമായും ഓരോ വിവരത്തിന്റെയും ഉറവിടം ആവശ്യമെങ്കില് സര്‍ക്കാര് ഏജന്‍സികളെ അറിയിക്കണം എന്നാണ് നിയമവ്യവസ്ഥത. ഇതിനെതിരായ കമ്ബനിയുടെ ഹര്‍ജിയില് സമര്‍പ്പിച്ച സത്യവാങ്മൂലത്തിലാണ് രാജ്യം തങ്ങളുടെ നിലപാട് വ്യക്തമാക്കിയിരിക്കുന്നത്.\nTags: Facebook Facebook issue\nPrevious: പരീക്ഷാഭവനിൽ വിദ്യാഭ്യാസ മന്ത്രിയുടെ മിന്നൽ പരിരോധന\nNext: ജോജുവിൻ്റെ കാർ അടിച്ചു തകർത്ത കോൺഗ്രസ് പ്രവർത്തകൻ അറസ്റ്റിൽ\nവിവാഹം കഴിഞ്ഞ് 10 മാസം ; യുവതിയെ ഭർതൃ വീട്ടിൽ മരിച്ചനിലയിൽ കണ്ടെത്തി..\nപ്ലസ് വൺ പരീക്ഷാഫലം ഇന്ന് പ്രഖ്യാപിക്കും ; ഫലം വേഗത്തിലറിയാം..


കിലോമീറ്ററുകൾ ചന്ദ്രനിൽ പറന്ന ഗോൾഫ് ബോൾ; കള്ളി വെളിച്ചത്താക്കി അപ്പോളോ 14നെക്കുറിച്ച് പുതിയ പഠനം | alan shepard | golf | moon | fifty years ago\nകിലോമീറ്ററുകൾ ചന്ദ്രനിൽ പറന്ന ഗോൾഫ് ബോൾ; കള്ളി വെളിച്ചത്താക്കി അപ്പോളോ 14നെക്കുറിച്ച് പുതിയ പഠനം\nഅശ്വിൻ നായർ February 08, 2021 08:44 AM IST\nഭൂമിയിൽ ബോൾ അടിച്ചുതെറിപ്പിക്കുന്നതു പോലെ ചന്ദ്രനിൽ പറ്റില്ല\nഅദ്ദേഹം ക്ലബ് വീശാനായി ചന്ദ്രനിൽ ദിവസങ്ങൾ പരിശീലനം നടത്തി\nലോകത്തിലെ ഏറ്റവും പ്രശസ്തമായ ഗോൾഫ് കളി നടന്നത് എവിടെയായിരിക്കുമെന്ന് കൂട്ടുകാർക്കറിയാമോ? ആരായിരിക്കും അത് കളിച്ചത്. ടൈഗർ വുഡ്‌സിനെയോ ജാക്ക് നിക്ലോസിനെപ്പോലെ ഏതെങ്കിലും ഇതിഹാസ ഗോൾഫ് കളിക്കാരാണെന്നു വിചാരിച്ചെങ്കിൽ തെറ്റി. അമേരിക്കയിലെ ബഹിരാകാശ ഏജൻസിയായ നാസയുടെ യാത്രികൻ അലൻ ഷെപാഡ് ആണ് ലോകപ്രശസ്തമായ ആ ഗോൾഫ് കളിച്ചത്. ഇവിടെങ്ങുമല്ല, ഭൂമിയിൽപോലുമല്ലായിരുന്നു ഷെപാഡിന്‌റെ കളി. അതങ്ങ് ചന്ദ്രനിലായിരുന്നു. ആ ഒരൊറ്റകാര്യം കൊണ്ടു തന്നെയാണ് ആ കളി ലോകപ്രസിദ്ധമായതും. വിഖ്യാതമായ ഷെപാഡിന്‌റെ ഗോൾഫ് കളിയുടെ സുവർണജൂബിലി പിന്നിട്ടിരിക്കുകയാണ് ഈ വർഷം. ഒപ്പം കൗതുകകരമായ ചില വെളിപ്പെടുത്തലുകളും ഇതു സംബന്ധിച്ച് പുറത്തു വന്നിട്ടുണ്ട്.\n1971 ഫെബ്രുവരി 6. മനുഷ്യനെ ചന്ദ്രനിലെത്തിച്ച നാസയുടെ ദൗത്യപരമ്പരയായ അപ്പോളോയുടെ അവസാന ദൗത്യങ്ങളിലൊന്നായ അപ്പോളോ 14 ചന്ദ്രനിലെത്തിയിരുന്നു. ദൗത്യത്തിന്‌റെ കമാൻഡറായിരുന്നു പരിചയസമ്പന്നനായ അലൻ ഷെപാഡ്. ബഹിരാകാശത്തെത്തിയ ആദ്യ അമേരിക്കക്കാരൻ എന്ന ഖ്യാതി സ്വന്തമായുള്ള ഷെപാഡ് ചന്ദ്രനിൽ നടക്കാൻ ഭാഗ്യം കിട്ടിയ അഞ്ചാമത്തെയാളുമായിരുന്നു.\nഗോൾഫിൽ തൽപരനും അൽപം കുസൃതിക്കാരനുമായ ഷെപാഡ് ചന്ദ്രനിലെ ബോറടി മാറ്റാൻ അൽപം ഗോൾഫ് കളിച്ചാലോ എന്ന് ആലോചിച്ചു. കൈയിൽ രണ്ട് ബോളുകളുണ്ട്. എന്നാൽ ഗോൾഫ് കളിക്കണമെങ്കിൽ അതിന്‌റെ സ്റ്റിക്കായ ഗോൾഫ് ക്ലബ് കൂടി വേണം. സാധാരണ ഗോൾഫ് ക്ലബുകളുടെ തുമ്പത്ത് വളഞ്ഞിരിക്കുന്ന ആകൃതിയിലുള്ള ഭാഗം ഷെപാഡ് ഭൂമിയിൽ നിന്ന് കൊണ്ടുവന്നിരുന്നു. ഇത് ചന്ദ്രനിൽ നിന്നു പാറകൾ എടുക്കാനായി ഉപയോഗിക്കുന്ന ഒരുപകരണത്തിന്‌റെ നീണ്ട കമ്പിയിലേക്കു ചേർത്ത് ഉറപ്പിച്ചതോടെ ഗോൾഫ് ക്ലബും റെഡി.\nഇനിയെന്നാൽ ഗോൾഫ് കളിച്ചേക്കാം എന്ന് വിചാരിച്ച ഷെപ്പാഡിനു പക്ഷേ ദൗത്യത്തിന്‌റെ ഡയറക്ടറായ ബോബ് ഗിൽറൂത്തിന്‌റെ സമ്മതം വേണ്ടിയിരുന്നു. എന്നാൽ ഗിൽറൂത്ത് ആദ്യം ഇതു സമ്മതിച്ചില്ല. കാരണമെന്തെന്നോ? ശതകോടിക്കണക്കിനു ഡോളർ ചെലവഴിച്ചുള്ള അപ്പോളോ ദൗത്യങ്ങൾ ആദ്യം വലിയ ഓളമുണ്ടാക്കിയെങ്കിലും അവസാന ദൗത്യങ്ങളെത്തിയപ്പോഴേക്കും ജനങ്ങൾക്ക് ഇതിലുള്ള താൽപര്യം കുറഞ്ഞിരുന്നു. രാജ്യത്ത് പരിഹരിക്കാൻ ഒട്ടേറെ പ്രശ്‌നങ്ങളുണ്ടായിരിക്കെ ജനങ്ങൾ കരമൊടുക്കിയ പണം കൊണ്ട് എന്തിനാണ് എപ്പോഴുമെപ്പോഴും ചന്ദ്രനിൽ പോകുന്നതെന്ന ചോദ്യം അമേരിക്കൻ പൗരൻമാർ ചോദിച്ചു തുടങ്ങിയ കാലമായിരുന്നു. അതിന്‌റെ കൂടെ ചന്ദ്രനിൽ ഗോൾഫും കൂടി കളിച്ചാൽ തമാശ കാട്ടാനാണോ അങ്ങോട്ട് ആളെവിട്ടതെന്ന വിമർശനം ഉയരുമെന്നു നാസ ഭയന്നിരുന്നു.\nഷെപാഡിന്‌റെ നിർബന്ധം കൂടിയതോടെ ഗിൽറൂത്ത് അർധസമ്മതം നൽകി. അതു മതിയായിരുന്നു ഷെപാഡിന്. എന്നാൽ ഭൂമിയിൽ ഗോൾഫ് കളിക്കുന്നതു പോലെ എളുപ്പമല്ല ചന്ദ്രനിൽ കളിക്കാൻ. ഭൂമിയുടെ ആറിലൊന്നു മാത്രം ഗുരുത്വബലവും, പിന്നെ വളരെ നേർത്ത അന്തരീക്ഷവും. ഭൂമിയിൽ ബോൾ അടിച്ചുതെറിപ്പിക്കുന്നതു പോലെ ചന്ദ്രനിൽ പറ്റില്ല. ഏതായാലും നിർബന്ധബുദ്ധിക്കാരനായ ഷെപാഡ് ഉറപ്പിച്ചു തന്നെയായിരുന്നു. അദ്ദേഹം ക്ലബ് വീശാനായി ചന്ദ്രനിൽ ദിവസങ്ങൾ പരിശീലനം നടത്തി.\nഒടുവിൽ അപ്പോളോ 14 ദൗത്യത്തിന്‌റെ വാഹനം ചന്ദ്രനിൽ നിന്നു തിരിച്ചു പറന്നു പൊങ്ങുന്നതിനു മുൻപായി തന്‌റെ ലക്ഷ്യം സാധിക്കാൻ ഷെപാഡ് തീരുമാനിച്ചു. ചന്ദ്രോപരിതലത്തിൽ സ്ഥാപിച്ച ഗോൾഫ് ബോൾ തന്‌റെ ക്ലബ് കൊണ്ട് ഒറ്റയടി. ആദ്യ ശ്രമം വിജയിച്ചില്ല. രണ്ടാമത്തേത് ബോളിൽ കൊണ്ടു. അടുത്തുള്ള ഒരു പടുകുഴിയിലേക്ക് അതു ചെന്നു വീണു.\nനാസികൾ കൊലപ്പെടുത്തിയ കുട്ടികളുടെ തിരിച്ചറിയൽ കാർഡുകൾ കണ്ടെത്തി; സോബിബോർ ക്യാംപിലെ കണ്ണീരോർമ\nമൂന്നാമത്തെ ശ്രമത്തിനായി കൈയിലുള്ള രണ്ടാമത്തെ ബോൾ ചന്ദ്രനിലെ മണ്ണിൽ ഷെപാഡ് വച്ചു. വീണ്ടും ക്ലബ് കറക്കി ഒറ്റയടി. ഇത്തവണ അടി ശരിക്കും കൊണ്ടു. കിലോമീറ്ററുകൾ പറന്ന ബോൾ ദൂരെയെവിടെയോ ചെന്നു വീണെന്നാണ് പിന്നീട് ഷെപാഡ് ഇതിനെക്കുറിച്ച് പറഞ്ഞത്. ഭൂമിയിൽ തിരികെ വന്ന ഷെപാഡ് നാസയ്ക്കു കൈമാറിയ ഗോൾഫ് ക്ലബ് ഇന്നും മ്യൂസിയത്തിൽ സൂക്ഷിച്ചിട്ടുണ്ട്. ഇതു കാണാനായി വർഷം തോറും നിരവധിപ്പേരാണ് ഇവിടെയെത്തുന്നത്. ഷെപാഡ് ചന്ദ്രനിൽ ഗോൾഫ് കളിക്കുന്നതിന്‌റെ വിഡിയോയും നാസ പുറത്തിറക്കി. വളരെ പ്രശസ്തമായ ഒരു വിഡിയോയാണ് ഇത്.\nഎന്നാൽ ഈ ഗോൾഫ് കളിയുടെ അൻപതാം വാർഷികത്തിൽ ഇതിനെക്കുറിച്ച് ചില പുതിയ വിവരങ്ങൾ വന്നിരിക്കുകയാണ്. ഇമേജ് സ്‌പെഷലിസ്റ്റായ ആൻഡി സാൻഡേഴ്‌സാണ് ഇതു സംബന്ധിച്ച നാസാചിത്രങ്ങൾ ഹൈ ഡെഫനിഷനിലാക്കി പഠനം നടത്തിയിരിക്കുന്നത്. ഈ ചിത്രങ്ങളിൽ നിന്ന് പ്രത്യേക സോഫ്‌റ്റ്വെയർ ഉപയോഗിച്ച് ഷെപാഡ് അടിച്ചുപറത്തിയ രണ്ട് ബോളുകളും സാൻഡേഴ്‌സ് കണ്ടെത്തി. ആദ്യ ബോൾ 22 മീറ്റർ ദൂരമാണ് സഞ്ചരിച്ചത്. കിലോമീറ്ററുകൾ പറന്നു പോയെന്നു പറഞ്ഞ രണ്ടാമത്തെ ബോളോ?അതു കിലോമീറ്ററുകളൊന്നും പോയില്ല, വെറും 36 മീറ്റർ മാത്രമാണ് ആ പ്രശസ്തമായ ബോൾ സഞ്ചരിച്ചത്. ബാക്കി ഷെപാഡിനു തെറ്റുപറ്റിയതോ അല്ലെങ്കിൽ അൽപം പൊങ്ങച്ചം പറഞ്ഞതോ ആണ്. എങ്കിലും ഷെപാഡ് വിഷമിക്കേണ്ട കാര്യമൊന്നുമില്ല. ചന്ദ്രനിൽ ഗോൾഫ് കളിച്ചതു തന്നെ ഒരു വലിയ നേട്ടം. സാക്ഷാൽ ടൈഗർ വുഡ്‌സിനു പോലും സാധിക്കാത്ത കാര്യമല്ലേ ഇത്.\nSummary : Alan Shepard put golf on moon fifty years ago


ഹോളിവുഡിന്റെ സ്പാര്‍ട്ടക്കസ് പടിയിറങ്ങി | Cinema | Deshabhimani | Friday Feb 7, 2020\nഹോളിവുഡിന്റെ സ്പാര്‍ട്ടക്കസ് പടിയിറങ്ങി\nഹോളിവുഡിന്റെ സുവര്‍ണകാലഘട്ടത്തിന്റെ പ്രതിനിധിയായി അവശേഷിച്ച ഏകതാരവും പടിയിറങ്ങി. അമ്പതുകളിലും അറുപതുകളിലും ഹോളിവുഡിനെ അടക്കിഭരിച്ച താരം കിര്‍ക് ഡഗ്ലസ് 103–--ാംവയസ്സില് വിടവാങ്ങി. ബലിഷ്ഠഭാവം പ്രസരിക്കുന്ന ഉടലും പരുക്കന് സൗന്ദര്യവും ക്രിക് ഡഗ്ലസിനെ അമേരിക്കന് പുരുഷകാമനകളുടെ പ്രതീകമായി മാറ്റി. ലസ്റ്റ് ഓഫ് ലൈഫ്(1956), സ്പാര്‍ട്ടക്കസ്(1960), പാത്സ് ഓഫ് ഗ്ലോറി(1957) എന്നീ ഹോളിവുഡ് ഇതിഹാസഗാഥകള് ക്രിക്കിനെ നൂറ്റാണ്ടിന്റെ താരമാക്കി. ഏഴുപതുവര്‍ഷം നീണ്ട കരിയറില് നൂറോളം കഥാപാത്രങ്ങള്. യുദ്ധവീരന്മാരായ കഥാപാത്രങ്ങളായാണ് കരിയറിന്റെ ആദ്യഘട്ടത്തില് അമേരിക്കന് ഹൃദയങ്ങളില് ഇടംപിടിച്ചത്. എന്നാല്, എൺപതുകളോടെ കുടുംബചിത്രങ്ങളിലെ നായകനായി. മൂന്നു തവണ ഓസ്‌കര് നാമനിര്‍ദേശം ലഭിച്ചെങ്കിലും ഒറ്റത്തവണപോലും മികച്ച നടനുള്ള പുരസ്‌കാരം ലഭിച്ചില്ല. 1996ല് സമഗ്രസംഭാവനയ്ക്കുള്ള ഓസ്‌കര് നല്‍കി ആദരിച്ചു.\nറഷ്യന് ജൂത കുടിയേറ്റ കുടുംബാംഗമായ ക്രിക്, നാടകങ്ങളിലൂടെയാണ് ചലച്ചിത്രത്തിലേക്ക് ചുവടുവച്ചത്. രണ്ടാംലോകയുദ്ധകാലത്ത് അമേരിക്കന് സേനയില് സേവനം അനുഷ്ഠിച്ചു. യുദ്ധശേഷം അഭിനയരംഗത്ത് സജീവമായി. ബോക്‌സിങ് ചിത്രമായ ചാംപ്യന്(1949) സൂപ്പര്‍താരപദവിയിലേക്ക് ഉയര്‍ത്തി. പിന്നാലെ ചലച്ചിത്രനിര്‍മാണത്തിലേക്കും കടന്നു. ഹോളിവുഡ് സ്റ്റുഡിയോകളെ വെല്ലുവിളിച്ച് സ്വന്തം കരിയര് സ്വന്തം നിര്‍മാണകമ്പനിയിലൂടെ മുന്നോട്ടുകൊണ്ടുപോയ താരം സ്റ്റാന്‍ലി ക്രുബ്രികിന്റെ ആദ്യകാല ചിത്രങ്ങളിലെ സജീവസാന്നിധ്യമായി. 1996ല് പക്ഷാഘാതത്തെ അതിജീവിച്ചശേഷവും സിനിമയില് തുടര്‍ന്നു. 2004ല് പുറത്തിറങ്ങിയ ഇല്യൂഷന് ആണ് അവസാനം അഭിനയിച്ച ചിത്രം. പതിനൊന്ന് പുസ്തകങ്ങളുടെ രചയിതാവാണ്.\nമകനും ഓസ്‌കര് ജേതാവും നടനുമായ മൈക്കല് ഡഗ്ലസാണ് ഫെയ്‌സ്ബുക്കിലൂടെ മരണവിവരം പുറത്തുവിട്ടത്. പിന്നാലെ ഹോളിവുഡിലെ പ്രമുഖരുടെ അനുശോചന പ്രവാഹമുണ്ടായി. മൈക്കല് ഡഗ്ലസിന്റെ മുന്‍ഭാര്യയും സൂപ്പര്‍താരവുമായ കാതറിന് സ്വീറ്റ ജോണ് ആദരാഞ്ജലി അര്‍പ്പിച്ചു. നിത്യജീവിതത്തിലും താരപരിവേഷം നിലനിര്‍ത്തിയാണ് അദ്ദേഹം മടങ്ങിയതെന്ന് വിഖ്യാതസംവിധായകന് സ്റ്റീവന് സ്പീല്‍ബര്‍ഗ് കുറിച്ചു.


പ്രധാനമന്ത്രി നോട്ട് നിരോധനം പ്രഖ്യാപിക്കുന്നതിന് മണിക്കൂറുകള്‍ക്ക് മുന്‍പ് പഞ്ചാബ് നാഷനല് ബാങ്കില് നീരവ് മോദി നിക്ഷേപിച്ചത് 90 കോടി!! | Malayalam UK\nപ്രധാനമന്ത്രി നോട്ട് നിരോധനം പ്രഖ്യാപിക്കുന്നതിന് മണിക്കൂറുകള്‍ക്ക് മുന്‍പ് പഞ്ചാബ് നാഷനല് ബാങ്കില് നീരവ് മോദി നിക്ഷേപിച്ചത് 90 കോടി!!\nFebruary 25 14:10 2018 Print This Article\nരാജ്യത്തെ തന്നെ ഞെട്ടിച്ചുകൊണ്ടായിരുന്നു നോട്ട് നിരോധനം പ്രഖ്യാപിച്ചത്. അതും രാജ്യത്തെ പ്രധാനമന്ത്രി. സാധാരണക്കാരും കർഷകരും ആണ് അതിന്റെ ഏറ്റവും കൂടുതൽ ഭവിഷ്യത്ത് ഏറ്റുവാങ്ങിയത്. പിന്നീടുള്ള എല്ലാ റിപ്പോർട്ടുകളും നോട്ട് നിരോധനം കൊണ്ട് പണക്കാർ കൂടുതൽ പണക്കാരാകുന്ന കാഴ്ചയാണ് കാണാൻ കഴിഞ്ഞത്. സാധാരണക്കാരുടെ പണം കൊണ്ടും പ്രതേകിച്ചു ബാങ്കുകളെ പറ്റിച്ച് കോടികൾ മുക്കിയവർ രാജ്യം വിട്ട് സുഖലോലുപതയിൽ വിരാജിക്കുന്ന കാഴ്ചയാണ് ഇപ്പോൾ കാണുന്നത്. അതിൽ അവസാനമായി പുറത്തുവന്ന പി.എന്.ബി തട്ടിപ്പ് കേസിലെ പ്രതി നീരവ് മോദി നോട്ട് നിരോധനത്തിന് മണിക്കൂറുകള്‍ക്ക് മുന്‍പ് 90 കോടി രൂപയുടെ നോട്ടുകള് പഞ്ചാബ് നാഷനല് ബാങ്കില് നിക്ഷേപിച്ചതായി ആരോപണം ഉയർന്നിരിക്കുന്നത്.\nനാഷനലിസ്റ്റ് കോണ്‍ഗ്രസ് പാര്‍ട്ടി എം.പി മജീദ് മേമനാണ് ഗുരുതരമായ ആരോപണവുമായി രംഗത്തെത്തിയത്. ഇതുമായി ബന്ധപ്പെട്ട് അന്വേഷണം നടത്തിയാല് സത്യാവസ്ഥ തെളിയുമെന്നും മേമന് വ്യക്തമാക്കി. ‘നീരവ് മോദി രാജ്യം വിട്ട വാര്‍ത്ത പുറത്ത് വന്ന സമയത്താണ് എനിക്ക് ഇത് സംബന്ധിച്ച് റിപ്പോര്‍ട്ട് കിട്ടിയത്. 2016ല് പ്രധാന മന്ത്രി നോട്ട് നിരോധനം പ്രഖ്യാപിക്കുന്നതിന് മണിക്കൂറുകള്‍ക്ക് മുന്‍പ് പി.എന്.ബിയുടെ ഒരു ബ്രാഞ്ചില് നീരവ് മോദി 90 കോടി രൂപയുടെ നോട്ടുകള് നിക്ഷേപിച്ചു എന്നാണ് അറിവ്. അദ്ദേഹം പിന്നീടിത് സ്വര്‍ണമോ മറ്റോ ആക്കി മാറ്റിയിരിക്കാം’ – മേമന് ന്യൂസ് ഏജന്‍സിയോട് പറഞ്ഞു.\nതന്റെ ട്വിറ്റര് ഹാന്‍ഡ്‌ലര് വഴിയും മേമന് ഇക്കാര്യം പറഞ്ഞിട്ടുണ്ട്. ബി.ജെ.പി സര്‍ക്കാരിനെയും അദ്ദേഹം സംശയത്തിന്റെ നിഴലില് കൊണ്ടു വന്നിട്ടുണ്ട്. ‘ഇതില് നിന്ന് എന്താണ് മനസിലാവുന്നത്’ എന്നാണ് ഇക്കാര്യം പങ്കുവച്ച് അദ്ദേഹം ചോദിക്കുന്നത്. പഞ്ചാബ് നാഷനല് ബാങ്കിന്റെ ജാമ്യത്തില് വിദേശ ബാങ്കുകളില് നിന്ന് 11,400 കോടി രൂപയോളം തട്ടിപ്പ് നടത്തിയ കേസിലെ കുറ്റാരോപിതനാണ് നീരവ് മോദി. തട്ടിപ്പ് വിവരങ്ങള് പുറത്ത് വന്നതോടെ മോദി രാജ്യം വിട്ടിരുന്നു.


rajinikanth says about 2.0 movie - Malayalam Filmibeat\n53 min ago മമ്മൂട്ടി അന്ന് വല്ലാതെ ചൂടായെന്ന് പി ശ്രീകുമാര്, അഡ്ജസ്റ്റ് ചെയ്യാന് താനാരാ, എന്നായിരുന്നു ചോദ്യം\n2.0 ഷൂട്ടിംഗിനിടെ പിന്മാറാന് തീരുമാനിച്ചിരുന്നു! എന്നാല്...! വെളിപ്പെടുത്തലുമായി രജനീകാന്ത്\n| Updated: Thursday, November 8, 2018, 19:47 [IST]\nരജനീകാന്ത് ആരാധകര് ആവേശത്തോടെ കാത്തിരിക്കുന്ന ബിഗ് ബഡ്ജറ്റ് ചിത്രമാണ് 2.0. യന്തിരന്റെ രണ്ടാം ഭാഗമായി എത്തുന്ന ചിത്രത്തിന് പ്രഖ്യാപന വേളമുതല് മികച്ച സ്വീകാര്യതയായിരുന്നു ലഭിച്ചിരുന്നത്. ചിത്രീകരണം പൂര്‍ത്തിയാക്കിയ സിനിമ അവസാന ഘട്ട പോസ്റ്റ് പ്രൊഡക്ഷന് വര്‍ക്കുകളിലാണൂളളത്. ചിത്രത്തിന്റെതായി നേരത്തെ പുറത്തിറങ്ങിയ ടീസറും ട്രെയിലറുമെല്ലാം തന്നെ ആരാധകരെ ആവേശത്തിലാഴ്ത്തിയിരുന്നു.\nപ്രേക്ഷകരെ ചിത്രം കാണാന് പ്രേരിപ്പിക്കുന്ന തരത്തിലുളള ആകാംക്ഷ നിറഞ്ഞ രംഗങ്ങളായിരുന്നു അണിയറ പ്രവര്‍ത്തകര് ട്രെയിലറില് ഉള്‍പ്പെടുത്തിയിരുന്നത്. ആദ്യ ഭാഗത്തിനേക്കാള് വലിയ ബഡ്ജറ്റിലാണ് അണിയറ പ്രവര്‍ത്തകര് ചിത്രം അണിയിച്ചൊരുക്കിയിരിക്കുന്നത്. അടുത്തിടെ നടന്നൊരു ചടങ്ങില് ചിത്രത്തില് നിന്നു പിന്മാറാന് തീരുമാനിച്ച കാര്യത്തെക്കുറിച്ച് രജനീകാന്ത് തുറന്നുപറഞ്ഞിരുന്നു.\nചിത്രത്തിന്റെ ഓഡിയോ ലോഞ്ച് വേളയില് വെച്ചായിരുന്നു രജനീകാന്ത് ഇക്കാര്യം പറഞ്ഞിരുന്നത്. ആരോഗ്യ പ്രശ്‌നങ്ങള്‍കൊണ്ടാണ് ചിത്രത്തില് നിന്നും പിന്മാറുന്നതിനെക്കുറിച്ച് താന് ആലോചിച്ചതെന്ന് രജനീകാന്ത് പറയുന്നു. ആരോഗ്യ പ്രശ്‌നങ്ങള്‍കൊണ്ട് ചിത്രം പൂര്‍ത്തിയാക്കാന് കഴിയും എന്ന ആത്മവിശ്വാസം എനിക്ക് നഷ്ടപ്പെട്ടിരുന്നു. എന്നാല് ഇക്കാര്യം ശങ്കര് സാറിനോട് പറഞ്ഞപ്പോള് അദ്ദേഹം തന്ന മറുപടിയാണ് എന്നെ കരുത്തനാക്കിയിരുന്നത്. രജനീകാന്ത് പറയുന്നു.\nശങ്കര് നല്‍കിയ ധൈര്യം\nസാര് ഒന്നും പേടിക്കേണ്ട, സാറിന് ചെയ്യാന് പറ്റുന്നതുപോലെ ചെയ്താല് മതി.അതുപോലെ നമുക്ക് ഷൂട്ട് ചെയ്യാം,സാര് ഇല്ലെങ്കില് ഈ ചിത്രമില്ലെന്ന് അന്ന് അദ്ദേഹം എന്നോട് പറഞ്ഞു. രജനി പറയുന്നു. ചിത്രത്തിന്റെ നിര്‍മ്മാതാവ് തനിക്ക് തന്ന പിന്തുണയെക്കുറിച്ചും ചടങ്ങില് രജനീകാന്ത് തുറന്നുപറഞ്ഞിരുന്നു. നിങ്ങള് പൂര്‍ണ ആരോഗ്യവാനായി വരുന്നതുവരെ ഞങ്ങള് കാത്തിരിക്കുമെന്നും പണം നഷ്ടമാകുന്നെങ്കില് പോകട്ടെ എന്നും നിര്‍മ്മാതാവ് പറഞ്ഞതായി രജനി പറയുന്നു.\nഈ സുഹൃത്തുക്കളുടെ വാക്കുകളാണ് ആരോഗ്യ പ്രശ്‌നങ്ങള്‍ക്കിടയിലും യന്തിരന്റെ രണ്ടാം ഭാഗം പൂര്‍ത്തിയാക്കാന് തനിക്കും ശരീരത്തിനും മരുന്നതായതെന്നും ചടങ്ങില് രജനികാന്ത് പറഞ്ഞു. അതേസമയം ആരാധകര് ആവേശത്തോടെ കാത്തിരിക്കുന്ന ബ്രഹ്മാണ്ട ചിത്രം റിലീസിങ്ങിനൊരുങ്ങുകയാണ്. ഇന്ത്യയിലെയും വിദേശത്തെയും മികച്ച ടെക്‌നീഷ്യന്‍മാരാണ് ചിത്രത്തിനു പിന്നില് അണിനിര്ക്കുന്നത്. ത്രീഡിയിലാണ് സിനിമ എടുത്തിരിക്കുന്നത്.\nതമിഴില് ചിത്രീകരിച്ച സിനിമ തെലുങ്ക് ഹിന്ദി ഭാഷകളിലും ഒരേ സമയം പ്രദര്‍ശനത്തിനെത്തുമെന്നാണ് അറിയുന്നത്.ഡോ വസീഗരന്,ചിട്ടി എന്നീ കഥാപാത്രങ്ങളായിട്ടു തന്നെയാണ് ചിത്രത്തിന്റെ രണ്ടാം ഭാഗത്തിലും രജനി എത്തുക. ഹോളിവുഡ് നിലവാരത്തിലുളള ദൃശ്യാനുഭവം പ്രേക്ഷകര്‍ക്ക് സമ്മാനിക്കാനാണ് അണിയറപ്രവര്‍ത്തകര് ശ്രമിക്കുന്നത്. ഇന്ത്യയില് നിന്നും വിദേശത്തു നിന്നുമുളള ടെക്നീഷ്യന്‍മാരാണ് ചിത്രത്തിനു പിന്നില് അണിനിരക്കുന്നത്.\nവില്ലന് വേഷത്തില് അക്ഷയ്\nബോളിവുഡ് സൂപ്പര്‍സ്റ്റാര് അക്ഷയ്കുമാറാണ് ചിത്രത്തില് രജനിയുടെ വില്ലന് വേഷത്തിലെത്തുന്നത്. രജനിക്കൊപ്പം തുല്ല്യപ്രാധാന്യമുളള കഥാപാത്രമായിട്ടാകും അക്ഷയ് കുമാറും ചിത്രത്തില് എത്തുക. ഡോ റിച്ചാര്‍ഡ് എന്നൊരു കഥാപാത്രമായിട്ടാണ് ചിത്രത്തില് അക്ഷയ് എത്തുന്നത്. എമി ജാക്സണാണ് ഇത്തവണ രജനിയുടെ നായികാ വേഷത്തില് എത്തുന്നത്. ഇവര്‍ക്കൊപ്പം സുധാന്‍ഷു പാണ്ഡെ,ആദില് ഹുസൈന്, കലാഭവന് ഷാജോണ്.റിയാസ് ഖാന് തുടങ്ങിയവരും ചി്ത്രത്തില് അഭിനയിച്ചിട്ടുണ്ട്.\nrajinikanth says about 2.0 movie


പിണറായി നൽകിയത് പോലെ യതീഷ് ചന്ദ്രയ്ക്ക് പുരസ്ക്കാരം നൽകും, ഭീഷണിയുമായി എഎൻ രാധാകൃഷ്ണൻ | BJP Leader AN Radhakrishnan against SP Yatheesh Chandra - Malayalam Oneindia\nപിണറായി നൽകിയത് പോലെ യതീഷ് ചന്ദ്രയ്ക്ക് പുരസ്ക്കാരം നൽകും, ഭീഷണിയുമായി എഎൻ രാധാകൃഷ്ണൻ\nPublished: December 1 2018, 18:59 [IST]\nതിരുവനന്തപുരം: ശബരിമലയിലെ ക്രമസമാധാനം പൂര്‍വ്വസ്ഥിതിയിലേക്ക് എത്തിച്ചതില് എസ്പി യതീഷ് ചന്ദ്ര അടക്കമുളള പോലീസ് ഉദ്യോഗസ്ഥര്‍ക്ക് വലിയ പങ്കുണ്ട്. 15 ദിവസം ശബരിമലയില് സ്തുത്യര്‍ഹമായ സേവനം കാഴ്ച വെച്ചതിന് യതീഷ് ചന്ദ്രയടക്കമുളളവര്‍ക്ക് സര്‍ക്കാര് അനുമോദന പത്രം നല്‍കിയിരുന്നു. യതീഷ് ചന്ദ്രയ്‌ക്കെതിരെ ബിജെപി വലിയ പ്രതിഷേധം ഉയര്‍ത്തുന്നതിനിടെയാണ് അഭിനന്ദിച്ച് കൊണ്ടുളള സര്‍ക്കാര് നീക്കം.\nപിണറായി വിജയന് അനുമോദന പത്രം നല്‍കിയതിന് പിന്നാലെ യതീഷ് ചന്ദ്രയെ ഭീഷണിപ്പെടുത്തി രംഗത്ത് വന്നിരിക്കുകയാണ് ബിജെപി സംസ്ഥാന ജനറല് സെക്രട്ടറി എഎന് രാധാകൃഷ്ണന്. മുഖ്യമന്ത്രി പിണറായി വിജയന് നല്‍കിയത് പോലെ യതീഷ് ചന്ദ്രയ്ക്ക് പുരസ്‌ക്കാരം നല്‍കുമെന്നും അത് എന്താണെന്ന് പിന്നീട് പറയുമെന്നുമാണ് എഎന് രാധാകൃഷ്ണന്റെ പ്രസ്താവന.\nശബരിമലയിലെ നടപടികള്‍ക്ക് യതീഷ് ചന്ദ്രയ്ക്ക് താമ്രപത്രം നല്‍കുകയും ശശികലെ അറസ്റ്റ് ചെയ്തതിന് പോലീസുകാര്‍ക്ക് കാഷ് അവാര്‍ഡ് നല്‍കുകയും ചെയ്തിരിക്കുകയാണ് മുഖ്യമന്ത്രി. ശബരിമലയില് നിന്നും പോലീസിനെ പൂര്‍ണമായും പിന്‍വലിക്കണമെന്നും എഎന് രാധാകൃഷ്ണന് കൊച്ചിയില് ആവശ്യപ്പെട്ടു.\nഡിജിപി ലോക്‌നാഥ് ബെഹ്‌റയേയും രാധാകൃഷ്ണന് വിമര്‍ശിച്ചു. കേരളത്തിലെ ഡിജിപി മുഖ്യമന്ത്രിയുടെ കയ്യിലെ കളിപ്പാവയായി മാറിയിരിക്കുകയാണ്. പിണറായിയെ കാണുമ്പോള് തൊഴുത് നില്‍ക്കുന്ന ഡിജിപി കേരളത്തിന് അപമാനമാണെന്നും എഎന് രാധാകൃഷ്ണന് പറഞ്ഞു. സുരേന്ദ്രന് മേല് ചുമത്തിയിരിക്കുന്ന കേസുകള് വലിയ അപകടമാണ് വിളിച്ച് വരുത്തുന്നത്. സംസ്ഥാനത്തെ ക്രമസമാധാന നില തകര്‍ന്നാല് മുഖ്യമന്ത്രിക്കാണ് ഉത്തരവാദിത്തമെന്നും എഎന് രാധാകൃഷ്ണന് വ്യക്തമാക്കി.\nsabarimala sabarimala temple ayyappan supreme court verdict women entry ശബരിമല സ്ത്രീപ്രവേശനം സന്നിധാനം സുപ്രീംകോടതി വിധി യതീഷ് ചന്ദ്ര yathish chandra pinarayi vijayan പിണറായി വിജയന്\nBJP Leader AN Radhakrishnan against SP Yatheesh Chandra\nStory first published: Saturday, December 1, 2018, 18:59 [IST]